text:
རྩོམ་པ་པོ་མཁན་པོ་ཚེ་རིང་ནོར་བུ།
བཻ་རོ་ཙ་ན་ནི་སངས་སུ་ཏའི་སྐད་ཡིན་པ་དང་། བོད་སྐད་དུ་བསྒྱུར་ན་རྣམ་པར་སྣང་མཛད་ཞེས་པའི་དོན་ཡིན། བན་བོན་གཉིས་ཀའི་ལོ་རྒྱུས་ནང་དུ་སྐད་གྲགས་ཤིན་ཏུ་ཆེ། བཻ་རོའི་འཁྲུངས་ཡུལ་ནི་ལྷ་སའི་སྙེ་མོ་ཐང་སྟེ་ད་ལྟ་སྙེ་མོ་རྫོང་ཟངས་རི་ཆུས་བ་གོར་གྲོང་བའི་ཁོངས་སུ་གཏོགས། ཡབ་ལ་བ་གོར་ཧེ་འདོད་དམ་གན་ཇག་བ་གོར་ཡང་ཟེར།བོན་གྱི་དཔེ་ཆ་རྣམས་སུ་བ་གོར་དོད་དེ་རྒྱལ་བ་ཟེར། དེ་དང་ཡུམ་བྲམ་ཟེ་དཀར་སྐྱིད་དམ་བྲམ་ཟེ་ཀ་བཟའ་སྒྲོན་མ་གཉིས་ཀྱི་སྲས་སུ་དུས་རབས་བརྒྱད་པ་ཁྲི་སྲོང་ལྡེ་བཙན་དང་དུས་མཉམ་ཙམ་ལ་སྐུ་འཁྲུངས། ཆུང་དུས་ཀྱི་མིང་ལ་གན་ཇག་ཐང་ཏའམ་བ་གོར་རིན་ཆེན་བློ་གསལ་ཞེས་འབོད།རྗེ་སུ་རྒྱལ་པོ་ཁྲི་སྲོང་དང་འགྲོགས་ཏེ་བསམ་ཡས་ལོ་ཙཱའི་གླིང་དུ་ཕེབས་ཏེ་ལོ་ཙ་དང་ཆོས་ཕྱོགས་ལ་སྦྱང་བ་མཛད་པས་མཚན་ལ་བཻ་རོ་ཙ་ན་ཞེས་གྲགས་ཏེ། བོད་ཀྱི་རྒྱལ་པོའི་བུ་ཚབ་བྱས། དཔེར་ན་རྡོ་རྗེ་གླིང་པའི་གཏེར་བོན་བཻ་རོའི་རྣམ་ཐར་ལས།ཡབ་ནི་བ་གོར་དོད་དེ་རྒྱལ་བ་དང་།།ཡུམ་ནི་བྲམ་ཟེ་ཀ་བཟའ་གསལ་སྒྲོན་གཉིས།།སྲས་ནི་བ་གོར་རིན་ཆེན་བློ་གསལ་བཏགས།།དང་པོ་ཞང་ཞུང་གཡུང་དྲུང་བོན་ལ་སྤྱད།། བར་དུ་རྒྱ་གར་དམ་པའི་ཆོས་སྒོར་ཞུགས།།ཐ་མ་བོད་ཀྱི་རྒྱལ་པོའི་མཆོད་གནས་བཀུར།།བཻ་རོ་ཙ་ན་བོན་ཆོས་ཕུང་པོར་གྲགས།། དེ་བཞིན་ཏུ་ཨོ་རྒྱན་པའི་བཀའ་ཐང་ལས། བཻ་རོ་ཙ་ནས་བོན་ཆོས་འདྲེས་མར་བསྒྱུར།། བོན་བསྒྱུར་ནང་ཏུ་གན་ཇག་ཀང་ཏ་བྲིས།།ཞེས་མདོ་བསྒྱུར་བའི་སྐབས་སུ་ཞང་ཡེ་ཤེས་སྡེ་དང་། རྫོགས་ཆེན་བསྒྱུར་བའི་སྐབས་སུ་བཻ་ར་ཙ་ནར་འབོད།སྨན་བསྒྱུར་ནང་དུ་ཆོས་འབར་བྱ་བ་དང་།རྩིས་བསྒྱུར་ནང་དུ་ཨིན་དྲ་བཻ་རོ་འབོད།བོན་བསྒྱུར་ནང་དུ་གན་ཇག་ཐང་ཏ་འབོད། ཞེས་ཁོང་ལ་མཚན་མི་འདྲ་བ་ཁ་ཤས་ཡོད་པར་མ་ཟད་བན་བོན་གཉིས་ཀའི་ལོ་རྒྱུས་ནང་དུ་སྐད་གྲགས་ཤིན་ཏུ་ཆེའོ།། དེས་འདིར་བོན་དང་འབྲེལ་བའི་བཻ་རོའི་ལོ་རྒྱུས་ངོ་སྤྲོད་དང་ཆོས་སམ་བན་དེ་དང་འབྲེལ་བའི་བཻ་རོའི་ལོ་རྒྱུས་མདོ་བསྡུས། བན་བོན་རྫོགས་ཆེན་བར་གྱི་འབྲེལ་བ་ལ་དཔྱད་པ་མདོར་བསྡུས།
༡་ བོན་དང་འབྲེལ་བའི་བཻ་རོའི་ལོ་རྒྱུས་འགའ་རེ་ཞུ་བ་ལ།
དེའང་དཔལ་ལྡན་ཇོ་བོ་རྗེ་ཨ་ཏི་ཤས་བསམ་ཡས་ཀ་བ་བུ་མ་ཅན་ནས་གཏེར་ལས་དྲངས་པའི་བཀའ་ཆེམས་ཀ་ཁོལ་མ་དང་བཞེད་སྟོན་དངོས་གྲུབ་གྲགས་པས་ལྷོ་བྲག་ཁོམ་ཐང་ལྷ་ཁང་ནས་གཏེར་དུ་དྲངས་བའི་མ་ཎི་བཀའ་འབུམ་སོགས་ལ་གཞིར་བཟུང་ནས། ཕྱིས་བྱོན་བོད་ཀྱི་ལོ་རྒྱུས་དང་དེབ་ཐར་རྣམས་སུ་དུས་རབས་བདུན་པ་ཆོས་རྒྱལ་སྲོང་བཙན་སྒམ་པོའི་སྐབས་བློན་ཆེན་ཐོན་མི་སམ་བྷོ་ཊ་ཟེར་བ་ཞིག་གིས་ལྷ་ཐོ་ཐོ་རིའི་དུས་སུ་གནམ་བབས་སུ་བྱུང་བའི་ཐུགས་རྗེ་ཆེན་པོའི་རྒྱུད་སྐོར་རྣམས་བོད་སྐད་དུ་བསྒྱུར་ཏེ་དར་ཚུལ་བཤད་ཡོད་པར་མ་ཟད། སྲོང་བཙན་ཉིད་ཐུགས་རྗེ་ཆེན་པོའི་སྤྲུལ་བ་ཡིན་པ་དང་།རྒྱ་བཟའ་དང་བལ་བཟའ་སོགས་སྒྲོན་མ་དཀར་སྔོན་གཉིས་ཀྱི་སྤྲུལ་བ་ཡིན་ཚུལ་སོགས་ལོ་རྒྱུས་འདྲ་ཆགས་པ་མང་པོ་བཤད་ཡོད་ཀྱང་། ཏུན་ཧོང་ཡིག་རྙིང་སོགས་ལས་སྲོང་བཙན་གྱི་བློན་པོ་དང་བཙུན་མོ་ཐ་ན་གཡོག་མོ་ཚུན་ཆད་ངོ་སྤྲོད་ཞིབ་ཆ་བྱས་ཡོད་པ་ལ་ཐོན་མི་སམ་བྷོ་ཊ་ཟེར་བའི་མིང་ཙམ་ཡང་མེད་པས་ཐུགས་རྗེ་ཆེན་པོའི་རྒྱུད་རྣམས་ཀྱང་དུས་རབས་བཅུ་གཅིག་པའི་འགོ་ཙམ་ལ་བོད་སྤྱི་ཚོགས་ཀྱི་དགོས་མཁོ་དང་བསྟུན་འཕེལ་རྒྱས་སོང་བར་གསལ་བ་དང་། དཔེར་ན་སྲོང་བཙན་དུས་ནས་བཟུང་ ཞང་ཞུང་དང་གྲུ་གུ འ་ཞ་དང་མི་ཉག འཇང་དང་སུམ་པ་སོགས་ཁྱིམ་མཚེས་རྒྱལ་ཁབ་དག་ལ་དམག་དྲངས་ནས་དབང་དུ་བསྡུས་བ་དང་བོད་ཀྱི་མངའ་ཁོངས་རྒྱ་བསྐྱེད་པ་སོགས་སྲིད་ཀྱི་བྱ་བ་ཁོ་ན་ལས། ཆོས་ཕྱོགས་ཀྱི་མཛད་པ་དེ་འདྲ་གནང་མེད་པ་དང་།དཔེར་ན་བོད་ཀྱི་ལོ་རྒྱུས་རྣམས་སུ་ར་ས་འཕྲུལ་སྣང་སོགས་དམ་ཆོས་སྒྲུབ་པའི་ལྷ་ཁང་ཁོ་ན་ཡིན་པར་བཤད་ཀྱང་། དེ་ནི་རྒྱལ་བོས་བཙུན་མོ་ལ་བཞེངས་པའི་ཕོ་བྲང་ཡིན་པ་ལས་ཆོས་ལུགས་ཀྱི་མཛད་སྒོ་སྤེལ་ས་ཁོ་ན་མ་ཡིན་པས་བཤད་ཚུལ་དེ་དག་ཀྱང་རྗེས་སུ་ཆོས་ལུགས་པས་ཤན་ཞུགས་ཐེབས་པར་ཤིན་ཏུ་གསལ།
སྤྱིར་དུས་རབས་བརྒྱད་པའི་ཡར་སྔོན་ན་བོད་ཀྱི་ཡུལ་དུ་གཡུང་དྲུང་བོན་གྱི་ཆོས་ལུགས་འབའ་ཞིག་དར་ཡོད། དུས་རབས་བརྒྱད་པ་ནས་རྒྱ་གར་ནས་དབུ་མ་ལ་སོགས་རྒྱ་གར་རིག་གནས་རྣམས་བོད་དུ་དར་བའི་དབུ་བརྙེས་པས། བོན་དང་ཆོས་ཀྱི་གྲུབ་མཐའ་དང་རིག་གཞུང་རྣམས་ཕན་ཚུན་བསྒྱུར་རེ་དང་བསྣུབས་བཅོས་ཀྱི་ལས་མཛད་པར་མ་ཟད་བོད་ཀྱི་ཆོས་སྲིད་རིག་དཔལ་ལ་སོགས་ཕྱོགས་གང་ཐད་ཐད་ནས་བཅོས་བསྒྱུར་ཟབ་སྤེལ་བྱེད་པའི་དུས་ཤིག་ཀྱང་རེད། བཻ་རོ་ཙ་ན་ནི་དེའི་སྐབས་སུ་བྱོན་པའི་བན་བོན་གཉིས་ཀའི་ལོ་རྒྱུས་ནང་སྐད་གྲགས་ཆེ་བའི་མི་སྣ་ཞིག་ཡིན་ནའང་བན་བོན་འཐབ་རྩོད་ཁྲོད་དུ་ཁོང་གི་རྣམ་ཐར་ཡང་ཁ་མི་ཚང་བ་དེ་ལྟ་བུ་སྟེ། དཔེར་ན་གཡུ་སྒྲ་སྙིང་པོས་མཛད། མཁའ་འགྲོ་ཡེ་ཤེས་མཚོ་རྒྱལ་གྱིས་ཡིག་ཐོག་ཏུ་ཕབ་ཅིང་དུས་རབས་བཅུ་བཞི་པའི་སྐབས་སུ་གཏེར་སྟོན་རྡོ་རྗེ་གླིང་པའམ་བོན་ཞིག་གཡུང་དྲུང་གླིང་པས་གཏེར་ནས་དྲངས་ཟེར་བའི་དཔེ་ཆ་བཻ་རོ་འདྲ་འབག་ཆེན་པོ་ཞེས་པའི་ནང་དུ་བཻ་རོ་ཙ་ནའི་བན་ཁ་ཕྱོགས་ཀྱི་ལོ་རྒྱུས་ཞིབ་རྒྱས་བསྟན་པ་ལས་བོན་ཕྱོགས་ཀྱི་ལོ་རྒྱུས་བསྟན་མེད་པ་དང་། ཡང་གཏེར་སྟོན་རྡོ་རྗེའི་གླིང་པས་བྱང་གི་ཤ་བ་རི་ནས་གཏེར་དུ་དྲངས་བའི་བཻ་རོ་ཙ་ནའི་རྣམ་ཐར་ཞེས་པ་ཞིག་ཡོད་པའི་ནང་ཏུ་བན་བོན་གཉིས་ཀའི་ལོ་རྒྱུས་ཡོད་ཅིང་གཙོ་བོ་བོན་ཕྱོགས་ཀྱི་ལོ་རྒྱུས་བསྟན་མོད། འོན་ཀྱང་ཕྲན་རང་ནས་གཏེར་ཡིག་ལས་དྲངས་བའི་ལུང་ཁ་ཤས་མ་གཏོགས་དཔེ་ཆ་དེ་ད་ཕན་མཐོང་མ་ཐུབ། གང་ལྟར་བན་བོན་ཕྱོགས་རིས་ཁྲོད་དུ་བཻ་རོ་ཙ་ནའི་ལོ་རྒྱུས་ཡོངས་རྫོགས་བཤད་དགོས་ན་ཧ་ཅང་དཀའ་ཁག་ཆེ་བ་དེ་ལྟ་བུ་རེད། དེས་ན་བོན་གྱི་ཡིག་ཆ་རྙིང་པ་སྟོན་པ་གཤེན་རབ་ཀྱིས་བརྩམས་ཞེས། དུས་རབས་བརྒྱད་པའི་དུས་སུ་བཻ་རོ་ཙ་ནས་བྲུ་ཤའི་སྐད་ནས་བོད་སྐད་དུ་བསྒྱུར་བའི་བོན་གཞུང་ཐེག་འགྲེལ་མེ་ལོང་དགུ་སྐོར་གྱི་མཇུག་ཏུ། བདག་འདྲ་བཻ་རོ་ཙ་ན་ཡིས།།དཀའ་བ་སྲོག་དང་བསྡོས་ཏེ་གཡུང་དྲུང་བོན་ཆེན་བསྒྱུར། མངའ་བདག་རྗེ་ལ་གཏད། །ཅེས་པ་སོགས་སུ་དཔྱད་ན་བཻ་རོས་བོན་ཕྱོགས་ལའང་བཀའ་དྲིན་ཆེ་བར་སྨོས་མ་དགོས། དཔེར་ན་བོན་ཆོས་དབྱེར་མེད་བཻ་རོ་ཙ་པ་ཡིན།།ཞེས་པས་ཀྱང་ཤེས་ཐུབ། དཔེ་ཆ་དེ་རྣམས་དང་པོ་སྟག་གཟིག་ནས་ཞང་ཞུང་དུ་བསྒྱུར། དེ་ནས་རྒྱ་གར་སྐད་དུ་བསྒྱུར། དེ་ནས་བྲུ་ཤ་ལ་དར། དེ་ནས་བཻ་རོ་ཙ་ནས་བོད་སྐད་དུ་བསྒྱུར་ཚུལ་བཤད།
དེ་བཞིན་ཏུ་བོན་གྱི་གཏེར་ཡིག་ནང་ཏུ་ཡར་བའི་བོན་སྐོར་རམ་རྒྱ་གར་བོན་སྐོར་ཟེར་བའི་ཡིག་ཆ་མང་པོ་ཞིག་ཡོད།དེ་ལས་བྱུང་བའི་དཔེ་ཆ་བོན་ཉིད་སྙིང་པོའི་བརྡལ་འབུམ་པོད་བཅུ་གཉིས། མངོན་རྟོགས་རིག་པའི་རྩེ་འབུམ་པོད་བཅུ། གཞན་ཡང་ཐེག་པ་རིམ་པ་མངོན་ཏུ་བཤད་པའི་མདོ་རྒྱུད། དེ་འགྲེལ་བ་མེ་ལོང་དགུ་སྐོར། ཚད་མ་སྨྲ་བའི་སེང་གེ། མུ་སྟེགས་ཚར་གཅོད་གཏན་ཚིགས་ཐིགས་མདོ་སོགས་ཤིན་ཏུ་མང་ལ། དེ་ལས་ཕལ་ཆེ་བ་ད་ལྟ་བོན་ལུགས་བཀའ་འགྱུར་གྱི་གྲས་སུ་བཞུགས་ཡོད་པ་དེ་དག་བཻ་རོ་ཙ་ན་དང་དྲན་པ་ཡེ་ཤེས་སམ་དྲན་པ་ནམ་མཁའ་གཉིས་ཀྱིས་ལྷ་སའི་ཡར་བའི་བྲག་ལ་གཏེར་དུ་སྦས་པར་བཤད།རྗེས་སུ་དུས་རབས་བཅུ་པའི་སྟོད་ཙམ་ལ་བན་དེ་མི་གསུམ་གྱིས་གཏེར་ནས་དྲངས་ཏེ་ཚ་བོ་གཟེ་སྒུར་ལ་བསྟན། དེ་ནས་རིམ་བཞིན་གཉན་སྟོན་ལ་བརྒྱུད། གཉན་སྟོན་གྱིས་གྱེར་སྟོན་ཁྲོ་གསས་ལ་བརྒྱུད། དེས་སྤྱི་ལོ་༡༠༨༨པ་ལ་སྤྲུལ་སྐུ་ལུང་བོན་ལྷ་གཉེན་ལ་བརྒྱུད་པ་ལ་རྒྱ་གར་བོན་སྐོར་དུ་གྲགས། གོང་ཞུས་ཀྱི་དཔེ་ཆ་ཕལ་ཆེ་བ་ལོ་ཆེན་བཻ་རོ་ཙ་ནས་བསྒྱུར་ཅིང་གཏེར་དུ་སྦས་པར་བཤད་པར་མ་ཟད་བོན་ནམ་བོད་ཀྱི་ཡིག་ཆ་ནང་ནས་ཀྱང་སྔ་ཤོས་ཡིན་པར་ཤེས་དགོས།དེའི་ནང་ན་རྫོགས་ཆེན་གྱི་བོན་གཞུང་ཡང་ཤིན་ཏུ་མང་།དེ་ལས་འགའ་ཞིག་ནི་རྒྱ་གར་ནས་བོད་དུ་བསྒྱུར། ཡང་འགའ་ཞིག་ནི་བྲུ་ཤ་སྟེ་ད་ལྟ་པ་ཀི་སི་ཐན་བྱང་ཤར་ཕྱོགས་སུ་ངོས་བཟུང་ཡོད་པ་དེ་ནས་བསྒྱུར། ལ་ལ་ཞང་ཞུང་ནས་བསྒྱུར་(ཞང་ཞུང་དང་བྲུ་ཤ་གཉིས་ཕལ་ཆེར་ཡུལ་ལུང་གཅིག་ཏུ་ཆགས་ཡོད་པ་)ཞེས་བཤད།གཞན་ཡང་བསམ་ཡས་ཅ་ཏི་མ་ཞེས་པའི་བོན་གྱི་གཏེར་ཡིག་རྣམས་བོན་གྱི་མཁས་པ་ཆེན་པོ་གཉན་ཆེན་ལི་ཤུ་སྟག་རིང་དང་བཻ་རོ་ཙ་ན་གཉིས་ཀྱིས་ཕྱོགས་བསྒྲིགས་མཛད་ཅིང་གཏེར་དུ་སྦས་པར་བཤད་པ་དང་། དེ་ལས་མདོ་སྔགས་རྫོགས་གསུམ་གྱི་དཔེ་ཆ་ཤིན་ཏུ་མང་།དཔེ་ཆ་དེ་རྣམས་ཀྱང་བཀོར་གཉེར་བ་གཉིས་ཀྱིས་རྙེད་པར་བཤད།དེ་བཞིན་ཏུ་དྲང་ང་མའི་ལོ་རྒྱུས་ནང་དུའང་སྟོན་པ་གཤེན་རབ་མི་བོའི་རྣམ་ཐར་འབྲིང་པོ་མདོ་གཟེར་མིག་སོགས་བོན་གྱི་དཔེ་ཆ་རྩ་ཆེན་མང་པོ་ཞིག་ཡོད།ཤོད་ཚུལ་ལ་དུས་རབས་བརྒྱད་པའི་སྐབས་སུ་བཻ་རོ་ཙ་ནས་ཞང་སྐད་ནས་བོད་སྐད་དུ་བསྒྱུར་ཏེ་རྒྱལ་པོ་ལ་གཏད། རྒྱལ་པོས་རྒྱས་པ་མ་སྤྱོད་ཅིང་མཆོད་ཁང་དུ་གསང་བ་བྱས་ནས་བཞག དེ་ནས་རིམ་བཞིན་བོད་ཀྱི་བཙན་པོ་རིམ་པ་ལ་བརྒྱུད་དེ་གླང་དར་སྐབས་སུ་ཁོང་གི་སྲས་གཉིས་མ་མཐུན་ནས་དཔེ་ཆ་འདི་དག་ཀྱང་དྲང་ང་དཔལ་གྱི་དབང་ཕྱུག་ལ་གནང་ཏེ་དར་ཚུལ་ཞིབ་རྒྱས་བཤད་ཡོད།དེ་ནས་མི་རབས་ཙམ་གྱི་རིང་ལ་དྲང་ང་ཚང་གི་མཆོད་ཁང་དུ་མཆོད་པའི་ཞིང་དང་བཀུར་བའི་རྟེན་དུ་གྱུར། དྲང་ང་ལ་མདོའི་དང་དུས་མཉམ་ཙམ་ལ་དྲང་རྗེ་བཙུན་པ་གསེར་མིག་བྱོན་ནས་བོན་གཞུང་དེ་དག་འཕེལ་རྒྱས་བཏང་། གཞན་ཡང་བཻ་རོ་ཙ་ན་ཉིད་དབུས་ཕྱོགས་ནས་རྒྱལ་མོ་རོང་དུ་རྒྱང་ཕུད་བྱེད་སྐབས་ལྷ་སའི་སེ་བོ་རི་ལ་གཏེར་དུ་སྦས་པ་ལ་སེམས་ཕྱོགས་མན་ངག་བཅོ་བརྒྱད་དང་ཉམས་མྱོང་དྲོད་རྟགས་ཀྱི་མན་ངག འཕོ་བ་ཉམས་ང་མེད་པའི་མན་ངག་སོགས་ཤིན་ཏུ་མང་།དེ་དག་བཻ་རོས་སྦས་པའི་བོན་གཏེར་སྔ་ཤོས་ཏེ་དུས་རབས་བཅུ་པའི་འགོ་དང་དཀྱིལ་ཡས་མས་སུ་ཐོན་པའི་དཔེ་ཆ་ཁོ་ན་རེད། དེ་བཞིན་ཏུ་སྤྱི་ལོ་༡༢༥༠པ་ལ་བོན་ཞིག་གཡུང་དྲུང་གླིང་པའམ་རྙིང་མའི་གཏེར་སྟོན་རིགས་ལྔའི་ནང་ཚན་རྡོ་རྗེ་གླིང་པས་སྤ་གྲོ་སྟག་ཚང་ནས་བཻ་རོས་སྦས་པའི་གཏེར་བོན་རྫོགས་ཆེན་གསེར་གྱི་ཐུར་མ། དྲན་པ་ཡབ་སྲས་ཀྱི་སྒྲུབ་ཐབས་ཆ་ལག་བཅས། བཻ་རོ་ཙ་ནའི་རྣམ་ཐར། ཉང་སྟོན་ཕྱུག་མོ་ནས་ཚེ་དབང་བོད་ཡུལ་མ་སོགས་དང་།བྱང་ཤ་བ་རི་ནས་བོན་སྐུ་ཀུན་བཟང་སྒྲུབ་ཐབས་སོགས་བོན་གཏེར་མང་པོ་ཡོད་པ་དང།གཞན་ཡང་ཁོད་སྤུངས་བློ་གྲོས་ཐོགས་མེད་ཀྱིས་སྤྱི་ལོ་༡༣༠༡ཙམ་ལ་ཁམས་རྟའུ་སྦ་ཞབས་བྲག་དཀར་ནས་བཻ་རོས་སྦས་པའི་གཏེར་ཡིག་སྲིད་པ་རྒྱུད་ཀྱི་ཁ་བྱང་། མཁའ་འགྲོ་མོ་བྱང་། བཻ་རོའི་རྫོགས་ཆེན་ཡང་ཏིག་བསྡུས་པ་སོགས་ཤིན་ཏུ་མང་བ་རྣམས་ལ་བརྟག་ན་བཻ་རོ་ཙ་ནས་བོན་གྱི་དཔེ་ཆ་རྣམས་གཏེར་དུ་སྦས་པ་དང་ཞང་སྐད་ནས་བོད་སྐད་དུ་བསྒྱུར་བ་སོགས་མཛད་རྗེས་བླ་ན་མེད་པར་གནང་ཡོད་པར་མ་ཟད།སྐབས་དེར་བན་བོན་གཉིས་ཕན་ཚུན་བསྒྱུར་བཅོས་དང་ཤུགས་རྐྱེན་ག་འདྲ་ཐེབས་ཡོད་པའང་གསལ་བྱེད་བྱ་ཐུབ་མོད།
སྤྱིར་རྙིང་མའི་ལོ་རྒྱུས་ལྟར་ན་བཻ་རོ་ཙ་ན་རྒྱ་གར་དུ་ཕེབས་ཏེ་ཤྲི་སང་ཧ་ཞེས་པའི་བླ་མ་དང་འཕྲད་ནས་རྫོགས་ཆེན་གྱི་ཆོས་མང་པོ་བོད་སྐད་དུ་བསྒྱུར་ཏེ་བོད་ལ་ཕེབས་མོད་ཀྱང་།བོད་ལ་རྫོགས་པ་ཆེན་པོའི་ཆོས་མ་གསུངས་བའི་གོང་ནས་རྒྱ་གར་བའི་རང་གི་དཔེ་མཛོད་ཁང་ནས་དཔེ་ཆ་འགའ་རེ་མེད་པར་ཤེས་པ་དང་རྒྱལ་པོའི་བཀའ་ལྟར་མི་གཉིས་བོད་དུ་ཕེབས་ཤིང་བཻ་རོ་ཙ་ནས་བསྒྱུར་བའི་ཆོས་རྣམས་རྫོགས་ཆེན་མ་ཡིན་ཞིང་ཕྱི་རོལ་མུ་སྟེགས་རིགས་བྱེད་ཀྱིང་ཆོས་ཡིན་ཞེས་གསལ་བསྒྲགས་མཛད་པས་བཻ་རོའང་རྒྱལ་པོའི་བཀའ་ཆད་ཕོགས་ཏེ་རྒྱལ་མོ་ཚ་བ་རོང་དུ་སྤྱུགས་པར་བཤད་པ་དང་། ལ་ལས་བོན་པོས་རྒྱང་ཕུད་བྱེད་པར་བཤད་མོད་ཀྱང་དེ་ནི་གྲུབ་མཐའ་ཆགས་སྡང་གི་གཏམ་དུ་ངེས་ཏེ། ཁོང་ལྷ་ས་ནས་རྒྱང་ཕུད་བྱེད་ཁ་ད་དུང་བོན་པོའི་དཔེ་ཆ་རྣམས་སེ་བོ་རི་སོགས་ལ་གཏེར་དུ་སྦས་པ་དང་ཉེར་ཚགས་བྱེད་པས་དེའི་སྐབས་སུ་བོན་གྱི་ཡིག་ཆ་མང་པོ་གཏོར་བརླགས་སུ་འགྲོ་བཞིན་ཡོད་རྣམས་བཻ་རོ་ཙ་ནས་སེམས་མ་བཟོད་ནས་གཏེར་དུ་སྦས་པར་གསལ་ལོ།།བཻ་རོ་ས་མཐར་སྤྱུགས་པའང་རྒྱ་གར་བས་ཕྲ་མ་བྱེད་པས་མ་ཡིན་ཞིང་བོན་གྱི་བྱ་བ་མཛད་ཆེས་བས་རྒྱལ་བློན་རྣམས་ལ་ཕོག་ཐུག་སོང་བར་གསལ། དཔེར་ན་དྲང་ང་མའི་ཡིག་ཆ་སོགས་ཞང་སྐད་ནས་བོད་སྐད་དུ་བསྒྱུར་བ་དང་། ཐེག་འགྲེལ་མེ་ལོང་སོགས་བྲུ་ཤའི་སྐད་ནས་བོད་སྐད་དུ་བསྒྱུར་བ་སོགས་བྱ་བ་མང་པོ་མཛད་ཡོད་པ་དང་།དེ་རྐྱེན་གྱིས་ཁོང་རང་ཡང་དགུང་ལོ་ལྔ་བཅུ་ང་བདུན་པ་ལ་ཚ་བ་རོང་དུ་སྤྱུགས་ཤིང་། རྒྱལ་པོ་སྐུ་མ་འདས་བར་བོད་དུ་ཕྱིར་ཕེབས་ཐུབ་མེད་པ་དང་རྒྱལ་པོ་སྐུ་གཤེགས་པ་དང་ཁོང་ཡང་དབུས་ཕྱོགས་སུ་ཕེབས་ཏེ་མུ་མཐུད་དུ་བན་བོན་གཉིས་ཀྱི་བྱ་བ་མཛད་ཡོད་པ་སོགས་ཀྱིས་ཤེས་ཐུབ། དེའང་ཁོང་གི་བསྒྱུར་ཡིག་དང་བརྩམས་ཆོས་རྣམས་ཐོག་མར་རྒྱལ་རོང་ངམ་ཁམས་ཕྱོགས་ནས་འཕེལ་རྒྱས་སུ་སོང་བར་བཤད། དེ་ནས་ཁོང་གི་སློབ་མ་གཡུ་སྒྲ་སྙིང་པོ་དབུས་ཕྱོགས་སུ་ཕེབས་ཏེ་དེར་ཡོད་པའི་མི་རྣམས་དང་མཇལ་ཞིང་ལོ་རྒྱུས་བཤད་པ་དང་ཆབས་ཅིག་ཏུ་ཁོང་ཡང་དབུས་ཕྱོགས་སུ་གདན་འདྲེན་ཞུས་ཏེ་ཡིག་བསྒྱུར་བྱེད་པའི་ལོ་ཙྰ་བ་ཆེན་པོར་གྱུར་བར་བཤད།
དེ་ལྟར་ན་བོན་ལུགས་རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་བརྒྱུད་རིམ་ལས་འཇའ་ལུས་འཕོ་ཆེན་ཉེར་དྲུག་གི་ནང་ཚན་བཅུ་གཉིས་པ་སུམ་པའི་བོན་པོ་ཨ་བ་ལྡོང་དང་། བཅུ་གསུམ་པ་རྒྱ་བོན་གསལ་བ་འོད་ལྡན། བཅུ་བཞི་པ་ཇག་རོང་གསས་མཁར་སོགས་ནི་སུམ་པ་དང་རྒྱ་ནག་གི་མི་ཡིན་པར་མ་ཟད་དུས་རབས་བདུན་པའི་སྔོན་གྱི་མི་ཁོ་ན་ཡིན་པ་དང་། འཇའ་ལུས་འཕོ་ཆེན་ཉི་ཤུ་རྩ་དྲུག་གི་གྲས་སུའང་ཁོ་ཚོ་ཡོད་ཚུལ་ཞང་ཞུང་སྙན་རྒྱུད་ཀྱི་ལོ་རྒྱུས་རྣམས་སུ་གསལ་བ་དེ་ལྟར་ན། དུས་རབས་བདུན་པའི་སྔོན་ཏུ་བོན་ལུགས་རྫོགས་པ་ཆེན་པོ་རྣམས་རྒྱལ་རོང་དང་མི་ཉག་རྒྱ་ནག་སོགས་སུ་དར་བར་ཤིན་ཏུ་གསལ། སྤྱིར་དུས་རབས་བརྒྱད་པའི་སྐབས་སུ་ཁམས་ཕྱོགས་ལ་བོན་གྱི་ཆོས་ལུགས་རྒྱ་ཆེན་པོ་དར་ཡོད་ནའང་།དེ་དག་གི་གནས་ཚུལ་དངོས་ཅི་ལྟ་བུ་ཞིག་ཡིན་ང་ཚོས་གསལ་བོ་བཤད་ཁག་པོ་རེད། འོན་ཀྱང་སྐབས་དེར་མཚོན་ན་བན་ཕྱོགས་ཀྱི་རིག་གནས་རྣམས་ཁམས་ཕྱོགས་ལ་དར་བར་ཕལ་ཞོག་དབུས་གཙང་ལའང་ད་དུང་གཞི་རྩ་བརྟན་པོ་ཆགས་མེད་པར་བཻ་རོ་རྒྱང་ཕུད་བྱས་པ་དང་བན་བོན་རྩོད་པ་བྱེད་ཚུལ་སོགས་ལ་བརྟག་ན་ཤེས་ཐུབ། གང་ལྟར་དུས་རབས་བརྒྱད་པའི་སྐབས་སུ་ཁམས་ཕྱོགས་ལ་བན་ཁའི་ཆོས་ལུགས་དེ་འདྲ་དར་མེད་པར་མ་ཟད། རྗེས་སུ་རྒྱལ་དབང་ལྔ་པའི་དུས་སུ་ད་དུང་བོན་པོའི་ཆོས་ལུགས་ཁོ་ན་སྤྱོད་ཀྱིན་ཡོད་པར་ལོ་རྒྱུས་རྣམས་སུ་གཟིགས་ན་ཤེས་ཐུབ། དེས་ན་བཻ་རོ་ཙ་ནས་བོན་ལུགས་ཀྱི་རྫོགས་ཆེན་གཞུང་ལུགས་མང་པོ་རྒྱ་གར་དང་བྲུ་ཤ་ཞང་ཞུང་སོགས་ནས་བསྒྱུར་བ་རྣམས་དུས་རབས་བཅུ་པའི་འགོ་ཙམ་ནས་བན་དེ་མི་གསུམ་གྱིས་གཏེར་ནས་དྲངས་བ་དང་། བན་དེ་མི་གསུམ་སོགས་ནི་བན་ཕྱོགས་ཀྱི་བླ་མ་ཡིན་པ་ལས་བོན་པོའང་མ་ཡིན་ཞིང་།དེ་ནས་དར་བའི་དཔེ་ཆ་རྣམས་ད་ལྟའང་བོན་གྱི་རིག་གཞུང་ཁྲོད་དུ་བཞུགས་ཡོད། བཻ་རོས་བསྒྱུར་བའི་རྙིང་མའི་རྫོགས་ཆེན་རྣམས་དུས་རབས་བཅུ་གཅིག་པ་ནས་བཟུང་དར་བའི་དབུ་བརྙེས་ཀྱང་འཕེལ་རྒྱས་ཆེར་སོང་མེད་པར་མ་ཟད་གཏེར་སྟོན་ཀྱང་ཕལ་ཆེར་བན་བོན་རིས་མེད་ཡིན། དེ་དང་བོན་ལུགས་རྫོགས་ཆེན་རྣམས་ལ་ནང་དོན་དང་ཉམས་སུ་ལེན་སྟངས་གཞུང་གི་རྩོམ་གཤིས་སོགས་གང་གི་ཐད་ནས་བཤད་ཀྱང་གཞི་གཅིག་ཏུ་གྲུབ་པ་དང་། དཔེར་ན་རྔོག་ལོ་ཙྰ་སོགས་ཀྱིས་བཻ་རོ་ཙ་ནའི་བསྒྱུར་རྩོམ་རྣམས་བོད་རང་གི་སྐད་ཡིག་ཐོག་ནས་བྲིས་པ་ནང་བཞིན་ལས་བསྒྱུར་ཡིག་གི་ཉམས་བཟོས་མེད་པས་བཻ་རོ་ཙ་ན་ནམ་མཁའི་ཉི་མ་འདྲ་ཞེས་བསྟོད་སྔགས་འཐེན་མོད་ཀྱང་དོན་དུ་བསྒྱུར་ཡིག་མིན་པར་ར་སྤྲོད་ཐུབ་པ་དང་། བོན་གྱི་ལོ་རྒྱུས་ཡིག་ཆ་རྣམས་སུ།བཻ་རོ་ཙ་ནས་བོན་ཆོས་འདྲེས་མར་བསྒྱུར།། ཞེས་བོན་དང་ཆོས་ཀྱི་གཞུང་ལུགས་རྣམས་ཕན་ཚུན་བསྒྱུར་བཅོས་བྱས་པ་ལས་རྒྱ་གར་ནས་བསྒྱུར་བ་ཞིག་མ་ཡིན་པར་བཤད་པ་དེ་ལྟར་ན། རྙིང་མའི་རྫོགས་ཆེན་དང་བོན་པོའི་རྫོགས་ཆེན་གཉིས་གཞི་ཕུགས་གཅིག་ཏུ་གྲུབ། དཔེར་ན་ད་ལྟ་རྙིང་མའི་དགོན་པ་རྣམས་སུ་བོན་པོའི་ཆོ་ཀ་དུ་མའི་འདོན་བཞིན་ཡོད་པ་དང་།དཔེ་ཆ་དེ་དག་གི་དབུ་ན་ཞང་སྐད་ཡོད་པ་དང་།ནང་གི་ལྷ་རྣམས་ཀྱང་དཔེར་ན་སྟོན་པ་གཤེན་རབ་དང་གཤེན་གསས་ཀོང་ཙེ་འཕྲུལ་རྒྱལ་སོགས་མཚན་ཀྱང་རང་སོར་བཞག་ཡོད་པ་རང་གི་མངོན་སུམ་མཐོང་མྱོང་། མདོར་ན་བཻ་རོ་ཙ་ན་ནི་བོན་པོ་ཞིག་ཡིན་པ་དང་རྗེས་སུ་བན་བོན་རིས་མེད་ཀྱི་བྱ་བ་དུ་མ་མཛད་པས་བོན་ལུགས་ཡིག་ཆ་རྣམས་ད་ལྟའི་བར་དུ་ལུས་ཐུབ་པར་བྱུང་། ཁོང་དང་ཁོང་ལྟ་བུའི་བླ་མ་མང་པོས་བན་བོན་ཆོས་གཞུང་རྣམས་ཕན་ཚུན་བསྒྱུར་བཅོས་དང་ཁ་གསེབ་སོགས་དུ་མ་བྱས་ཏེ་ད་ལྟའི་བོད་བརྒྱུད་ནང་བསྟན་འདི་དར་བའི་གཞི་མར་ཆགས་ཡོད་པར་ཤིན་ཏུ་གསལ། དཔེར་ན་བཻ་རོའི་སློབ་མ་གཡུ་སྒྲ་སྙིང་པོའང་རྒྱལ་རོང་གི་མི་ཡིན་པར་མ་ཟད་ལྟ་རྒྱལ་རོང་ཕྱོགས་སུ་ཁོང་གི་སྒྲུབ་ཁང་དང་ཞབས་རྗེས་སོགས་མཇལ་དུ་ཡོད་པ་དང་།བོན་པོའི་བླ་མ་དག་གི་སྐྱེས་རབས་རྣམ་ཐར་འབྲི་སྐབས་གཡུ་སྒྲ་སྙིང་པོ་དང་བཻ་རོ་ཙ་ན་སོགས་སྐྱེས་རབས་རྣམས་སུ་མང་པོ་མཐོང་དུ་ཡོད་པས་བན་བོན་རིས་མེད་ཀྱི་དད་པ་བྱེད་ས་ཞིག་ཡིན་པ་སྨོས་མ་དགོས།ད་ལྟ་རྒྱལ་རོང་དུ་སོང་ན་བཻ་རོ་སྒྲུབ་ཕུག་ལའང་བོན་པོ་སྒྲུབ་ཕུག་བན་དེའི་སྒྲུབ་ཕུག་གཉིས་ཡོད་པར་མ་ཟད།ས་དེ་ཀའི་མི་རྣམས་ཀྱིས་བོན་ཕྱོགས་སུ་ཡོད་པ་དེ་བཻ་རོའི་སྒྲུབ་ཕུག་ངོ་མ་ཡིན་པར་བཤད་པ་དེ་ལྟར་ན་རྗེས་སུ་གྲུབ་མཐའ་ཆགས་སྡང་ནང་བཻ་རོའི་རྣམ་ཐར་ཀྱང་ཕྱོགས་རིས་ཅན་ཞིག་ཏུ་གྱུར་བར་མ་སྦས་རང་བྱུང་དུ་རྡོལ་བ་དེ་ལྟ་བུ་རེད།
༢་རྙིང་མ་དང་འབྲེལ་བའི་བཻ་རོ་ཙ་ནའི་ལོ་རྒྱུས་ངོ་སྤྲོད་མདོར་བསྡུས།
དེའང་རྙིང་མའི་ཕྱོགས་ཀྱི་བཻ་རོའི་རྣམ་ཐར་རྒྱས་བསྡུས་འགའ་རེ་ཡོད། བོན་ལུགས་ལའང་གཡུང་དྲུང་གླིང་པའི་གཏེར་ནས་དྲངས་བའི་བཻ་རོའི་རྣམ་ཐར་ཞིག་ཡོད་ཀྱང་མ་དཔེར་བཅོས་ཕོག་ཡོད་པར་བཤད། དེ་རྣམས་སུ་བཻ་རོ་ཉིད་དང་པོ་འཁྲུངས་ས་བོན་པོའི་ཁྱིམ་རྒྱུད་བ་གོར་ཟེར་བ་དེ་ཡིན་པ་དང་གྲོང་བ་ལའང་བ་གོར་ཞེས་རྒྱུན་འབྱམས་སུ་གྱུར། མཚན་ལ་གན་ཇག་ཐང་ཏའམ་རིན་ཆེན་བློ་གསལ་ཞེས་འབོད། དེ་ནས་དགུང་ལོ་བརྒྱད་ཙམ་ལ་སླེབས་པ་དང་བསམ་ཡས་སུ་གསར་དུ་བཙུགས་པའི་ལོ་ཙྰའི་གླིང་ཞིག་ཡོད་པས་དེར་ཞུགས་ཤིང་སངས་སི་ཏའི་སྐད་དང་ཆོས་ཕྱོགས་ལ་སྦྱང་བ་དཔྱིས་སུ་ཕྱིན་པས་མཚན་ལ་བཻ་རོ་ཙ་ན་ཞེས་བཏགས། ཁོང་གཙོས་པའི་མི་བདུན་མཁན་པོ་བྷོ་དྷི་ས་ཏྭའི་མདུན་ནས་རབ་ཏུ་བྱུང་སྟེ་སད་མི་མི་བདུན་གྱི་གཙོ་བོར་གྱུར། བོད་ལ་རབ་བྱུང་གི་ཐོག་མ་དེ་ཡིན་པར་བཤད། དེ་ནས་དཀའ་བ་ཆེན་པོ་བཅུ་དྲུག་སྒོ་ནས་རྒྱ་གར་ལ་ཕེབས།བཎ་ཆེན་ཤྲི་སང་ཧ་ཞེས་པ་དང་མཇལ་ཏེ་ཟབ་མོ་རྫོགས་པ་ཆེན་པོའི་ཆོས་མང་པོ་བོད་སྐད་དུ་བསྒྱུར།དེ་ལ་རྒྱ་གར་རྒྱལ་པོས་ཕྲ་དོག་བྱས་པས་ཁོང་གིས་རྐང་མགྱོག་སྒྲུབ་ཅིང་མྱུར་མོའི་ངང་བོད་ལ་ཕྱིར་ཕེབས། ལོ་ཙྰ་བ་ཉི་ཟླ་གཉིས་ཀྱི་ནང་ནས་ཉི་མ་ལྟ་བུའི་ལོ་ཙྰ་ཞེས་ཡོངས་སུ་གྲགས་པ་དང་བོད་ཀྱི་ལོ་ཙཱ་བ་སྐ་ཅོག་ཞང་གསུམ་གྱི་ནང་ཚན་ཞང་ཡེ་ཤེས་སྡེ་ཟེར་བའང་ཁོང་ཡིན་པར་བཤད་དེ། མདོ་བསྒྱུར་ནང་དུ་ཡེ་ཤེས་སྡེ། རྫོགས་ཆེན་ནང་དུ་བཻ་རོ་ཙ། བོན་བསྒྱུར་ནང་དུ་གན་ཇག་ཐང་ཏ།།ཞེས་པས་སོ།།སྦ་གསལ་སྣང་གིས་གུ་རུའི་སློབ་མ་རྗེ་འབངས་ཉེར་ལྔའི་གྲས་སུའང་ཁོང་བཞག་ཡོད་ཀྱང་དཔེ་ཆ་དེ་རྗེས་སུ་ཁ་སྣོན་མང་པོ་རྒྱབ་ཡོད་པས་དག་མ་ཡིན་མིན་བཤད་དཀའོ། དེའང་རྔོག་ལོ་ཙྰ་བ་ནས་བཟུང་བོད་ཀྱི་ལོ་རྒྱུས་ནང་དུ་བཻ་རོ་ཙྰ་ན་ཞེས་ཡོངས་སུ་གྲགས་པར་གྱུར། རྗེས་སུ་དུས་རབས་བཅུ་བཞི་པ་ནས་བཻ་རོའི་རྣམ་ཐར་འདྲ་འབག་ཆེན་པོ་སོགས་བྱུང་ནས་རྙིང་མའི་བླ་མ་གྲགས་ཆེན་ཞིག་གི་གྲས་སུ་རྩི་སྲོལ་བྱུང་། འཇིགས་མེད་གླིང་པའི་རྒྱུད་འབུམ་དཀར་ཆགས་སོགས་ལྟར་ན། རྙིང་མའི་རྫོགས་ཆེན་སེམས་སྡེ་ལ་མ་བུ་བསྡོམས་པའི་བཅོ་བརྒྱད་ཡོད་པ་ལས་ལྔ་བཻ་རོ་ཙ་ན་དང་བཅུ་གསུམ་བི་མ་ལ་མི་ཏྲས་བསྒྱུར་བར་བཤད། རྙིང་མའི་རྫོགས་ཆེན་སེམས་ཕྱོགས་སུ་གྲགས་པ་རྣམས་བཻ་རོ་དང་ཁོང་གི་སློབ་མ་གཡུ་སྒྲ་སྙིང་པོ་གཉིས་ལ་གཉགས་ཛྙ་ན་ཀུ་མ་རས་ཞུས་ཏེ་དར་བར་བཤད། དེ་ནས་བཟུང་རྙིང་མའི་རྫོགས་ཆེན་གྱི་ཁུངས་གཏུགས་ས་ཞིག་ཏུ་ཆགས་ཡོད། འོན་ཀྱང་རྙིང་མའི་ལོ་རྒྱུས་རྣམས་སུ། བཎ་ཆེན་ཤྲི་སང་ཧ་ཞེས་པ་དེའི་སྐབས་རེ་རྒྱ་གར་བ་ཞིག་ཡིན་པར་བཤད། འགའ་རེས་རྒྱ་ནག་ནས་ཡིན་པ་དང་། ཡང་ལ་ལས་རྒྱ་ནག་ནས་སྐུ་འཁྲུངས་བ་དང་རྗེས་སུ་རྒྱ་གར་དུ་ཕེབས་པར་བཤད་པ་དེ་ལྟར་ན། བཻ་རོ་རྒྱ་གར་དུ་ཕེབས་སྐབས་ཁོ་དང་ཞལ་འཕྲད་པར་འདོད་དགོས། འོན་ཏེ་རྙིང་མའི་གཏེར་སྟོན་གོང་འོག་གཉིས་སུ་གྲགས་པའི་ནང་ཚན་གཏེར་སྟོན་གོང་མ་ཉང་ཉི་མ་འོད་ཟེར་དང་ཀློང་ཆེན་པ་སོགས་ཀྱིས་ཤྲི་སང་ཉིད་རྒྱ་ནག་ནས་ཡིན་པར་གསལ་བོར་བཤད་ཡོད་པས་རྫོགས་ཆེན་གྱི་ཆོས་ཞུ་སའང་རྒྱ་ནག་ཡིན་པ་ལས་རྒྱ་གར་བ་མ་ཡིན་པ་སོགས་དོགས་གཞི་མང་པོ་འདུག་པས་མཁས་པ་རྣམས་ཀྱིས་དཔྱད་པར་ཞུ། བཻ་རོ་དང་ཤྲི་སང་ཧ་གཉིས་ལོ་ཚིགས་སྟེང་ནས་ཀྱང་བར་ཐག་ཧ་ཅང་རིང་པོ་ཡོད་པ། དཔེར་ན་བཎ་ཆེན་བི་མ་མི་ཏྲ་རྒྱ་གར་གྱི་པཎ་ཊྀ་ཏ་ལྔ་བརྒྱའི་གཙོ་བོ་ལྟ་བུ་ཆགས་ཡོད་པས་དུས་ཤིག་ན་རྡོ་རྗེ་སེམས་དཔས་ལུང་བསྟན་པ་ནས་རྒྱ་ནག་ཡུལ་དུ་ཤྲི་སང་ཧ་ཞེས་པ་ཞིག་ཡོད། དེའི་མདུན་ནས་རྩོལ་བྲལ་གྱི་ལྟ་བ་ཉམས་སུ་ལོངས་ཞེས་པ་སོགས་ལུང་བསྟན་པ་ལྟར་ཤྲི་སང་གི་སློབ་མར་གྱུར། ཁྲི་སྲོང་གི་དུས་སུ་ཁོང་དགུང་ལོ་ཉེས་བརྒྱ་ལྔ་བཅུ་ཡིན་ཅིང་སྐབས་དེར་བོད་ལ་ཕེབས་ནས་རྫོགས་ཆེན་གྱི་ལྟ་བ་སྤེལ་བར་བཤད་པ་དེ་ལྟར་ན་བཻ་རོ་སྐབས་ཁོང་དགུང་ལོ་སུམ་བརྒྱའམ་ཉིད་བརྒྱ་ལྷག་ཡིན་དགོས། དེ་ལ་དེང་དུས་ཀྱི་མཁས་པ་འགས་ཤྲི་སང་ཧ་ཞེས་པ་དེ་རྒྱལ་རོང་ནས་ཡིན་པར་བསམ་བློ་འདོན་མཁན་ཡོད། དེ་ནི་ཧ་ཅང་འཐད་པར་སེམས་ཏེ། གང་ཡིན་ཞེ་ན། བོན་པོ་རྫོགས་ཆེན་རྣམས་ཀྱང་དང་པོ་ཞང་བོད་ཡུལ་དུ་དར།དུས་རབས་ལྔ་འམ་དྲུག་པ་ཙམ་ནས་སུམ་པར་དར།དེ་ནས་རྒྱ་ནག་ཏུ་དར་བར་བཤད་པ་དེ་ལྟར་ན་རྒྱལ་རོང་ལ་དེའི་སྔོན་ནས་རྫོགས་ཆེན་དར་ཡོད་པ་ཤིན་ཏུ་གསལ་ལོ།།མ་རྒྱུད་ཕྱག་མཆོད་ལས་ཀྱང་།རྒྱ་ནག་ཡུལ་གྱི་རི་བོ་ལ།།མཚལ་ཕུག་ཉི་དབར་མདངས་ལེན་ན།།ཟིང་པ་མཐུ་ཆེན་དམར་མདངས་གསལ།།ཞེས་དང་། རྒྱ་ནག་ཡུལ་གྱི་རི་བོ་མཆོག། རྩེ་མང་མཚོ་ཡི་ཚལ་གསེབ་ན།།དོད་དེ་རྒྱ་ལྕམ་ཞེས་བྱ་བ།།ཞེས་དང་རྒྱ་ཡི་གུང་བུ་དམར་རུ་ལ་མོན་བོན་དགུ་དུས་གཅིག་སངས་རྒྱས་པར་བཤད་པ་སོགས་སུ་བརྟག་ན་རྒྱ་ནག་ཏུའང་བོན་ལུགས་ཀྱི་སྔགས་རྫོགས་རྣམས་གང་འདྲ་དར་ཡོད་ཤེས་ཐུབ།
ཕྲན་རང་གི་བསམ་ཚུལ་ལ་བཻ་རོ་ཉིད་བྲུ་ཤར་སོང་ནས་བོན་ལུགས་རྫོགས་ཆེན་གྱི་གཞུང་འགའ་རེ་བོད་སྐད་དུ་བསྒྱུར་བ་ལ་རྒྱ་གར་དུ་སོང་ཞེས་ངོས་འཛིན་གནང་འདུག་སྙམ། རྒྱུ་མཚན་བཻ་རོས་བོན་གྱི་དཔེ་ཆ་མང་པོ་བྲུ་ཤ་དང་ཞང་སྐད་སོགས་ནས་བོད་སྐད་དུ་བསྒྱུར་ཡོད་པ་ད་ལྟའང་མཇལ་དུ་ཡོད་པས་སོ། དེ་ལ་རྒྱ་གར་ཞེས་པ་དེའང་ཕལ་ཆེར་ད་ལྟ་ཁུ་ནུ་སོགས་རྒྱ་གར་བྱང་ཕྱོགས་རྣམས་ལ་ངོས་འཛིན་དགོས་ཏེ། དེ་དག་སྔོན་ཆད་ཞང་ཞུང་གི་ས་ཡིན་ཀྱང་རྗེས་སུ་རྒྱ་གར་བས་བདག་བཟུང་བས་སོ། དུས་རབས་བརྒྱད་པའི་སྔོན་ལ་རྒྱ་གར་གྱི་མངའ་ཁོངས་སུ་གཏོགས་ཀྱང་རྗེས་སུ་བོད་ཀྱིས་དབང་བྱས་པ་ལྟ་བུའོ། བྲུ་ཤ་ཞེས་པའང་ད་ལྟ་པ་ཀི་སི་ཐན་གྱི་བྱང་ཤར་ཕྱོགས་བོད་དང་ཉེ་བའི་ས་རྣམས་ཡིན་པ་དང་། ཁོ་རང་ཚོས་ད་ལྟའང་བོད་མི་ཡིན་པར་ཁས་ལེན་ཞིང་བོད་ཡིག་སྦྱང་གི་ཡོད་པ་དེ་ལྟ་བུ་རེད། བོད་རྒྱལ་གླང་དར་དང་དུས་མཉམ་ཙམ་ལ་བྲུ་ཤའི་ལོ་ཙྰ་བ་འཚོ་མཛད་ཞེས་པ་ལ་སྲས་དགུ་འཁྲུངས། གཅན་ལྔ་བྲུ་ཤའི་ཡུལ་དུ་བཞུགས། གཅུང་བཞི་བཙན་པོའམ་རྒྱལ་པོ་རྩོད་སྡེ་ཞེས་པ་དང་མ་མཐུན་ཅིང་འཁྲུགས། མངའ་རིས་སུ་སྤྱན་དྲངས་ནས་མཆོད་གནས་སུ་བཀུར། མངའ་རིས་སྐོར་གསུམ་མན་ཆད་དབུས་གཙང་ཡན་ཆད་དབང་དུ་བསྡུས། གཅུང་བཞིའི་ཡ་གྱལ་གཡུང་དྲུང་རྒྱལ་མཚན་གཙང་དུ་བྱོན་ནས་ད་ལྟ་དབུས་གཙང་གི་རྒྱལ་རིགས་བྲུ་གདུང་རྒྱུད་རྣམས་ཆགས། གཡུང་དྲུང་རྒྱལ་མཚན་སྲས་གཉིས་ཡོད་པའི་ཆེ་བ་ཁྱུང་ནག་འཛིན་ཟེར། དེའི་སྲས་གཡུང་དྲུང་སེང་གེ དེའི་སྲས་གསུམ་ལས་ཆེ་བ་ནམ་མཁའ་གཡུང་དྲུང་ཉིད་ཡིན། ཁོང་ནི་སྤྱི་ལོ་༩༩༤པ་ལ་སྐུ་འཁྲུངས་ནས། བླ་མ་གཤེན་ཆེན་ཀླུ་དགའ་དང་མཇལ་ཞིང་སྲིད་པའི་མཛོད་ཕུགས་སོགས་ཞུས་ཏེ་བོན་གྱི་གདན་ས་ཆེན་པོ་གཡས་རུ་དབེན་ཁའི་དགོན་པ་བཏབ། གྲྭ་བ་སྟོང་ཕྲག་གསུམ་ནས་ཁྲི་བར་དུ་དར་བའི་འདུ་སྒོ་གསོ། བྲུ་ཤ་ནམ་མཁའ་གཡུང་དྲུང་ནས་སྤྱི་ལོ་དུས་རབས་བཅུ་བཞི་པ་ཙམ་ལ་བྱོན་པའི་མཁས་གྲུབ་རིན་ཆེན་བློ་གྲོས་བར་དུ་བོན་གྱི་བླ་མ་གཡས་རུ་སྟོན་པ་བཅོ་བརྒྱད་བྱོན་ནས་བོན་བསྟན་དར་ཞིང་རྒྱས་པར་མཛད་པ་དེ་ལྟར་ན་བྲུ་ཤ་ཞེས་པ་དེའང་བོད་ནས་ཐག་མི་རིང་བ་ཞིག་ཡིན་པར་ཤིན་ཏུ་གསལ། ཡང་དགེ་ལུགས་ཀྱི་བླ་མ་འགའ་རེས་བཻ་རོས་རྫོགས་ཆེན་ལེན་ས་རྒྱ་གར་མ་ཡིན་ཞིང་རྒྱ་ནག་ནས་ཡིན་པར་བསམ་བློ་བཏོང་མཁན་ཡོད་དེ། རྒྱུ་མཚན་ནི་ཤྲི་སང་ཧ་རྒྱ་ནག་གི་མི་ཡིན་པས་སོ་སོགས་ཟེར་མོད། འོན་ཀྱང་དེ་ནི་རྫོགས་ཆེན་གྱི་ཆོས་ཕུགས་འདི་རྒྱ་ནག་ཧ་ཤིང་ལ་ཁུངས་གཏད་པའི་སྒྲུབ་བྱེད་ཙམ་ཡིན་པ། དཔེར་ན་དུས་རབས་བདུན་པ་ནས་བརྒྱད་པ་ཙམ་ལ་རྒྱ་ནག་གི་བླ་མ་མང་པོ་བོད་དུ་སླེབས་ཤིང་ཅི་ཡང་ཡིད་ལ་མི་བྱེད་ཅིང་ཅི་ཡང་མ་ཡིན་པའོ་སོགས་ཟེར་ནས་ཅི་ཡང་མེད་ཀྱི་ལྟ་བ་བཏོད།དེ་དང་རྫོགས་ཆེན་གྱི་ལྟ་བ་རྣམས་གཅིག་ཏུ་འདོད་ཀྱང་། དེ་ནི་རྫོགས་ཆེན་ལྟ་བ་མ་ཤེས་པའི་སྐྱོན་ཡིན་པར་སེམས།དཔེར་ན་རྫོགས་པ་ཆེན་པོའི་ལྟ་བ་རྣམས་ཅི་ཡང་ཡིད་ལ་མི་བྱེད་པའི་ལྟ་བ་ཞིག་མ་ཡིན་ཏེ། སོ་སོར་རྟོགས་པ་སྔོན་སོང་གི་བསྒོམ་བྱང་ཡོད་པས་སོ། ཐབས་ལམ་ལ་བརྟེན་ནས་སེམས་དྭངས་སྙིགས་འབྱེད་པའི་ཐབས་ཤེས་ཡོད་པས་སོ། རྫོགས་ཆེན་ལུགས་ལ་སེམས་རིག་དབྱེ་བ་སྔོན་ཏུ་འགྲོ་བ་དང་ཀ་དག་ཁྲེགས་ཆོད་དང་ལྷུན་གྲུབ་ཐོད་བརྒལ་སོགས་ཡོད་པས་སོ། ཧ་ཤིང་གི་ལྟ་བ་ལ་དེ་ཡོད་དམ་མེད་བརྟག་ན་ཤེས་སླ།འོན་ཀྱང་རྫོགས་ཆེན་གྱི་ལྟ་བ་དང་ཧ་ཤིང་གི་ལྟ་བ་རྣམས་གཏན་ནས་འབྲེལ་བ་མེད་པ་ཞིག་ཀྱང་མ་ཡིན་ཏེ། ད་ལྟ་རྒྱ་ནག་ཏུ་དར་བའི་ཧ་ཤིང་གི་ལྟ་བ་དང་རྫོགས་ཆེན་གྱི་ལྟ་བ་གཉིས་འདྲ་ས་ཡོད་པས་སོ།། དེའང་དུས་རབས་བརྒྱད་པའི་སྐབས་སུ་ཁོ་ཚོ་བོད་དུ་བྱོན་པ་ནི་རྫོགས་ཆེན་ལ་སློབ་སྦྱོང་བྱེད་དུ་ཡོང་བ་ལས་ཆོས་སྤེལ་བ་དང་སློབ་མ་སྐྱོང་བ་སོགས་ཀྱི་ལོ་རྒྱུས་གང་ཡང་མེད། དུས་རབས་བརྒྱད་པའི་ཙམ་ནས་དང་པོ་བོན་ལུགས་རྫོགས་ཆེན་དང་རྒྱ་གར་ནས་དར་བའི་དབུ་མ་གཉིས་རྩོད་པ་ཐུག དེ་ལ་ལོ་རྒྱུས་ཐོག་བན་བོན་རྩོད་པ་ཞེས་ཡོངས་སུ་གྲགས། བན་བོན་རྩོད་པའང་བོན་ཆོས་བསྣུབས་པའམ་ཞང་ཞུང་རིག་གནས་ཀྱི་ནུས་པ་རྩ་མེད་བཟོ་བའི་ཐབས་ཤེས་རིམ་པ་དང་པོ་ཡིན། རྫོགས་ཆེན་རྩོད་ཟིན་པ་དང་ཧ་ཤིང་གི་ལྟ་བ་ལ་བཀྱོན་ཕབ་ཏེ་རྒྱ་ནག་གི་ཡུལ་དུ་རྒྱང་ཕུད་བྱེད། དེའང་ཧ་ཤིང་གི་ལྟ་བ་ཉིད་རྫོགས་ཆེན་ལྟ་བ་ལ་བརྟེན་ནས་བྱུང་བ་ལས་ཧ་ཤིང་པའི་ལྟ་བས་རྫོགས་ཆེན་ལ་ཤུགས་རྐྱེན་ཐེབས་པ་ཞིག་མ་ཡིན་པར་སེམས་ཏེ། དཔེར་ན་དེའི་དུས་སུ་རྒྱ་ནག་གི་སློབ་མ་ཞིག་ལ་མཚོན་ན་རྒྱ་བོད་བར་གྱི་འགྲིམ་འབྲེལ་མི་བདེ་བ་དང་སྐད་བརྡ་མི་གོ་བ་སོགས་སྨོས་ཀྱང་ཅི་དགོས། དེའི་རྐྱེན་གྱིས་རྫོགས་ཆེན་ནང་ནས་སེམས་རིག་ཕྱེས་ཚུལ་དང་ཀ་དག་ཁྲེགས་ཆོད་ཐོད་བརྒལ་ལྷུན་གྲུབ་སོགས་མང་པོ་ཞིག་བོར་སོང་བ་ནི་ཧ་ལས་དགོས་ས་ཞིག་གཏན་ནས་མ་རེད།དཔེར་ན་བོད་མི་ཞིག་གིས་རྒྱའི་རིག་གནས་སྦྱང་ནའང་ཡོངས་རྫོགས་ཤེས་ཐུབ་ཁག་པོ་ཡིན་པས་སོ།།
དེས་ན་བོད་ཀྱི་བན་བོན་ལོ་རྒྱུས་རྣམས་སུ་དུས་རབས་བརྒྱད་པའི་སྐབས་བོན་པོ་དང་བན་དེ་གཉིས་རང་རང་གི་གྲུབ་མཐའ་དཔུང་བཞག་ནས་རྩོད་པ་བྱེད་ཚུལ་མང་པོ་བཤད་ཡོད། རྩོད་པ་བྱེད་མྱོང་ཚུལ་བན་བོན་གཉིས་ཀའི་ལོ་རྒྱུས་སུ་གསལ་ཀྱང་རྩོད་པའི་མཐར་འབྲས་ཀྱི་སྡོམ་མི་འདྲ། བོན་པོ་རྣམས་ཀྱིས་བོན་རྒྱལ་ལ་བན་ཕམ་པར་བཤད། བན་དེ་རྣམས་ཀྱིས་བོན་ཕམ་ལ་བན་རྒྱལ་བར་བཤད། སྤྱིར་དུས་ནམ་ཡིན་ཡང་དྲང་བདེན་གྱི་ལོ་རྒྱུས་ཞེས་པ་ནི་རྒྱལ་ཁ་ཅན་གྱི་ཕྱོགས་སུ་ཡོད་པ་ལས། ཕམ་ཁ་ཅན་གྱིས་ལོ་རྒྱུས་དྲང་བདེན་ཞིག་ཡོད་ཀྱང་བཤད་དབང་མེད་པ་དེ་ལྟ་བུ་ལགས། དེས་ན་སྐབས་དེར་མཚན་ན་བན་བོན་གཉིས་སུ་རྒྱལ་སུ་ཕམ་རྒྱལ་པོས་ཐག་གཅོད་དགོས་པ་ལས་བན་བོན་གྲུབ་མཐའ་རང་རང་གིས་ཐག་བཅད་ཐུབ་པ་ཞིག་མ་རེད་སྙམ། རྒྱལ་པོས་ཀྱང་རང་དང་རྒྱལ་ཁབ་ལ་ཕན་ཐོགས་ཡོད་མེད་མ་གཏོགས་ཆོས་ལུགས་ཡང་དག་ཡིན་མིན་དང་དེར་ཐར་ལམ་ཡོད་མེད་ཙམ་གྱིས་ཐག་གཅོད་ཀྱི་མེད་པར་ཤེས་དགོས། རྒྱལ་པོས་བོན་བསྣུབས་པའང་བོན་ལ་ཐར་བ་ཡོད་མེད་ཀྱི་དོན་ཞིག་མ་ཡིན། དེ་ནི་བོན་གྱི་རྩ་བ་ཞང་ཞུང་རྒྱལ་པོ་དེ་མེད་པར་བཟོ་དགོས་པས་དོན་གྱིས་རེད། རྒྱུ་མཚན་ནི་ལོ་རྒྱུས་སྟེང་ཞང་བོད་གཉིས་དབོན་ཞང་གི་ཚུལ་དུ་རྒྱལ་རབས་མང་པོ་རིང་གནས་ཡོད་པ་དང་། དཔེར་ན་བོད་ཀྱི་རྒྱལ་པོ་ཁྲི་ལ་འཁོད་པ་དང་སྲིད་ལ་དབང་བསྒྱུར་དགོས་ཚེ་དང་པོ་ཞང་ཞུང་ནས་སྒྲུབ་གཤེན་དེ་ཚོ་ཕེབས་ནས་རྒྱལ་པོ་ལ་དབང་སྐུར་བ་དང་ཁྲུས་མཛད་པ། ཞང་སྐད་ཐོག་ནས་མཚན་བཏགས་པ་སོགས་ཆོ་ཀའི་གོ་རིམ་ངེས་ཅན་ཡོད་པར་བཤད། གཉའ་ཁྲིའི་དུས་ནས་སྲོལ་ལུགས་དེ་ཚོ་བོད་ཀྱི་སྲིད་དབང་རིམ་བྱོན་ནང་དུ་དར་བར་མ་ཟད།དུས་རབས་བརྒྱད་པ་ཁྲི་སྲོང་གི་སྐབས་སུའང་ད་དུང་སྲོལ་ལུགས་དེ་མུ་མཐུད་དུ་བེད་སྤྱོད་བྱེད་ཀྱི་ཡོད་པ་དེ་ལྟ་བུ་རེད། སྤྱིར་དུས་རབས་བདུན་པ་ནས་ཞང་ཞུང་གི་རྒྱལ་ཁབ་བོད་འོག་འདུས་ཅིང་དཔྱད་ཁྲལ་སོགས་སྤྲད་པར་ཁས་བླངས་ནའང་ད་དུང་མུ་མཐུད་དུ་བོད་དུ་ཡོད་པའི་གཤེན་པོ་རྣམས་དང་ཁ་སྡོང་ནས་མངོན་ལྐོག་གཉིས་ལ་བྱ་བ་མང་པོ་སྒྲུབ་ཀྱི་ཡོད་པས་བོད་ཀྱི་རྒྱལ་པོའི་དེར་དགའ་བོ་མེད་པར་དེ་ལྟར་ལགས། དེས་ན་དུས་རབས་བརྒྱད་པའི་སྐབས་བོད་གྱིས་སྨད་ཕྱོགས་ནས་སུམ་པ་དང་མི་ཉག འ་ཞ་དང་འཇང་། ཧོར་དང་གྲུ་གུ བལ་པོ་དང་རྒྱ་གར་གྱི་ས་ཕལ་ཆེ་བ་དབང་དུ་བསྡུས་པ་དང་། རྒྱ་ནག་ལའང་ཞང་ཆེན་བཅོ་བརྒྱད་བཅོམ་ཞིང་ཞིང་ཆེན་བཞི་བོད་འོག་ཏུ་འདུས་ཚུལ་ལོ་རྒྱུས་ཡོད་པས། དུས་དེ་ཙམ་ན་ད་དུང་ཞང་ཞུང་བས་བོད་དུ་འོང་ནས་བོད་ཀྱི་རྒྱལ་པོ་རྒྱལ་སར་བསྐུལ་བ་སོགས་ཀྱི་ལས་བགྱིས་པ་ནི་བོད་ཀྱི་རྒྱལ་པོ་ལ་མཚོན་ན་ཆེས་མི་འཐད་པའི་བྱ་བཞག་གནས་ཚུལ་ཞིག་རེད། དེའི་དབང་གིས་དང་པོ་བོན་གཤེན་རྣམས་ཀྱི་རྒྱབ་བརྟེན་ཞང་ཞུང་རྒྱལ་པོ་ལིག་མི་རྒྱལ་སྐུ་བཀྲོངས། དེ་ནས་བོད་དུ་ཡོད་པའི་རྒྱལ་པོ་ལ་རྒྱབ་སྐྱོར་བྱེད་མི་འདོད་པའི་བོན་པོ་ཐམས་ཅད་ས་མཐར་སྤྱུགས་པ་སོགས་ཀྱི་ལས་བགྱིས། རྒྱལ་པོར་རྒྱབ་སྐྱོར་བཟོ་ཐུབ་མཁན་ཚང་མ་ཆོས་སྒོར་ཞུགས་པ་དཔེར་ན། བོན་གྱི་ལོ་རྒྱུས་རྣམས་སུ་བོན་གྱི་རབ་བྱུང་ལྔ་བརྒྱ་དུས་གཅིག་ཏུ་བན་དེར་བསྒྱུར་བ་དང་དྲན་པ་ནམ་མཁའ་ཡང་བན་དེའི་ཆོས་སྒོར་ཞུགས་པ་སོགས་ཀྱིས་མཚོན་བན་བོན་འཐབ་རྩོད་ག་འདྲ་བྱུང་ཡོད་ཤེས་ཐུབ། སྐབས་དེའི་བོད་ཀྱི་ཆབ་སྲིད་པ་ཞིག་ལ་མཚོན་ན།དམ་ཆོས་བོད་དུ་དྲངས་བ་ནི་ཞང་ཞུང་གི་རྒྱལ་རབས་དང་བོན་གྱི་རིག་གནས་རྣམས་མེད་པར་གཏོང་བའི་ཐབས་ཤེས་རིམ་པ་དང་པོ་ཡིན།དེ་ནས་བན་བོན་རྩོད་པ་དང་བསྒྱུར་བཅོས་སོགས་ནི་རིམ་པ་གཉིས་པ་ཡིན།
བན་བོན་རྩོད་པ་བྱེད་པའི་སྐབས་སུ་བོན་ལའང་གཞི་ལམ་འབྲས་གསུམ་དང་ལྟ་སྒོམ་སྤྱོད་གསུམ་སོགས་ཆོས་དང་དབྱིབ་མཚུངས་དོད་མཚུངས་ཡོད་པ་བན་ཕྱོགས་ཀྱི་དཔེ་ཆ་རྣམས་སུའང་ཡོད་པ། དཔེར་ན་བན་དེའི་པདྨ་བཀའ་ཐང་ལས། བི་མ་མི་ཏྲ་ལི་ཤི་སྟག་རིངས་གཉིས།། གྲུབ་མཐའ་བཟུང་ནས་དགག་རེ་བྱེད་བཅུག་པས།། རྒྱལ་པོས་ཆོས་ལ་ཡིད་ཆེ་བོན་ཐེ་ཚོམ།། བོན་གྱི་ཐེག་དགུ་ཆོས་ཀྱི་ཐེག་དགུ་རྣམས།། ལོ་ཙྰ་རྣམས་ཀྱིས་འགེགས་རེ་རེད་བྱེད་བཅུག་པས།། རྒྱལ་པོས་ཆོས་ལ་ཡིད་ཆེས་བོན་ཐེ་ཚོམ།།ཞེས་པ་སོགས་ཆོཤེས་པར་བྱའོ།།།བོད་ཀྱི་པཎ་ཊི་ཏ་སྡེ་སྲིད་སངས་རྒྱས་མཆོག་གིས་རྩིས་གཞུང་ལས་ཀྱང་། ཞང་ཞུང་བོན་གྱིས་འདུལ་དགོངས་ནས། །སྟོན་པ་གཤེན་རབ་མི་བོར་སྤྲུལ། །བོན་གྱི་ཐེག་པ་རིམ་པ་དགུར་བསྟན།།འགྲོ་རྣམས་གཡུང་དྲུང་ལམ་ལ་བཀོད།། ཞེས་བསྟན་ཡོད། དེས་ན་འདིར་བཤད་པའི་བོན་ཞེས་པ་དེ་སྲིད་པའི་བོན་མ་ཡིན་ཏེ། སྲིད་པའི་བོན་ནི་མོ་རྩིས་སྨན་གཏོ་དང་མདོས་འདུར་སོགས་འཇིག་རྟེན་པའི་བོན་ཏེ་དམངས་ཁྲོད་ནང་དུ་དར་བའི་བོན་ཁོ་ན་ཡིན་པ་ལས་རྒྱ་གར་གྱི་དབུ་མ་ལ་འགྲན་ནུས་པའི་ལྟ་སྒོམ་སྤྱོད་པ་སོགས་མེད།དེའི་སྐབས་སུ་ཆོས་དང་རྩོད་པ་ཐུག་སའི་བོན་ནི་སྔགས་རྫོགས་ཀྱི་བོན་རྣམས་ཡིན་པར་ཤིན་ཏུ་གསལ།དཔེར་ན་བོན་ལུགས་སྲིད་པ་རྒྱུད་ཀྱི་ཁ་བྱང་། འཕྲུལ་ངག་བོན་གྱི་བསྒྲགས་བྱང་། སྤ་ཚང་བསྟན་འབྱུང་བསྟན་པའི་རྣམ་བཤད་དར་རྒྱས་གསལ་སྒྲོན། རྒྱལ་རབས་བོན་གྱི་འབྱུང་གནས། ལེགས་བཤད་རིན་པོ་ཆེའི་མཛོད་སོགས་ལས་བན་བོན་གཉིས་རྩོད་པའི་ཤག་འདེབས་པ་དང་གྲུབ་རྟགས་སྟོན་རེ་སོགས་མང་པོ་བྱས་ཡོད་པས་བོན་རྒྱལ་ལ་ཆོས་ཕམ་པར་བཤད། དེའི་ནང་དུ་བཻ་རོ་ཙ་ན་ཉིད་བོན་ཕྱོགས་ཡོད་པར་མ་ཟད། བཻ་རོ་ཙ་ནས་རྐང་མགྱོག་གི་གྲུབ་པ་ཐོབ་པར་བཤད་པས་སོ།།འོན་ཀྱང་བོད་ཀྱི་རྒྱལ་རབས་དེབ་ཐར་ལོ་རྒྱུས་སོགས་སུ་གང་ཞུས་ཀྱི་དཔེ་ཆ་དེ་དག་ལས་ལུང་ཚིག་གཅིག་ཀྱང་དྲངས་མེད་པར་མ་ཟད་དཔེ་དེ་ལྟ་བུ་ཡོད་པའི་ཚིག་གི་ཟུར་ཙམ་ཡང་བསྟན་མེད།
དེ་བཞིན་ཏུ་ཁོང་གི་རྣམ་ཐར་ནང་དུ། བཻ་རོ་ཉིད་རྒྱ་གར་དུ་ཕེབས་ནས་ལུང་པོ་ཏི་བཅོ་བརྒྱད་སོགས་བསྒྱུར་ནས་བོད་དུ་ཕེབས་པ་དང་བོད་ལ་རྫོགས་ཆེན་གྱི་ཆོས་གསུངས་བའི་འགོ་བཙུགས། འོན་ཀྱང་དེའི་དུས་སུ་རྒྱ་གར་ནས་མི་གཉིས་བོད་དུ་སླེབས་ཤིང་བཻ་རོ་ཙ་ནས་བོད་དུ་བསྒྱུར་བའི་ཆོས་རྣམས་རྫོགས་ཆེན་མ་ཡིན་ཞིང་ཕྱི་རོལ་མུ་སྟེགས་པའི་རིགས་བྱེད་ཀྱི་ཆོས་ཡིན་པ་སོགས་གསལ་བསྒྲགས་མཛད་པ་དང་། བོན་ལ་དགའ་བའི་བློན་པོ་སྟག་ར་ཀླུ་གོང་དང་བཙུན་མོ་ཚེ་སྤང་བཟའ་སོགས་ཀྱིས་སྙན་ཕྲ་ཞུས་ཤིང་བཻ་རོ་འདི་གསོད་དགོས་པ་སོགས་གྲོས་སྣ་བཏོན། རྒྱལ་པོས་རེ་ཞིག་བློན་པོས་གྲོས་སྣ་བཏོན་པ་བཞིན་སྲོག་གི་ཉེས་ཆད་མ་གནང་ནའང་བཟང་བཙོན་གྱི་ཚུལ་དུ་ཉིན་མོར་རྒྱལ་པོའི་ཕོ་བྲང་གི་དབུ་རྩེ་ཀ་བར་སྒྲོག་རྒྱབ་ནས་བཞག ནུབ་མོ་སྒྲོག་གྲོལ་ཏེ་གདན་ཐོག་ཏུ་བཞུགས་སུ་བཅུག་ལ་རྫོགས་ཆེན་གྱི་ཆོས་ཞུས། འོན་ཀྱང་ཉིན་དུ་མར་སོང་བ་དང་བཙུན་མོ་དང་བློན་པོ་འགས་གོ་སྟེ་བཻ་རོ་ཉིད་རྒྱལ་མོ་རོང་དུ་རྒྱང་ཕུད་བྱེད་དགོས་བྱུང་ཞེས་བཻ་རོ་རྒྱལ་མོ་རོང་དུ་རྒྱང་ཕུད་བྱེད་པའང་བློན་པོ་བཙུན་མོ་སོགས་ཀྱིས་ཕྲག་དོག་ཁོ་ནས་རྐྱེན་བྱས་པ་ལས་རྒྱལ་པོ་རང་ལ་འབྲེལ་བ་མེད་པའི་བཟོ་འདྲ་ཞིག་ངོས་འཛིན་གནང་མོད་ཀྱང་ཡིན་མིན་མི་ཤེས། དེ་སྐབས་སུ་བོད་ལ་བན་བོན་ཟིང་ཆ་ཆེ་བ་དང་བོན་བསྟན་བསྣུབས་བསྒྱུར་བྱེད་པའི་འགོ་བཟུང་བ། གཞན་ཡང་བློན་པོ་དང་བཙུན་མོ་སོགས་ཀྱི་རབ་དུ་འཐབ་རྩོད་ཀྱང་ཤིན་ཏུ་འགོ་རྒྱས་དུས་ཡིན་པ། དཔེར་ན་བོན་གྱི་ཡིག་ཆ་རྣམས་གཏེར་དུ་སྦས་པའི་ཕྱིར་དུ་བོན་གྱི་བླ་མ་ཆེན་པོ་དྲན་པ་ནམ་མཁའ་ཡང་ཆོས་སྒོར་ཞུགས་ཤིང་རབ་ཏུ་བྱུང་བས་མཚན་ལ་དྲན་པ་ཡེ་ཤེས་ཞེས་གསོལ་བར་བཤད་པ་དང་།རྗེས་སུ་བཎ་ཆེན་བྷི་མ་མི་ཏྲ་དང་ཁོང་གཉིས་ཀས་བན་ཁ་ཕྱོགས་ཀྱི་གཞུང་འགའ་རེ་རྒྱ་སྐད་ནས་བོད་དུ་བསྒྱུར་བར་བཤད་ཡོད་པས། སྐབས་དེར་བོན་གྱི་ཆོས་ལུགས་པ་རྣམས་མི་འདོད་བཞིན་བཙན་པོས་ཆོས་སྒོར་ཞུགས་སུ་བཅུག་པ་དང་བོན་ཆོས་རྣམས་གཏེར་དུ་སྦས་པ་སོགས་བོད་ཀྱི་ཆོས་རིག་དང་སྤྱི་ཚོགས་ཀྱི་གནས་བབས་དེ་ཧ་ཅང་ཟིང་ཆ་ཅན་ཞིག་ཡིན་པ་བཤད་པ་དེ་ལྟ་བུ་རེད། གལ་ཏེ་བཻ་རོ་རྒྱ་རོང་དུ་སྤྱུགས་མཁན་དེ་བོན་པོ་རྣམས་ཡིན་ན་བཻ་རོ་རྒྱང་ཕུད་བྱེད་པ་དང་བོན་བསྟན་མི་བསྣུབས་པ་སོགས་ལ་ཕན་ཐོགས་གང་ཡང་བྱུང་མེད་པར་མ་ཟད་བཻ་རོ་ཕྱིར་ཕེབས་པ་དང་བོན་དང་ཆོས་འདྲ་མཉམ་སྒོས་སྐྱོང་ཚུལ་བཻ་རོ་འདྲ་འབག་ལས་བཤད་དོ།། དཔེར་ན་བོན་གྱི་ལོ་རྒྱུས་འགའ་རེ་ལས་བཻ་རོ་ཙ་ན་རྒྱ་གར་དུ་འགྲོ་མ་མྱོང་ཞིང་བན་བོན་ཆོས་གཞུང་རྣམས་ཕན་ཚུན་བསྒྱུར་བཅོས་མང་པོ་བྱེད་བས་རྒྱལ་པོའི་བཀའ་ཆད་ཀྱིས་ས་མཐར་སྤྱུགས་པར་བཤད་ཉིད་བདེན་ལས་ཆེ་སེམས། གང་ལྟར་བཻ་རོ་རྒྱལ་རོང་དུ་ཕེབས་པ་ནི་བདེན་པའི་གཏམ་དུ་སྣང་ཏེ། དཔེར་ན་ད་ལྟའང་རྒྱལ་རོང་དང་བྲག་འགོ་སོགས་སུ་བཻ་རོའི་སྒྲུབ་ཕུག་དང་བཞུགས་གནས་ཕྱག་རྗེས་ཞབས་རྗེས་ཟེར་བ་དུ་མ་མཐོང་དུ་ཡོད་པ་དེ་ལྟ་བུ་རེད། དེས་ན་སྐབས་དེར་རྒྱལ་རོང་དང་མི་ཉག་ཙམ་མ་ཟད་ཞང་བོད་ཡུལ་གྲུ་ཀུན་ཏུ་གཡུང་དྲུང་བོན་གྱི་ཆོས་ལུགས་འབའ་ཞིག་དར་ཡོད་པར་བོད་ཀྱི་ལོ་རྒྱུས་ཀུན་ལས་བཤད་པ་དེ་ལྟར་ན། བཻ་རོ་ཙ་ན་ཉིད་ཡུལ་དེར་རྒྱུན་རིང་པོ་བཞུགས་ཐུབ་པར་མ་ཟད་གཡུ་སྒྲ་སྙིང་པོ་སོགས་སློབ་མའང་དུ་མ་བྱུང་བ་སོགས་སུ་བརྟག་ན་ཡུལ་དེ་ཀའི་མི་རྣམས་ཀྱི་དགའ་བསུ་ཚད་མེད་ཐོབ་ཡོད་པ་ཤིན་ཏུ་གསལ། ཁོང་གིས་རྫོགས་པ་ཆེན་པོའི་ཆོས་གཞུང་མང་ཆེ་བ་མཛད་སའང་དེ་ནས་ཡིན་པས། ཤྲི་སང་ཧ་ཞེས་པ་ཉིད་རྒྱ་རོང་ནས་ཡིན་པ་དང་།བཻ་རོའི་རྫོགས་ཆེན་ཞེས་པ་དེའང་ཐོག་མར་བོན་པོའི་རྫོགས་ཆེན་ཡིན་པ་ལ་རྗེས་སུ་གཏེར་སྟོན་ནམ་སྙུག་ཐོགས་པ་འགའ་རེས་ལོ་རྒྱུས་དེ་ལ་ཁ་བསྣན་དང་བསྒྱུར་བཅོས་བྱེད་པ་དང་ཡང་ན་བོན་ལུགས་རྫོགས་ཆེན་གྱིས་རྨང་གཞི་བྱས་ནས་དར་བ་ཞིག་རེད་སེམས།། བཻ་རོ་ཙ་ན་ཡང་དང་པོ་བོན་པོ་ཡིན་ལ་རྗེས་སུ་བན་བོན་རིས་མེད་དུ་ཆགས་ཀྱང་རྙིང་མའི་གཏེར་སྟོན་འགའ་རེས་བདག་བྱས་པས་བན་དེར་འགྱུར་སོང་བ་རེད་སྙམ། རྒྱུ་མཚན་ནི་བཻ་རོས་བན་བོན་གཉིས་ཀའི་ཕྱོགས་སུ་བྱ་བ་མཛད་ཡོད་ཕྱིར། འོན་ཀྱང་ཕྱིས་སུ་བྱུང་བའི་ཡིག་ཆ་འགའ་རེ་ལས་བཻ་རོ་ཙ་ནའི་ལོ་རྒྱུས་བཤད་སྐབས་རྙིང་ཕྱོགས་ཀྱི་མཛད་པ་ཁོ་ན་ལས་བོན་ཕྱོགས་ལ་ཟུར་ཙམ་ཡང་གླེང་མེད་པ་སོགས་གྲུབ་མཐའི་ཆགས་སྡང་དང་ཕྱོགས་ཞེན་གྱི་སྐད་ཆ་ཡིན་པར་ཤིན་ཏུ་གསལ། མདོར་ན་བཻ་རོ་ཉིད་བོན་པོའམ་བན་བོན་རིས་སུ་མ་ཆད་པའི་བླ་མ་ཞིག་ཡིན་པ་དང་རྙིང་མའི་རྫོགས་ཆེན་དང་བོན་ལུགས་རྫོགས་ཆེན་གཉིས་ཀྱང་དང་པོ་གཞི་གཅིག་ཡིན་པ་ལ་རྗེས་སུ་མ་ལག་ཆེན་པོ་གཉིས་སུ་ཆད་པར་སེམས།དེ་ནས་རིམ་བཞིན་བོན་ལུགས་རྫོགས་ཆེན་ལའང་བརྒྱུད་ཁ་དུ་མ་ཞིག་ཆད་ཡོད་པ་དེ་ལྟ་བུ་རེད།དཔེར་ན་སྟོན་པ་གཤེན་རབ་དུས་ནས་ཞང་ཞུང་སྙན་རྒྱུད་བཀའ་བརྒྱུད་སྐོར་བཞི་ལ་བརྒྱུད་ཁ་མི་འདྲ་བ་བཞིར་ཆད་པར་བཤད་པ་ལྟ་བུའོ།།དེ་ནི་བན་བོན་གྱི་ཆོས་ལུགས་རིག་གནས་ཙམ་མ་ཟད་འཛམ་གླིང་ཤར་ནུབ་གྱི་ཆོས་རིག་ཚང་མ་དེ་ལྟར་མེད་པ་ནས་ཡོད་པ། ཆ་ཤས་ནས་ཡོངས་རྫོགས་སུ་གྲུབ་པ་ཞིག་རེད།
༣་བོན་པོའི་རྫོགས་ཆེན་དང་རྙིང་མའི་རྫོགས་ཆེན་བར་གྱི་འབྲེལ་བ།
དེའང་རྙིང་མའི་རྫོགས་ཆེན་ཕལ་ཆེ་བ་བཻ་རོ་ཙ་ནས་རྒྱ་གར་རམ་ཁ་ཆེ་འམ་ཡང་ན་རྒྱ་ནག་ནས་གདན་དྲངས་བར་བཤད། དེ་ལས་འགའ་རེ་ནི་བཎ་ཆེན་བི་མ་མི་ཏྲ་དང་དྲན་པ་ཡེ་ཤེས་སམ་དྲན་པ་ནམ་མཁའ་གཉིས་ཀྱིས་བསྒྱུར་དེ་དར་བར་བཤད། བོན་པོའི་རྫོགས་ཆེན་ལ་རྫོགས་པ་ཆེན་པོ་ཞང་ཞུང་སྙན་རྒྱུད་དང་བྱང་སེམས་གབ་པ་དགུ་སྐོར། རྫོགས་ཆེན་བསྒྲགས་པ་སྐོར་གསུམ། རྫོགས་ཆེན་སེམས་སྨད་སྡེ་དགུ ཨ་ཁྲིད་རྫོགས་པ་ཆེན་པོ། རྒྱ་གར་བོན་སྐོར་སོགས་བརྒྱུད་ཁ་མི་འདྲ་བ་དྲུག་ཙམ་ཡོད་ནའང་།དེ་དག་ལས་བན་ཕྱོགས་ཀྱི་རྫོགས་ཆེན་དང་འབྲེལ་བ་ཡོད་ས་གཙོ་བོ་རྒྱ་གར་བོན་སྐོར་རམ་ཡེར་བའི་བོན་སྐོར་རམ་ཡང་ན་བཻ་རོའི་བོན་སྐོར་གྱི་རྫོགས་ཆེན་རྣམས་ཡིན་པར་བཤད། དཔེར་ན་བོན་པོ་རྣམས་ཀྱིས་རྙིང་མའི་རྫོགས་ཆེན་ཐམས་ཆད་བོན་ལུགས་ལས་དཔེར་བཤུས་བ་དང་ཡང་ན་བསྒྱུར་བ་རེད་ཅེད་ཁྱབ་བསྒྲགས་བྱེད་ཡོད་པ་དང་། བན་དེ་རྣམས་ཀྱིས་བོན་ལུགས་རྫོགས་ཆེན་རྣམས་བན་ཕྱོགས་ནས་དཔེར་བཤུས་པ་དང་བསྒྱུར་བ་སོགས་བཤད་ཡོད་པའང་རྒྱ་གར་བོན་སྐོར་འདི་རྣམས་ལ་ངོས་འཛིན་དགོས། སྤྱིར་རིག་གནས་མི་འདྲ་བ་གཉིས་མི་ལོ་སྟོང་ཕྲག་རིང་ལ་ཡུལ་གཅིག་ཏུ་མཉམ་དར་བྱེད་པ་ལ་ཕན་ཚུན་གཅིག་གིས་གཅིག་ལ་ཤན་ཞུགས་ཐེབས་པ་ནི་བན་བོན་ཙམ་མ་ཟད་འཛམ་གླིང་ཤར་ནུབ་ཀྱི་རིག་གནས་རྣམས་ཀྱང་ཕན་ཚུན་འོ་ཆུ་ལྟར་གཅིག་ཏུ་འདྲེས་བཞིན་ཡོད་པས། དེར་ཧ་ལས་དགོས་པ་ཞིག་གཏན་ནས་མིན། འོན་ཀྱང་བན་བོན་གྱི་རྫོགས་ཆེན་རྣམས་ནི་ཤན་ཞུགས་ཙམ་མ་ཟད་ཕན་ཚུན་གཅིག་གིས་གཅིག་ལ་དཔེར་བཤུས་པ་ལྟ་བུ་མང་པོ་ཡོད་དེ། དཔེར་ན་གཞུང་འགའ་རེ་ལས་ཤོག་ལྡེབ་གཉིས་གསུམ་རེ་ལ་ཚིག་སྦྱོར་ཕན་ཚུན་གཅིག་མཚུངས་ཡིན་པ་མང་པོ་འདུག དེ་ལས་བོན་ལུགས་རྒྱ་གར་བོན་སྐོར་ཕལ་ཆེ་བ་དུས་རབས་བཅུ་པའི་ནང་དུ་གཏེར་ལས་དྲངས་བ་དང་།གཏེར་སྟོན་ཡང་བན་དེ་ཡིན་པར་གང་ཞུས་ལྟར་ལགས། ཡང་འགའ་ཞིག་ནི་དུས་རབས་བཅུ་གསུམ་པའི་དཀྱིལ་དང་ཡང་འགའ་རེ་ནི་དུས་རབས་བཅུ་བཞི་པའི་འགོ་ཙམ་ལ་ཡིན། རྙིང་མའི་རྫོགས་ཆེན་གྱི་གཙོ་བོ་བཻ་རོ་རྒྱུད་འབུམ་རྣམས་ཡིན་པས་དེ་ནི་དུས་རབས་བཅུ་གཉིས་ནས་བཅུ་བཞི་པའི་བར་དུ་དར་བ་ཞིག་ཡིན་པས་རྙིང་མའི་རྫོགས་ཆེན་རྣམས་བོན་ལུགས་རྫོགས་ཆེན་གྱིས་གཞིར་བྱས་ནས་དར་བ་ཞིག་རེད་ཅེས་འདོད།དཔེར་ན་བོན་ལུགས་རྫོགས་ཆེན་བསྒྲགས་པ་སྐོར་གསུམ་ནི་བཞེས་སྟོན་དངོས་གྲུབ་གྲགས་པས་སྤྱིལ་ལོ་དུས་རབས་བཅུ་པའི་འགོ་ཙམ་ལ་བོད་ལྗོངས་ལྷོ་བྲག་གི་ཁོང་ཐང་ལྷ་ཁང་ནས་གཏེར་ནས་དྲངས་བ་ཞིག་རེད། དེ་ལ་སྙན་རྒྱུད་ཆེ་ཆུང་གཉིས་ཡོད་ཅིང་གཉིས་ཀ་ཁོང་གི་སློབ་མ་རྒྱ་ཇོ་ལྡེ་ལ་ཡེ་ཤེས་དབལ་མོའི་ལུ་བསྟན་པ་ལྟར་གནང་། སྙན་རྒྱུད་ཆུང་བ་ནི་རྒྱ་ཇོ་ལྡེས་ཁོང་གི་སློབ་མ་རྒྱ་སྟོན་གཉག་ཆུ་ལ་བསྟན། དེས་ཨ་བོ་སྔོན་པོ་ལ་བསྟན། དེས་ཆོ་སྟོན་ཞིག་པོ་ལ་བསྟན། དེས་ལྕེ་སྟོན་ཟུང་གྲགས་ལ་བསྟན། དེས་ཟུར་མེས་དབོན་རྣམ་གསུམ་གྱི་གཙོ་བོ་ཟུར་ཆེན་ཤྰག་ཀྱ་འབྱུང་གནས་ལ་བརྒྱུད་པས་ཆོས་སུ་བསྒྱུར་ནས་དབུ་ལ་རྒྱ་གར་སྐད་སོགས་བཞག མཚན་ལ་སྙན་རྒྱུད་ཐུགས་ཀྱི་མེ་ལོང་དུ་བཏགས་ཏེ་དེང་སང་ཆོས་པ་ཀུན་གྱི་སྤྱོད་བཞིན་ཡོད་པ་དེ་ཡིན་པར་བཤད།དེ་དག་ཐད་ཀར་བསྒྱུར་བ་ཡིན་མིན་མི་ཤེས་ཀྱང་མ་གཞི་དེའི་སྟེང་ནས་འཕེལ་རྒྱས་སོང་བ་ཞིག་ཡིན་པར་ཤིན་ཏུ་གསལ།
སྤྱིར་བན་བོན་གཉིས་ཀའི་གཏེར་ཡིག་རྣམས་དང་པོ་ས་ཀ་ཀེ་མོ་ནས་བླ་མ་ཀ་ཀེ་མོས་གཏེར་དུ་དྲངས་བ་དང་། དེ་ལ་གཏེར་སྟོན་རང་དང་དེའི་སློབ་མ་རྣམས་ཀྱིས་རང་གི་བེད་སྤྱོད་སླ་བའི་ཆེད་དུ་ཁ་གསེབ་དང་ཁ་གསལ་མང་པོ་བྱས་ནས་འཕེལ་རྒྱས་སོང་བ་ཞིག་ཡིན་ནའང་གསར་རྩོམ་མིན་པར་ཤེས་དགོས།དེ་ལས་འགའ་ཞིག་ནི་གཏེར་སྟོན་རང་གི་དགོས་མཁོ་དང་བསྟུན་གསར་རྩོམ་བྱེད་པའང་དུ་མ་ཡོད།རྒྱུ་མཚན་དེ་ལ་བརྟེན་ནས་ས་པཎ་དང་སྟག་ལོ་དཔའ་བོ་གཙུག་ལག་ཕྲེང་བ་སོགས་ཀྱིས་རྙིང་མའི་གཏེར་ཆོས་རྣམས་ལ་བཀའ་བཀྱོན་གནང་བའང་རྒྱུ་རྐྱེན་དེ་དག་ལས་བྱུང་བར་ཤིན་དུ་གསལ།
དེས་ན་རྙིང་མའི་གཏེར་ཆོས་ཚང་མ་ཕྱོགས་བསྒྲིགས་བྱས་པའི་ཡིག་ཆ་རྙིང་མའི་རྒྱུད་འབུམ་ཟེར་བ་ཞིག་ཡོད། དེ་ནི་ཕལ་ཆེར་དུས་རབས་བཅུ་གཉིས་པ་ཙམ་ནས་དར་བའི་དབུ་བརྙེས། དུས་རབས་བཅུ་བཞི་པ་དང་བཅོ་ལྔ་པ་ཙམ་ལ་རྙིང་མའི་གཏེར་སྟོན་རདྣ་གླིང་པ་དང་འཇིགས་མེད་གླིང་པ་སོགས་བྱོན་ནས་དཔེ་ཆ་དེ་རྣམས་ཕྱོགས་བསྒྲིགས་དང་དག་བཅོས། ཁ་གསེབ་དང་དཀར་ཆག་སོགས་མཛད་ཏེ་འཕེལ་རྒྱས་སུ་སོང་བ་ཞིག་རེད། ཐོག་མར་པོ་ཏི་བཅུ་ཁ་ཞིག་ལས་མེད། འཇིགས་མེད་གླིང་པས་བསྒྲིགས་པའི་དཀར་ཆག་ནང་པོ་ཏི་ཉི་ཤུ་རྩ་དྲུག་ཙམ་ཡོད་པར་བཤད། པེ་ཅིན་བོད་རིག་ཞིབ་འཇུག་ཁང་གིས་དཔེ་སྤྲུན་མཛད་པ་ཞིག་བདག་གི་ལག་ཏུ་འབྱོར་བ་ལ་པོ་ཏི་བཞི་བཅུ་ལྷག་འདུག ཕལ་ཆེ་བའི་ནང་དུ་གཏེར་སྟོན་དང་གཏེར་འདོན་དུས་སོགས་མི་གསལ་བ་དེ་ལྟ་བུ་ཞིག་རེད། དེས་ན་དུས་རབས་བཅུ་གཉིས་པ་ཙམ་ལ་སྣར་ཐང་དགོན་གྱི་བཅོམ་ལྡན་རིག་པའི་རལ་གྲི་དང་དབུས་པ་བླ་མ་སངས་རྒྱས་འབུམ་སོགས་ཀྱིས་བོད་དུ་ཡོད་པའི་བན་ཕྱོགས་ཀྱི་བཀའ་བསྟན་ཡོད་ཚད་ཕྱོགས་བསྒྲིགས་དང་དག་བཅོས་ཐེང་གཅིག་མཛད་མྱོང་ནའང་དེའི་ནང་དུ་རྒྱུད་འབུམ་འདི་བཞག་མེད་པ་དང་། རྗེས་སུ་བུ་སྟོན་རིན་ཆེན་གྲུབ་གྱིས་སྣར་ཐང་གི་བཀའ་འགྱུར་ལ་གཞིར་བཅོལ་ནས་སླར་ཡང་བཀའ་བསྟན་ཕྱོགས་བསྒྲིགས་མཛད་མྱོང་མོད་ཀྱང་དེའི་ནང་དུའང་བཞག་མེད། དེའི་རྗེས་སུ་སི་ཏུ་པཎ་ཆེན་ཆོས་ཀྱི་འབྱུང་གནས་ལ་སྡེ་དགེ་རྒྱལ་པོས་སྦྱིན་བདག་བྱས་ནས་བན་ཁའི་ཕྱོགས་ཀྱི་བཀའ་འགྱུར་རྣམས་སླར་ཡང་ཕྱོགས་བསྒྲིགས་ཐེང་གཅིག་མཛད་མོད་ཀྱང་དེའི་ནང་དུའང་བཞག་མེད་པར་མ་ཟད། སྟག་ལོ་དང་ས་པཎ་དཔའ་བོ་གཙུག་ལག་ཕྲེང་བ་སོགས་ཀྱིས་དཔེ་ཆ་འདི་དག་རྒྱ་གར་ནག་གང་ནས་བྱུང་བ་མི་གསལ་བ་དང་། རྒྱ་བོད་གང་གི་བསྟན་བཅོས་ཡིན་པའང་ཐེ་ཚོམ་ཅན་དུ་གྱུར་བ་སོགས་དོགས་གཞི་མང་པོ་མཛད་ཡོད་པ་དང་།རྒྱལ་དབང་ལྔ་པས་ཀྱང་དེར་དགག་པ་མཛད་ཡོད་པ་སོགས་སུ་བརྟེན་རྒྱུད་འབུམ་འདི་དག་ཀྱང་རྩོད་གཞི་ཅན་ཞིག་གྱུར་བ་རེད། དེའང་བཻ་རོའི་རྫོགས་ཆེན་རྣམས་བོན་གྱི་རྫོགས་ལ་བརྟེན་ནས་དར་བའོ་ཞེས་པའི་རྒྱུ་མཚན་ནི། གཅིག་ན་བཻ་རོའི་སྔོན་ནས་བོན་ལུགས་རྫོགས་པ་ཆེན་པོ་ཞང་ཞུང་སྙན་རྒྱུད་སོགས་དར་ནས་གནས་ཡོད་པར་མ་ཟད་དེ་ལ་བརྟེན་ནས་འཇའ་ལུས་འཕོ་ཆེན་ཉི་ཤུ་རྩ་དྲུག་བྱོན་ཡོད་པ་དང་། གཉིས་སུ་བོན་ལུགས་རྫོགས་ཆེན་རྣམས་བཻ་རོའི་བོན་སྐོར་རམ་རྒྱ་གར་བོན་སྐོར་ཁོ་ན་མ་ཡིན་ཞིང་སྙན་རྒྱུད་བཀའ་བརྒྱུད་སྐོར་བཞི་སོགས་དེ་སྔོན་ནས་དར་ཡོད་པ་དང་།གསུམ་དུ་བན་བོན་གཉིས་ཀྱི་རྫོགས་ཆེན་རྣམས་རྩོམ་ཁོག་དང་རྩོམ་གཤིས་གཅིག་ཡིན་པར་མ་ཟད་གཉིས་ཀ་བོད་རང་གི་བརྩམས་ཆོས་ཡིན་པ་ལས་བསྒྱུར་ཡིག་གི་ཉམས་མེད་པ་དང་།བཞི་ན་དེ་གཉིས་ཀྱི་ནང་དོན་བརྗོད་བྱ་དང་ཉམས་སུ་ལེན་སྟངས་ཕལ་ཆེར་གཅིག་ཏུ་གྲུབ་པ་དང་། ལྔ་པ་བན་ཕྱོགས་ཀྱི་རྒྱུད་འབུམ་ལ་བོད་ཀྱིས་མཁས་པ་དུ་མས་ཁས་མི་ལེན་ཞིང་རྩོད་གཞི་ཅན་དུ་གྱུར་ཡོད་པ་དང་།དྲུག་པ་རྔོག་ལོ་སོགས་བོད་མཁས་དུ་མས་བཻ་རོའི་རྒྱུད་འབུམ་གྱི་རྩོམ་གཤིས་དང་རྩོམ་ཁོག་སོགས་གང་གི་ཐད་ནས་ཀྱང་རྒྱ་གར་དང་མི་འདྲ་ཞིང་བོད་རང་གི་ཐུན་མོང་མ་ཡིན་པའི་ཁྱད་ཆོས་ཚང་བ་བར་བཤད་པ་བཅས་སོ།།


c: text/html

text:
ཨ་རིའི་སློབ་ཕྲུག་རང་ལོ་ ༡༢ ཅན་ཞིག་གིས་མེ་མདས་བརྒྱབས་ཏེ་རང་ལོ་ ༡༥ ཡིན་པའི་སློབ་ཕྲུག་གཉིས་ལ་རྨས་སྐྱོན་ཚབས་ཆེན་བཟོས་ཡོད་འདུག
ཟླ་འདིའི་ཕྱི་ཚེས་ ༡ ཉིན་གྱི་ཞོགས་པར་ཨ་རིའི་ཁ་ལི་ཧྥོར་ནི་ཡའི་ཝེ་སི་ཊི་ལེག(westlake) རྫོང་ཁོངས་སུ་ཡོད་པའི་ལོ་སི་ཨ་ནི་ལི་སི་འབྲིང་རིམ་སློབ་གྲྭའི་(Los Aneles)ནང་སློབ་ཕྲུག་ཆུང་ཆུང་གཉིས་ཀྱིས་གློ་བུར་དུ་མེ་མདས་གང་བྱུང་བརྒྱབས་ཏེ། ལོ་ ༡༥ ཅན་གྱི་སློབ་ཕྲུག་བུ་གཅིག་དང་བུ་མོ་གཅིག་ལ་རྨས་སྐྱོན་ཚབ་ཆེན་བཟོས་ཡོད་པ་དང་། དོན་རྐྱེན་ཁྲོད་བྱིས་པ་ལོ ༡༢ ཅན་གཉིས་དང་བུད་མེད་ལོ་༣༠ ཅན་ཞིག་ལ་རྨས་ཕོག་ཡོད་འདུག
སློབ་གྲྭའི་ཉེན་རྟོག་སྡེ་ཚན་གྱིས་རྩད་གཅོད་བྱས་ཏེ་མེ་མདས་རྒྱག་མཁན་བུ་མོ་ལོ་ན་ ༡༢ ཅན་ཞིག་ཡིན་པ་གསལ་པོ་བྱུང་སྟེ་མོ་འཛིན་བཟུང་བྱས་ཡོད་པ་མ་ཟད། བུ་མོ་དེའི་མེ་མདའ་ཡང་ལག་སོན་བྱུང་ཡོད་འདུག མོས་མེ་མདས་རྒྱག་དགོས་པའི་རྒྱུ་མཚན་ཅི་ཡིན་དང་། བུ་མོ་དེ་ག་འདྲ་བྱས་ནས་འཛིན་བཟུང་བྱས་ཡོད་མེད་སོགས་སློབ་གྲྭ་གཞུང་དང་ཉེན་རྟོག་ཕྱོགས་ནས་གསལ་པོ་བརྗོད་མེད་པ་རེད།
ཉེན་རྟོག་ལས་ཁུངས་ཀྱིས་རྨས་སྐྱོན་ཕོག་པའི་སློབ་ཕྲུག་གཉིས་ལས་བུ་དེའི་མགོ་ལ་མེ་མདའ་ཕོག་ཡོད་པ་དང་། བུ་མོ་དེའི་དཔྱི་མགོར་ཕོག་སྟེ་ཛ་དྲག་མྱུར་སྐྱོབ་བྱེད་བཞིན་ཡོད་པ་དང་། རྨས་སྐྱོན་ཕོག་པ་གཞན་གསུམ་ལ་མེ་མདས་བརྒྱབས་ཏེ་གས་འཐོར་བྱུང་སྐབས་རྨས་ཕོག་པ་ཞིག་ཡིན་སྐོར་བརྗོད་འདུག
སློབ་གྲྭའི་མགྲིན་ཚབ་པ་ཇེམ་སུ་ཁུག(james cook)ཟེར་བ་ཞིག་གིས་བྷི་བྷི་སིའི་གསར་འགོད་པར། ཉེན་རྟོག་ཕྱོགས་ནས་གནད་དོན་དེ་ཉེན་ཁ་ཅན་ཞིག་ཏུ་དེ་ཙམ་ངོས་འཛིན་བྱེད་ཀྱི་མེད་ན་ཡང་། ཁོ་ཚོས་མུ་མཐུད་དོན་རྐྱེན་བྱུང་སའི་ས་གནས་དང་ཉེ་འཁོར་ལ་རྟོག་ཞིབ་ཀྱིས་དེ་མིན་གྱི་གནད་དོན་གཞན་དང་མཚོན་ཆ་སོགས་ཡོད་མེད་འཚོལ་ཞིབ་བྱེད་ཀྱི་ཡོད། ཅེས་བརྗོད་འདུག
སློབ་གྲྭའི་དབུ་འཛིན་སི་ཊི་ཝི་ཟེ་ཕུར་མན་(Steve zipperman ) ལགས་ཀྱིས། གནད་དོན་དེའི་ཐད་སློབ་གྲྭའི་ཕྱི་ལོགས་ནས་གསར་འགོད་གསལ་བསྒྲགས་ཤིག་སྤེལ་ཏེ། ཁོ་ཚོས་ད་ལྟ་དོན་རྐྱེན་དེའི་ཐད་ཕྱོགས་ཡོངས་ནས་རྟོག་ཞིབ་གཟབ་ནན་བྱེད་ཀྱི་ཡོད་ལ། མོས་མེ་མདས་བརྒྱབས་དགོས་པའི་རྒྱུ་རྐྱེན་དང་དམིགས་འབེན་སུ་ཡིན། དེ་བཞིན་དོན་རྐྱེན་བྱུང་སྐབས་སློབ་ཕྲུག་སུ་ཞིག་གིས་དངོས་སུ་མཐོང་ཡོད་མེད་སོགས་ལ་ཞིབ་འཇུག་བྱེད་ཀྱི་ཡོད། ཅེས་བརྗོད་འདུག
དོན་རྐྱེན་འདི་ནི་འདས་པའི་བདུན་ཕྲག་འགའི་རིང་ཨ་རིའི་སློབ་གྲྭ་ཁག་ཏུ་མེ་མདའི་དོན་རྐྱེན་ཁྲོད་ཤི་རྨས་བྱུང་ཚད་ཆེས་ཆུང་ཤོས་ཤིག་ཡིན་འདུག ཟླ་སྔོན་མའི་ཚེས་ ༢༣ ཉིན་ཨ་རིའི་ཁེན་ཊག་ཀེ་(kentucky)ཞེས་པའི་སློབ་གྲྭ་ཞིག་གི་ནང་སློབ་ཕྲུག་ཅིག་གིས་མེ་མདས་གང་བྱུང་བརྒྱབས་ཏེ་སློབ་ཕྲུག་ ༡༧ ལ་རྨས་སྐྱོན་དང་སློབ་ཕྲུག་ ༢ གསད་ཡོད་པ་རེད།
གསར་འགོད་པ། སངས་རྒྱས་དཀོན་མཆོག

robotstxt: allowed

filter: keep


text:
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཟླ་དང་པོའི་ཚེས་ཉེར་དྲུག་ཉིན་གྱི་སྔ་དྲོར། སམ་སུང་གཞུང་ཕྱོགས་ཀྱི་གསང་དོན་ཕྱིར་བསྒྲགས་ཀྱི་ཡིག་ཚགས་ལྟར་ན། སམ་སུང་གི་ཁ་པར་ལེགས་གྲས Galaxy S6,S6 edge,Note 5 བཅས་སྣ་གསུམ་ལ་སྤྱི་ཟླ་གཉིས་པ་ནས་བཟུང་ཨན་གྲོལ་དྲུག་པར་(Android 6.0)རིམ་སྤར་བྱ་རྒྱུ་རེད། མུ་མཐུད་ཀློག སྤྱི་ཟླ་གཉིས་པ་ནས་བཟུང་སམ་སུང་ཁ་པར་ནང་ལ་བོད་ཡིག་བླུགས་མགོ་རྩོམ་རྒྱུ་རེད།
ཟླ་འཁོར་ཚགས་ཉར: ཟླ་དང་པོ། 2016
ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ལ་ཞིབ་བཤེར་བྱས།
སྤྱི་ཟླ1པོའི་ཚེས6ཉིན། མཚོ་ལྷོ་ཁུལ་བོད་སྐད་ཡིག་བྱ་བའི་ཨུ་ཡོན་ལྷན་ཁང་གིས་རྩ་འཛུགས་བྱས་ཏེ་ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ཀྱི་ཞིབ་བཤེར་གྲོས་ཚོགས་བསྡུས། མུ་མཐུད་ཀློག ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ལ་ཞིབ་བཤེར་བྱས།
ཉིན་བཅོ་ལྔ་ལྷག་ལ་འདེང་ཐུབ་པའི་ཁ་པར།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། ཉེ་དུས་གསར་ལམ་ཁག་ཏུ་གནས་ཚུལ་ཐོན་གསལ་ལྟར་ན། རྒྱ་ནག་ཁ་པར་བཟོ་གྲྭ་ཨོ་ཀི་ཊེལ་ (Okitel) ཟེར་བ་ཞིག་གིས་ཉིན་བཅོ་ལྔ་ལྷག་འདེང་ཐུབ་པའི་ལག་ཐོག་ཁ་པར་གསར་པ་ཞིག་བཟོས་པ་དང་། འགྲེམས་ཚོང་ཆེ་ཆེར་འགྲོ་བཞིན་ཡོད་པའི་གནས་ཚུལ་འདུག །ཨོ་ཀི་ཊེལ་ལག་ཐོག་ཁ་པར་དེ་ལ་གློག་མེ་10,000 mAh ཡོད་པ་མ་ཟད་ཁ་པར་དེ་ནས་གློག་ཆས་གཞན་ལ་ཡང་གློག་མེ་སྤྲོད་ཐུབ་ཀྱི་ཡོད་འདུག(དེ་འདྲའི་ནུས་པ་ལ་དབྱིན་ཡིག་ཐོག “reverse charging” ཟེར་ ) མུ་མཐུད་ཀློག ཉིན་བཅོ་ལྔ་ལྷག་ལ་འདེང་ཐུབ་པའི་ཁ་པར།
༢༠༡༥ལོའི་བོད་ཡིག་བརྡ་འཕྲིན་ལག་རྩལ་དང་འབྲེལ་བའི་གསར་འགྱུར་གལ་ཆེན་བཅུ།
1. ཕྲ་མཉེན་ཁ་པར་མ་ལག་བཅུ་པའི་སྟེང་དུ་བོད་ཡིག་མཐེབ་གཞོང་དངོས་སུ་བཅུག་པ། མུ་མཐུད་ཀློག ༢༠༡༥ལོའི་བོད་ཡིག་བརྡ་འཕྲིན་ལག་རྩལ་དང་འབྲེལ་བའི་གསར་འགྱུར་གལ་ཆེན་བཅུ།


text:
ང་ཤཱག་ལི་ཡིན་ནམ།
ཆུང་ཚེ་རིང་གི་ངོ་དེབ་ལས་དྲངས།
ཟླ་བ་༡ ཚེས་༧ ཉིན་ཧྥ་རན་སིའི་རྒྱལ་སའི་ཟུར་ཟའི་དུས་དེབ་“ཤཱག་ལི་ ཨེབ་དྷོ་”(Charlie Hebdo)ཞེས་པའི་རྩོམ་སྒྲིག་ཁང་དུ། མེ་མདའ་ཐོགས་པའི་མི་གཉིས་འཛུལ་ཏེ་རྩོམ་སྒྲིག་པ་དང་ཟུར་ཟའི་རི་མོ་བ་ཚུད་པའི་མི་ ༡༢ བསད་པ་དང་། མི་ ༡༡ ལ་རྨས་སྐྱོན་བཏང་།
དུས་དེབ་“ཤཱག་ལི་ ཨེབ་དྷོ་”ནི་ ༡༩༦༩ ནས་བཟུང་སྟེ་རེས་གཟའ་ལྷག་པ་ནམ་ཡིན་ལ་(༡༩༨༢ ནས་ ༡༩༩༢ བར་འདོན་མཚམས་ཆད་མྱོང་) འདོན་པའི་ཟུར་ཟའི་དུས་དེབ་ཅིག་ཡིན་ཞིང་། དུས་དེབ་དེས་ད་ཕན་ཆབ་སྲིད་དང་ཆོས་ལུགས་ཀྱི་དབུ་ཁྲིད་ཚུད་པའི་དབང་འཛིན་པ་ཁག་ལ། ཟུར་ཟའི་རི་མོའི་ལམ་ནས་མཚང་འབྱིན་བྱས་ཏེ་མིང་གྲགས་ཁྱབ་ཡོད།
དུས་དེབ་དེའི་མིང་དོན་ནི་གཟའ་འཁོར་རེའི་ཤཱག་ལི་ཟེར། ཤཱག་ལི་ནི་ཡུ་རོབ་ཏུ་དར་ཁྱབ་ཆེ་བའི་མི་མིང་གི་གྲས་རེད། མིང་དེ་ལྟར་བཏགས་པར་རྒྱུ་མཚན་ཡོད། དེ་ཡང་དུས་དེབ་དེའི་ཐོག་མའི་མིང་ལ། Hara-Kiri Hebdo ཟེར་ཞིང་། འདོན་ཐེངས་གཅིག་གི་ནང་། སྲིད་འཛིན་ཟུར་པ་འདས་པོ་(Gen Charles de Gaulle)ཤཱག་ལི་ཡི་འགྲོ་སོང་སྐོར་ལ་ཟུར་ཟ་བྱས་སྟབས། ཧྥ་རན་སིའི་གཞུང་གིས་དུས་དེབ་དེ་སྒོ་བརྒྱབ་བཅུག དེ་འཕྲལ་རྩོམ་སྒྲིག་པ་ཚོས། གཟའ་འཁོར་རེའི་ཤཱག་ལི་(Charlie Hebdo)ཞེས་པའི་མིང་ཐོག་ནས་ད་ལྟའི་དུས་དེབ་འདི་བཏོན་པ་རེད།
ཤཱག་ལི་ཞེས་པའི་མིང་འདི། སྲིད་འཛིན་ཤཱག་ལི་དང་འབྲེལ་བ་ཡོད་ལ། ཨ་རིའི་ཆར་ལི་སེ་ བྷོ་རོང་(Charlie Brown)གི་ཟུར་ཟའི་རི་མོ་བསྐྱར་འགོད་བྱས་སྟབས། དེའི་མིང་དོན་ལའང་འབྲེལ་བ་ཡོད་པ་རེད།
དུས་དེབ་དེས་“གཡོན་ཕྱོགས་པ་”དང་“ལྷ་མེད་སྨྲ་བའི་”ལྟ་བ་བཟུང་སྟེ། དབང་འཛིན་པར་རྒོལ་བ་དང་། ཆོས་ལུགས་ལ་རྒོལ་བ། སྒྲིག་འཛུགས་ལ་རྒོལ་བའི་བརྩམ་བྱ་མང་པོ་སྤེལ་བའི་ཁོངས་ནས། དོ་སྣང་ཆེ་ཤོས་ནི་ཁ་ཆེའི་ཆོས་ལུགས་སྐོར་ལ་ཟུར་ཟ་བྱས་པ་དེ་ཚོར་ཐོབ་ཡོད།
འདས་མ་ཐག་གི་ཕྱི་ཟླ་བཅུ་གཉིས་པའི་འདོན་ཐེངས་ནང་། དུས་དེབ་འདིས། ཡི་ཤུའི་ཡུམ་མའེ་རི་(ཡི་ཤུ་བ་ཚོས་མོ་གསར་ཡིན་པར་འདོད་)ཡིས། ཡི་ཤུ་ཕག་པའི་གདོང་ཅན་བཙའ་བ་ཞིག་སྤེལ་ཡོད། ༢༠༠༦ ལོར་ཁ་ཆེའི་སྟོན་པ་མོ་ཧཱཾ་མ་དེ་ངུ་བཞིན་པ་ཞིག་སྤེལ་བའི་ཐོག་ཡི་གེ་“བླུན་པོས་དགའ་བ་དཀའོ”ཞེས་བྲིས་ཡོད་པ་རེད། ཁ་ཆེ་བ་མང་པོས་དེ་ནི་ཁོང་ཚོའི་ཆོས་ལུགས་ལ་དམའ་འབེབས་བྱས་པར་ངོས་འཛིན་གྱིས་ཁྲིམས་གཏུགས་བྱས་ཀྱང་། ཁྲིམས་ས་ནས་ཁ་མཆུ་ངོས་ལེན་གནང་མེད།
ཕྱི་ལོ་༢༠༡༡ ལོར་དུས་དེབ་དེས། ཁ་ཆེའི་སྟོན་པ་མོ་ཧཱཾ་མ་དེའི་ཟུར་ཟའི་རི་མོ་ཞིག་སྤེལ་བའི་ཐོག་ཏུ་ཡི་གེ་“ཁྱེད་རང་གད་མོས་མ་ཤི་ན་ལྕག་ཚན་ ༡༠༠ གཞུ་གི་ཡིན་”ཞེས་བྲིས་ཡོད་སྟབས། ངོ་རྒོལ་གྱི་ཚུལ་དུ་རྩོམ་སྒྲིག་ཁང་ལ་མེ་བརྒྱབ་པས་ལས་ཁུངས་སྤོ་དགོས་བྱུང་། དེ་དང་དེ་འདྲའི་གནས་ཚུལ་དབང་གིས་དུས་དེབ་དེའི་རྩོམ་སྒྲིག་པ་དང་རི་མོ་བ་ཚོར་དུས་རྒྱུན་ནས་སྡང་སེམས་འཆང་མཁན་དང་སྡིགས་ར་སྐུལ་མཁན་ཡོད་སྟབས། རྩོམ་སྒྲིག་པའི་མཉམ་དུ་སྐུ་སྲུང་བ་ཉར་དགོས་པའི་གནས་སྟངས་ཆགས་ཡོད།
ད་རེས་ཀྱི་དྲག་རྒོལ་དེ་བྱུང་རྐྱེན་ངོ་མ་གང་ཡིན་ངེས་གསལ་བྱུང་མེད་ཀྱང་། ཁོང་ཚོའི་དུས་དེབ་འདོན་ཐེངས་ཐ་མ་དེའི་ནང་ཁ་ཆེ་དྲག་རྒོལ་བའི་རྣམ་པ་མཚོན་པའི་མེ་མདའ་འཁུར་བའི་མི་གཅིག་བྲིས་པའི་ཐོད་དུ་ཡི་གེ་“ཧྥ་རན་སིའི་ནང་ད་དུང་གཏོར་རྒོལ་བྱས་མེད་པ”ཞེས་བྲིས་པ་དང་། དེ་གའི་འོག་ཏུ་“སྒུགས་ཤིག ང་ཚོར་རང་གི་རེ་འདུན་མཚོན་པ་བྱེད་རྒྱུར་ཕྱི་ཟླ་དང་པོའི་ཟླ་མཇུག་བར་ཡོད་”ཅེས་བྲིས་ཡོད།
གོང་གསལ་དྲག་རྒོལ་བྱས་ཏེ་མི་ ༡༢ བསད་རྗེས། འཛམ་གླིང་གང་སར་དེ་ནི་སྨྲ་བརྗོད་རང་དབང་ལ་རྡོག་རོལ་གཏོང་བའི་དྲག་སྤྱོད་ཅིག་ཡིན་པར་ངོས་འཛིན་དང་འབྲེལ། སྨྲ་བརྗོད་རང་དབང་གི་རིན་ཐང་དང་གོང་གསལ་དུས་དེབ་ཁང་ལ་གདུང་སེམས་མཉམ་སྐྱེད་དམ་རྒྱབ་སྐྱོར་མཚོན་བྱེད་དུ་ “ང་ཤཱག་ལི་ཡིན”་ཞེས་པའི་ཡིག་བྱང་བཀོལ་བཞིན་ཡོད།
སྨྲ་བརྗོད་རང་དབང་གི་ཁྱབ་ཁོངས་སུ། ཆབ་སྲིད་པ་དང་། ཁེ་ལས་པ། འཁྲབ་སྟོན་པ། ལས་བྱེད་པ་སོགས་ལ་སྐྱོན་བརྗོད་དང་མཚང་འབྱིན་བྱས་ཆོག་ན། ཆོས་ལུགས་མི་སྣ་ལ་ཡང་སྐྱོན་བརྗོད་བྱས་ཆོག་པ་ཞིག་ཡིན། འོན་ཀྱང་ཆོས་ལུགས་མི་སྣ་དང་ལྷག་པར་ཆོས་ལུགས་ཀྱི་དབུ་ཁྲིད་ལ་སྐྱོན་བརྗོད་བྱེད་རྒྱུ་ནི། དེ་འདྲའི་ལས་སླ་མོ་ཞིག་མ་རེད།
ཟུར་ཟའི་རི་མོར་མཚོན་ན། དེའི་ཟུར་ཟ་བྱེད་སྟངས་དང་མཚོན་དོན་ནི་སྤྱིར་བཏང་གི་བསམ་ཚོད་ལས་འདས་པ་ཞིག་ཡིན་པས་དེ་བས་ཀྱང་རང་རེ་བོད་མིའི་སྤྱི་ཚོགས་ལྟ་བུས་ལམ་སང་གོ་ཐུབ་པ་དང་འཇུ་ཐུབ་པ་ཞིག་མ་རེད། དེའི་མཚོན་བྱེད་ཅིག་ནི་ང་རང་ཡིན། ང་རང་ཧྥ་རན་སིར་ལོ་གསུམ་བསྡད་ཅིང་། ཧྥ་རན་སིའི་ཤེས་ལྡན་མི་སྣ་དང་འགྲོགས་འདྲིས་བྱས་མོད། ཁོང་ཚོས་ཆོས་ལུགས་དང་ཆབ་སྲིད་ལོགས་སུ་དབྱེ་རྒྱུར་དོ་དོ་ཏན་ཏན་བྱེད་སྟངས་དང་། སྒྱུ་རྩལ་དང་རང་དབང་གི་བསམ་ཚུལ་འོག་ནས། བཀག་རྒྱ་ཅི་ཡང་མེད་པར་ཆབ་སྲིད་ཀྱི་དབུ་ཁྲིད་དང་ཆོས་ལུགས་ཀྱི་དབུ་ཁྲིད་ལ་སྐྱོན་བརྗོད་ཟུར་ཟ་བྱེད་པའི་ཚད་གཞི་དེ་ཚོ་ངའི་བློ་ལ་མི་ཤོང་བའི་ཚད་རེད།
ཁོང་ཚོས་གཞན་གྱི་བསམ་ཚུལ་ལ་བརྩི་བཀུར་ཞུ་བ་དང་མཉམ་དུ་རང་གི་བསམ་ཚུལ་འཇིགས་ཞུམ་མེད་པར་བརྗོད་པའི་སྤོབས་པ་དེ་འདྲ་ངས་ཡུལ་གཞན་ནས་མཐོང་མ་མྱོང་། འོན་ཀྱང་། གོང་དུ་དཔེ་མཚོན་ཁ་ཤས་ཞུས་ཟིན་པ་ལྟར། ཆོས་ལུགས་ཁག་གི་སྟོན་པའི་གཟུགས་བརྙན་སྤྱད་དེ། སྤྱི་ཚོགས་ཀྱི་མཚང་བསྔོགས་པ་དང་། ཆོས་ལུགས་ཀྱི་སྟོན་པའི་གཟུགས་བརྙན་སྤྱད་དེ། རང་གི་བསམ་ཚུལ་མཚོན་ཐབས་བྱེད་དུས། དད་ལྡན་མང་ཚོགས་མང་པོའི་སེམས་ལ་རྨ་ཁ་བཟོ་བ་དེ་ཡང་བསམ་ཤེས་བྱེད་དགོས་པ་ཞིག་རེད།
དེ་རིང་འཛམ་གླིང་གི་ས་ཕྱོགས་མང་པོ་ནས་“ང་ཤཱག་ལི་ཡིན་”ཞེས་ཧྥ་རན་སིའི་མི་མང་གི་གོད་ཆག་ལ་གདུང་སེམས་མཉམ་སྐྱེད་དང་སྨྲ་བརྗོད་རང་དབང་ལ་རྒྱབ་སྐྱོར་བྱེད་པའི་སྐབས་འདིར། ངས་ང་རང་“ཤཱག་ལི་ཡིན་ནམ་”ཞེས་འདྲི་གི་ཡོད་ལ། བོད་མི་གཞན་ཚོར་ཡང་“ཁྱེད་རང་ཤཱག་ལི་ཡིན་ནམ་”ཞེས་འདྲི་གི་ཡོད།
བོད་མི་ཚོ། ཡིན་ན་ཡིན་དང་། མིན་ན་མིན་གྱི་ལན་རེ་རྒྱུ་མཚན་དང་བཅས་གསུངས་རོགས།


text:
བོད་དོན་བདེན་མཐའ་སེལ་བའི་ཐབས་ཇུས་འཚེ་མེད་ཞི་བ་ལས་གཞན་མེད་སྐོར་གསུངས་སོང་།
བོད་དོན་བདེན་མཐའ་སེལ་བའི་ཆེད་དུ་ཆབ་སྲིད་ཀྱི་སྲིད་ཇུས་ཀྱི་ཆ་ནས་གཉིས་སྨན་དབུ་མའི་ལམ་དང་། སྲིད་ཇུས་དེ་ལག་ལེན་དུ་བསྟར་བའི་ཐབས་ལམ་གྱི་ཆ་ནས་འཚེ་མེད་ཞི་བའི་ཐབས་ལམ་ཆགས་ཡོད་པ་དང་། བོད་དོན་བདེན་མཐའ་སེལ་བའི་ཐབས་ཇུས་འཚེ་མེད་ཞི་བ་ལས་གཞན་མེད་སྐོར་བཀའ་བློན་ཁྲི་ཟུར་ཟམ་གདོང་རིན་པོ་ཆེས་གསུངས་སོང་།
ཟླ་འདིའི་ཕྱི་ཚེས་༥ ཉིན་གྱི་ཉིན་རྒྱབ་ཆུ་ཚོད་༣ དང་སྐར་མ་༣༠ ཐོག་འཚེ་མེད་ཞི་བའི་ལྟ་གྲུབ་སྦྱོང་བརྡར་བསྟི་གནས་ཁང་དབུ་བརྙེས་ནས་ལོ་༡༠ འཁོར་བའི་དུས་དྲན་མཛད་སྒོ་ཞིག་དྷ་ས་བོད་ཀྱི་དཔེ་མཛོད་ཁང་གི་ཚོགས་ཁང་དུ་འཚོགས་སོང་། མཛད་སྒོའི་ཐོག་སྐུ་མགྲོན་གཙོ་བོར་བཀའ་བློན་ཁྲི་ཟུར་ཟམ་གདོང་རིན་པོ་ཆེ་དང་། དམིགས་བསལ་སྐུ་མགྲོན་དུ་བསྟི་གནས་ཁང་གི་སྤྱི་ཁྱབ་ཟབ་ཁྲིད་པ་དང་རྒྱབ་སྐྱོར་བ་རོ་བྷ་ཡེ་ཨེ་ཝོར་རེཀ་ཊི་གྷེན་ཌི་ལེར་(Rabbi Everett Gendler)དང་། ཌོག་ཊར་མེ་རིས་གྷེན་ཌི་ལེར་(Dr. Mary Gendler) གཉིས་དང་།ཤེས་རིག་དྲུང་འཕར་ཚེ་རིང་བསམ་འགྲུབ་བཅས་ཀྱིས་དབུས། བསྟི་གནས་ཁང་གི་ལས་ཟུར་དང་། གཞུང་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་སྐུ་ཚབ་ཁག་ཅིག་བཅས་འཛོམས་འདུག
མཛད་སྒོའི་ཐོག་སྐུ་མགྲོན་གཙོ་བོ་བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེས་ཡོངས་གྲགས་སུ་བོད་མི་རིགས་སྤྱི་ཡོངས་དེ་སྤྱན་རས་གཟིགས་ཀྱི་གདུལ་ཞིང་དུ་གྱུར་པའི་ཆོས་ལྡན་གྱི་སྐྱེ་འགྲོ་དང་། བོད་མི་མང་ཆེ་བ་སངས་རྒྱས་ཀྱི་རྗེས་འཇུག་ཆགས་ཡོད་པ་དང་། སྟོན་པ་སངས་རྒྱས་ཀྱིས་གསུང་པའི་ཆོས་ཀྱི་སྙིང་པོ་གཙོ་བོ་དེ་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་གཉིས་ཡིན་པ། རྟེན་འབྱུང་གི་ལྟ་བའི་ཤེས་རབ་ལ་བརྟེན་ནས་སེམས་ཅན་ཐམས་ཅད་འདྲ་མཉམ་ཡིན་པ་ཙམ་མ་ཟད། སེམས་ཅན་རྣམས་རང་ལས་ལྷག་པ་ཡིན་པ་གསུང་པ་བཞིན། ཆོས་དང་སྤྱི་ཚོགས་ཀྱི་གནས་ཚུལ་ག་འདྲའི་ཐོག་ལ་ཡིན་ན་ཡང་། འཚེ་མེད་ཞི་བའི་ལམ་ཁོ་ནའི་ཐོག་ནས་འགྲོ་རྒྱུ་དེ་ནང་པ་སྤྱི་ཡོངས་ཀྱི་ལྟ་གྲུབ་ཡིན་པ་གསུངས་སོང་།
དེ་བཞིན་ཁོང་གིས་མུ་མཐུད་དུ་“ད་ལྟའི་གནས་སྐབས་ལ་མཚོན་ན། བོད་མི་རིགས་ཆབ་སྲིད་རིག་གཞུང་དང་བཅས་པ་ཆགས་འཇིག་གི་གནས་སུ་གྱར་བའི་སྐབས་འདིར། བོད་ཀྱི་མདུན་ལམ་འཇིག་རྟེན་ཁམས་ནས་མ་བརླག་པ་བྱས་ནས་གནས་ཐུབ་པ་དེ། ༧གོང་ས་སྐྱབས་མགོན་ཆེན་པོ་མཆོག་གིས་དབུ་ཁྲིད་པའི་འོག འཚེ་མེད་ཞི་བའི་ལམ་ཉག་གཅིག་ལག་ལེན་བསྟར་བ་དེའི་དབང་གིས་ད་ལྟ་བོད་པའི་གནས་སྟངས་དེ་འཇིག་རྟེན་ཁྱོན་ཡོངས་ནས་ཚང་མས་དོ་སྣང་བྱེད་དགོས་པའི་གནས་ཚུལ་ཆགས་ཀྱི་ཡོད་རེད། མ་འོངས་པར་བོད་དོན་བདེན་མཐའ་སེལ་བར་རེ་བ་རྒྱག་དགོས་ན། དེ་སེལ་བའི་ཐབས་ཇུས་དེ་འཚེ་མེད་ཞི་བའི་ལམ་ལས་གཞན་མེད་པ་དེ་གསལ་པོ་ཞེ་དྲག་རེད། ང་ཚོའི་ད་ལྟའི་གནས་བབ་ལ་གཞིགས་ནས་༧གོང་ས་སྐྱབས་མགོན་ཆེན་པོ་མཆོག་གིས་བོད་དོན་བདེན་མཐའ་སེལ་བའི་ཆེད་དུ་ཆབ་སྲིད་ཀྱི་སྲིད་ཇུས་ཀྱི་ཆ་ནས་གཉིས་ཕན་དབུ་མའི་ལམ་དང་། སྲིད་ཇུས་དེ་ལག་ལེན་དུ་བསྟར་བའི་ཐབས་ལམ་གྱི་ཆ་ནས་འཚེ་མེད་ཞི་བའི་ཐབས་ལམ་གནང་བ་དེ་རེད། མ་འོངས་པར་སྲུང་སྐྱོབ་བྱེད་རྒྱུའི་ནུས་པ་ཞིག་དགོས་ཀྱི་ཡོད་ན་དེ་ལས་ལྷག་མེད་པ་ཞིག་རེད། ཕྱོགས་གཅིག་ནས་བོད་མི་དེ་ཚོ་ནང་པའི་ལྟ་གྲུབ་ཀྱི་རྗེས་སུ་འཇུག་པ་ཤ་སྟག་ཡིན་དུས་འཚེ་མེད་ཞི་བའི་ཐབས་ལམ་ལ་མང་ཆེ་བ་ཡིད་ཆེས་ཡོད་པ་རེད་དེ། ཡིན་ན་ཡང་། ཐབས་ལམ་དེའི་ལྟ་གྲུབ་ཀྱི་གནས་ཚུལ་ཇི་མ་ཇི་བཞིན་ག་འདྲ་ཞིག་ཡིན་པ་དང་། ད་བར་དུ་ལག་ལེན་བསྟར་བའི་སྐབས་ལ་ཡུལ་དུས་གནས་སྐབས་དང་བསྟུན་ནས་ག་འདྲ་ལག་ལེན་བསྟར་དགོས་ཀྱི་ཡོད་པ་དེ་སློབ་སྦྱོང་བྱས་ནས་མ་གཏོགས་རང་བྱུང་གིས་ཤེས་པ་ཞིག་མ་རེད། དེར་བརྟེན་དེ་འདྲའི་སློབ་སྦྱོང་གི་བསྟི་གནས་ཤིག་དགོས་རྒྱུ་དེ་དམིགས་བསལ་གལ་ཆེན་པོ་ཆགས་ཀྱི་ཡོད་རེད་”ཅེས་དང་།
འཚེ་མེད་ཞི་བའི་ལྟ་གྲུབ་སྦྱོང་བརྡར་བསྟི་གནས་ཁང་གསར་འཛུགས་གནང་ནས་ལོ་ངོ་༡༠ ཡི་རིང་རླབས་ཆེན་གྱི་ཕྱག་ལས་གནང་ཐུབ་ཡོད་པ་ལ་ལེགས་གསོའི་བསྔགས་བརྗོད་དང་སྦྲགས་མ་འོངས་པར་མུ་མཐུད་དགོས་སྐོར་ལ་ཁོང་གིས་“མངོན་གསལ་དོད་པོས་སྐད་གྲགས་དང་ཁྲ་ཁྲ་ཟིང་ཟིང་མེད་པ་ཡིན་ན་ཡང་། དོན་ངོ་མའི་ཐོག་ལ་བོད་ཀྱི་རྩ་དོན་ལ་ཕན་རླབས་ཀྱི་གནས་བབ་ནས་གཞིགས་པ་ཡིན་ན། རླབས་ཆེན་གྱི་གྲུབ་འབྲས་ཡོད་པ་ཞིག་དང་། ཧ་ཅང་གནད་འགག་ཆེན་པོ་ཆགས་ཡོད་རེད། མ་འོངས་པར་མུ་མཐུད་ཕྱག་ལས་རྒྱུན་སྐྱོང་གནང་རྒྱུ་དང་། དེ་ལ་བརྟེན་ནས་འགྲོ་བ་མིའི་རིགས་སྤྱི་ཡོང་ལ་ཕན་ཐོགས་ཆེན་པོ་ཡོང་རྒྱུའི་རེ་བ་ཞུ་ཡི་ཡོད་”ཅེས་གསུངས་སོང་།
གཞན་ཡང་མཛད་སྒོའི་ཐོག་བསྟི་གནས་ཁང་དང་ཤེས་རིག་ལས་ཁུངས་གཉིས་མཉམ་འབྲེལ་གྱིས་སྤར་སྐྲུན་བྱས་པའི་བྱིས་སྒྲུང་དཔེ་དེབ་གཉིས་དང་། བསྟི་གནས་ཁང་དབུ་བརྙེས་ནས་ལོ་༡༠ འཁོར་བའི་དུས་དེབ། དྲ་ལྗོངས་བཅས་དབུ་འབྱེད་དང་། གཟེངས་རྟགས་ཁག་གཅིག་འབུལ་བཞེས་གནང་ཡོད་པ་མ་ཟད། སྐུ་ཞབས་རོ་བྷ་ཡེ་ཨེ་ཝོར་རེཀ་ཊི་གྷེན་ཌི་ལེར་དང་ཁོང་གི་སྐུ་ཟླ་ཌོག་ཊར་མེ་རིས་གྷེན་ཌི་ལེར་གཉིས་ཀྱིས་འཚེ་མེད་ཞི་བའི་ལྟ་གྲུབ་སྦྱོང་བརྡར་བསྟི་གནས་ཁང་དང་འབྲེལ་བའི་རང་རང་གི་མཐོང་ཐོས་དང་མྱོང་ཚོར་གྱི་སྐོར་ལ་གཏམ་བཤད་རེ་གནང་སོང་།
འཚེ་མེད་ཞི་བའི་ལྟ་གྲུབ་སྦྱོང་བརྡར་བསྟི་གནས་ཁང་གི་འགན་འཛིན་ལས་ཚབ་བསྟན་འཛིན་ལྷ་མོས་བསྟི་གནས་ཁང་ངོ་སྤྲོད་དང་ལོ་༡༠ ཡི་ལས་བསྡོམས་སྙན་སྒྲོན་བྱས་པ་ལྟར་ན། ཕྱི་ལོ་༡༩༩༥ ལོར་སྐུ་ཞབས་རོ་བྷ་ཡེ་ཨེ་ཝོར་རེཀ་ཊི་གྷེན་ཌི་ལེར་དང་ཁོང་གི་སྐུ་ཟླ་ཌོག་ཊར་མེ་རིས་གྷེན་ཌི་ལེར་གཉིས་བོད་ནང་ཡུལ་སྐོར་དུ་བསྐྱོད་ནས། ཐོག་མར་བོད་དང་བོད་མིའི་གནས་བབ་ལ་རྒྱུས་མངའ་བྱུང་རྗེས། ༡༩༩༦ ལོར་རྒྱ་གར་ནང་ཡོང་ནས་༧གོང་ས་མཆོག་ལ་མཇལ་བཅར་ཞུས་ཏེ། བོད་ཀྱི་གནས་ཚུལ་མཐོང་ཐོས་བྱུང་བ་རྣམས་དང་བཙན་བྱོལ་བོད་མིའི་སྤྱི་ཚོགས་ནང་འཚེ་མེད་ཞི་བའི་ལྟ་གྲུབ་ཀྱི་ཐབས་ཇུས་དང་ལག་ལེན་སྐོར་ངོ་སྤྲོད་དང་ཟབ་སྦྱོང་སྤྲོད་རྒྱུའི་བསམ་འཆར་ཞུས་པར། ༧གོང་ས་མཆོག་ནས་ཐུགས་དགྱེས་ཚོར་ཆེན་པོ་གནང་བ་ལྟར། ༡༩༩༦ ནས་༢༠༠༧ བར་རྒྱ་གར་ནང་ཐེངས་མང་པོ་ཕེབས་ནས་གཞུང་དང་གཞུང་འབྲེལ་མ་ཡིན་པའི་ཚོགས་སྡེ་ཁག་ལ་འཚེ་མེད་ཞི་བའི་ལྟ་གྲུབ་ལག་ལེན་ངོ་སྤྲོད་དང་ཟབ་སྦྱོང་ཐེངས་མང་སྤྲད་ཡོད་པ་མ་ཟད། ཕྱི་ལོ་༢༠༠༧ ལོའི་ཕྱི་ཟླ་༩ པའི་ཕྱི་ཚེས་༡༠ ཉིན་འཚེ་མེད་ཞི་བའི་ལྟ་གྲུབ་སྦྱོང་བརྡར་བསྟི་གནས་ཁང་གསར་འཛུགས་གནང་སྟེ། ད་བར་བཙན་བྱོལ་སྤྱི་ཚོགས་ནས་གཞུང་དང་གཞུང་འབྲེལ་མ་ཡིན་པའི་ཚོགས་སྡེ་ཁག་དང་། སློབ་གྲྭ་དང་དགོན་སྡེ་ཁག གཞིས་ཆགས་ཁག་བཅས་སུ་བསྟི་གནས་ཁང་གིས་འཚེ་མེད་ཞི་བའི་ལྟ་གྲུབ་དང་ལག་ལེན་བཅས་ཀྱི་ཐོག་ཟབ་སྦྱོང་སོགས་ཀྱི་ལས་རིམ་འདྲ་མིན་སྣ་ཚོགས་སྤེལ་དང་སྤེལ་མུས་ཡིན་འདུག །
གསར་འགོད་པ་བཀྲ་ཤིས་དོན་གྲུབ།


text:
ཀྲུང་གོ་བོད་ཀྱི་དྲ་བའི་འཕྲིན། ཟླ༧ཚེས༡༡ཉིན། བོད་རང་སྐྱོང་ལྗོངས་ལྷ་སའི་འབྲས་སྤུངས་དགོན་གྱི་ཚོགས་ཆེན་འདུ་ཁང་དུ། གློག་འོད་གསལ་ལེར་ཡོད་ལ། ཞལ་འདོན་གྱི་སྒྲ་དབྱངས་གང་སར་ཁྱབ་ཡོད་པ་རེད། ངུར་སྨུག་གི་ཆོས་གོས་བསྣམས་པའི་དགེ་འདུན་ཚོ་གཙོ་གྲལ་གྱི་ཕྱོགས་གཉིས་སུ་བསྟར་མར་བཞུགས་ནས་བྱེད་སྒོའི་འགོ་རྩོམ་པར་སྒུག་ཡོད་པ་རེད།
ཉིན་དེར། ༢༠༡༨ལོ་འཁོར་གྱི་བོད་བརྒྱུད་ནང་བསྟན་གྱི་དགེ་བཤེས་ལྷ་རམས་པའི་རྒྱུགས་སྤྲོད་ཀྱི་དབྱར་དུས་གྲ་སྒྲིག་བྱེད་སྒོ་འབྲས་སྤུངས་དགོན་དུ་སྤེལ་འགོ་ཚུགས་པ་རེད། དགེ་བཤེས་ནི་དགེ་བའི་བཤེས་གཉེན་ཆེན་མོར་ཟེར་བ་ཡིན་ལ། དེ་ལ་རྡོ་རམས་པའི་དགེ་བཤེས་དང་། གླིང་བསྲེའི་དགེ་བཤེས། ཚོགས་རམས་པའི་དགེ་བཤེས། ལྷ་རམས་པའི་དགེ་བཤེས་བཅས་བཞི་ཡོད་པ་དང་། དགེ་བཤེས་ནི་བོད་བརྒྱུད་ནང་བསྟན་གྱི་དགེ་ལུགས་པའི་གྲུབ་མཐའི་དགེ་འདུན་གྱིས་མདོ་ཕྱོགས་ལ་སློབ་གཉེར་བྱེད་པའི་ཆེས་མཐོ་བའི་བསླབ་གནས་ཡིན་པ་རེད།
ཤེས་རྟོགས་བྱུང་གསལ་དུ། ཐེངས་འདིའི་གྲ་སྒྲིག་རྒྱུགས་སྤྲོད་བྱེད་སྒོ་ནི་ལྷ་ས་གྲོང་ཁྱེར་གྱི་འབྲས་སྤུངས་དགོན་དང་སེ་ར་དགོན། དགའ་ལྡན་དགོན། ར་སྟོད་དགོན། གཞིས་རྩེའི་བཀྲས་ལྷུན་དགོན། ཆབ་མདོའི་དཔའ་ཤོད་དགོན། བྱམས་པ་གླིང་། ནག་ཆུའི་རབ་བརྟན་དགོན། ཆོས་འཁོར་དགོན་བཅས་ཀྱི་དགོན་པའི་དོ་དམ་ཨུ་ལྷན་གྱིས་ད་བཞུགས་མཁན་པོ་དང་། ཡོངས་འཛིན་སོགས་རྩ་འཛུགས་བྱས་ཏེ། རང་དགོན་པའི་གནས་ཚུལ་དངོས་ལ་གཞིགས་ནས། སློབ་གཉེར་མཁན་གྱི་རང་མོས་ཐོ་འགོད་འོག དགོན་པ་ཁག་གི་དགེ་བཤེས་ལྷ་རམས་པའི་རྒྱུགས་སྤྲོད་དགེ་འདུན་གྱི་མིང་ཐོར་ཞིབ་འཇུག་འོས་སྦྱོར་བྱས་པ་ཡིན་ཞིང་། ད་ལོར་ཁྱོན་བསྡོམས་དགེ་འདུན༩དབྱར་དུས་ཀྱི་གྲ་སྒྲིག་རྒྱུགས་སྤྲོད་ནང་ཞུགས་ཡོད་པ་རེད།
ཀྲུང་གོའི་ནང་བསྟན་མཐུན་ཚོགས་བོད་ལྗོངས་ནང་བསྟན་ཡན་ལག་མཐུན་ཚོགས་ཀྱི་ཚོགས་གཙོ་གཞོན་པ་དགེ་བཤེས་ལྷ་རམས་པའི་དཔྱད་ཞིབ་གདེང་འཇོག་ཨུ་ལྷན་གྱི་འབྲེལ་ཡོད་འགན་ཁུར་བ་བློ་བཟང་བ་འཕྲིན་ལས་ཆོས་བཟང་གིས་ངོ་སྤྲོད་གནང་བར་གཞིགས་ན། ཐེངས་འདིའི་རྟགས་གསལ་གཏོང་བའི་རྒྱུགས་ལེན་ནི་ཉིན་ལྔ་རིང་གཏོང་རྒྱུ་གཏན་འཁེལ་བྱས་ཡོད་ལ། ཆབ་སྲིད་དང་རིག་གནས་ཀྱི་རྒྱུགས་ཚན་གཉིས་བསྣན་ན་ཁྱོན་བསྡོམས་ཉིན་༧ཡིན་པ་རེད། དཔྱད་ཞིབ་ནི་སྲོལ་རྒྱུན་གྱི་ལུགས་སྲོལ་བཞིན། དཔྱད་ཞིབ་གདེང་འཇོག་དགེ་རྒན་གྱིས་བཏོན་པའི་གཞུང་ཆེན་ཀ་པོད་ལྔའི་ནང་གི་དྲི་བར་ རྒྱུགས་སྤྲོད་མཁན་གྱིས་ལན་འདེབས་དགོས་ལ། དཔྱད་ཞིབ་གདེང་འཇོག་ཨུ་ལྷན་གྱིས་རྒྱུགས་སྤྲོད་མཁན་གྱི་རྟགས་གསལ་གཏོང་ཚུལ་ལ་གཞིགས་ནས་ཡུལ་དངོས་སུ་སྐར་མ་སྤྲོད་རྒྱུ་རེད།
རྟགས་གསལ་དཔྱད་ཞིབ་མཇུག་རྫོགས་རྗེས། དུས་བབ་ཆབ་སྲིད་དང་རིག་གནས་ཤེས་བྱའི་རྒྱུགས་སྤྲོད་དགོས་ལ། དཔྱད་ཞིབ་གདེང་འཇོག་ཨུ་ལྷན་གྱིས་གྲ་སྒྲིག་རྒྱུགས་ཞུགས་མཁན་གྱི་དཔྱད་ཞིབ་བྱས་ཚུལ་ཚང་མར་ཕྱོགས་ཡོངས་ནས་དཔྱད་ཞིབ་བྱས་རྗེས།༢༠༡༨ལོ་འཁོར་གྱི་དགེ་བཤེས་ལྷ་རམས་པའི་དམ་བཅའ་འཇོག་པའི་རྒྱུགས་སུ་ཞུགས་ཆོག་མིན་དང་ཨང་རིམ་གཏན་འཁེལ་བྱེད་རྒྱུ་རེད། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2370001 位访客


text:
གཡུང་དྲུང་བོན་གྱི་ལུགས་སུ་དྲང་སྲོང་མའི་སྡོམ་པ་གནང་ཆོག་ཚུལ་གྱི་སྐོར།
[ཟླ་ཚེས། 2014-12-14 14:22:21][རྩོམ་པ་པོ། གཟི་གཡང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
དེ་ཡང་ཇི་སྐད་དུ་བོན་གྱི་བསྟན་པ་འདུལ་བས་འཛིན། བསྟན་པ་འདུལ་བས་བཟུང་ཐབས་ནི། ཐབས་ཆེན་གཤེན་རབ་ཁྱིམ་སྤང་བཞིན། རབ་བྱུང་ཆས་ལྡན་དཀའ་བ་སྤྱད། ཞེས་གསུངས་པ་ལྟར། བདག་ཅག་གི་སྟོན་པ་གཤེན་རབ་མི་བོས་ཁྱིམ་ནས་ཁྱིམ་མེད་པ་རབ་ཏུ་བྱུང་ནས་བྱ་སྤྲེལ་མི་གསུམ་གྱི་དཀའ་བ་གཤེན་ལོ་དགུ་བར་སྤྱད། དེ་ནས་རིས་སུ་མ་ཕྱེ་བར་ཕོ་མོ་འདྲ་མཉམ་གྱི་སྒོ་ནས་འཁོར་སྡེ་བཞི་ཡ་བརྒྱད་ལ་འདུལ་བའི་སྡོམ་པ་གནང་ཡོད། མདོ་དྲི་མེད་གཟི་བརྗིད་ལས། དང་པོ་དག་པ་དྲང་སྲོང་ཕོ་མོའི་སྡེ་ལ། ཕོ་གྲལ་གཡས་ལ་བཏགས་ཏེ་རྒྱལ་སྲས་གཏོ་བུ་འབུམ་སྲས་ལ། དྲང་སྲོང་རྒྱལ་བ་ཞེས་མཚན་བཏགས་སོ། གཉིས་པ་མོ་གྲལ་གཡོན་ལ་བཏགས་ཏེ། གཤེན་ཟ་ནེའུ་ཆེན་ལ་དག་པའི་དཀའ་ཐུབ་ཡིན་པས་ཚུལ་ཁྲིམས་དོན་གསལ་ཞེས་བྱ་བར་མཚན་བཏགས་པ་དང་། དེ་ནས་རིམ་བཞིན་འཁོར་ཕོ་མོ་དུ་མ་ལ་སོ་ཐར་གྱི་སྡོམ་པ་གནང་བར་གསུངས།
སྟོན་པ་ཐུགས་རྗེ་ཅན་གྱིས་སྡོམ་པ་སྣ་གཅིག་མ་བསྲུང་ན་སྟོན་པ་ང་ཡི་འཁོར་མ་ཡིན་ཞེས་གསུངས་ཡོད་པས། དེས་ན་མི་ལུས་སྡོམ་ལྡན་ཅིག་ཅི་ནས་ཀྱང་འཁོར་བའི་ཆུ་ཚན་བརྒལ་བ་ལ་དགོས་མཁོའི་ཆ་རྐྱེན་མེད་ཐབས་མེད་པ་ཞིག་ཡིན་པ་ནི། རྒྱུད་དྲུག་ལས། ཆུ་བོ་ཆེན་པོ་བརྒལ་བ་ལ། གྲུ་བཟང་གཉེན་པོ་དགོས་པ་ཡིན། འཁོར་བའི་ཆུ་ཚན་བརྒལ་བ་ལ། མི་གྲུ་སྡོམ་དོན་དགོས་པ་ཡིན་ཅེས་པའི་ལུང་ཚིག་ལས་ངེས་པ་རྙེད་ཐུབ། མི་གྲུ་སྡོམ་དོན་དགོས་པ་ལ་སྡོམ་པའི་ངོ་བོ་དང་ངེས་ཚིག་དང་མཚན་ཉིད་དང་དབྱེ་བ་རྣམས་ཅི་ལྟར་ཡིན་དགོས་པ་དེ་ཤེས་རྒྱུ་གལ་ཆེ་སྟེ། དེ་ཡང་འདུལ་བ་རྒྱུད་དྲུག་ལས། སྡོམ་པའི་ངེས་ཚིག་ནི། ཉོན་མོངས་ཐམས་ཅད་སྡོམ་པའི་སྡོམ་པའོ། ལས་ལོགས་ཐ་དད་སྡོམ་པའོ། སྡོམ་པའི་མཚན་ཉིད་ནི། ཞེ་སྡང་ལ་བྱམས་སེམས་སྡོམ་པས་འུབ་ཆུབ། སྡོམ་པའི་ངོ་བོ་ནི། རང་ཁྲིམས་ལས་སོགས་རང་ཁྲིམས་ཤེས་གོམས་རྒྱུད་ལ་ཆགས་པའོ། སྡོམ་པའི་གྲངས་ནི། སྤྱི་གྲངས་ཕོ་ལ་ཉིས་བརྒྱ་ལྔ་བཅུའོ། མོ་ལ་རང་བསྣན་སུམ་བརྒྱ་དྲུག་བཅུ། བསྙེན་གནས་ཡན་ལག་བརྒྱད། དགེ་བསྙེན་གཏན་ཁྲིམས་སྣ་ལྔ། གཙང་གཙུག་བཅུ་གསུམ་དང་སུམ་ཅུའོ་ཞེས་བསྟན་ཡོད་པ་དང་།
སྤྱིར་སོ་ཐར་རིག་བཞིས་མཚོན་པའི་རྟེན་ཕོ་མོའི་སྡོམ་པའི་གནང་འགག་གི་ཚུལ་ཟབ་ཅིང་རྒྱས་པར་ཡང་བོན་གྱི་འདུལ་གཞུང་ཁག་ནང་གསལ་བར་གསུངས་ཡོད་པས་འདིར་རྒྱས་སྤྲོས་སུ་འབྲི་བར་འོས་བབས་སུ་མ་མཐོང་སྟེ། ད་ལན་འདིར་གླེང་བར་བྱ་བའི་གཞི་ནི། གཡུང་དྲུང་བོན་གྱི་ལུགས་སུ་དྲང་སྲོང་མའི་སྡོམ་པ་གནང་ཆོག་གི་སྐོར་ཡིན་པས། དེ་ལུགས་བརྗོད་གཞི་དངོས་ཐོག་འབབ་པར་སྤྲོའོ། །
དེ་ཡང་དྲང་སྲོང་མའི་བརྒྱུད་རིམ་བར་མ་ཆད་པ་ཡོད་པའི་ཁུངས་ཞིབ་གསལ་རྙེད་ཐབས་དབེན་ཀྱང་འདུལ་བ་དང་མཐུན་པའི་དྲང་སྲོང་མར་སྒྲུབ་ཏུ་རུང་བའི་འདུལ་བའི་ཁུངས་ཞིབ་གསལ་འགའ་འདིར་སྤྱན་དྲངས་རྒྱུ་ཡིན། དེ་ཡང་འདུལ་བ་ཀུན་འབྱུང་དབྱིངས་དག་རྒྱུད་ལས། ཚུལ་ཁྲིམས་རྩ་བ་མཁན་སློབ་ཡིན། མཁན་སློབ་སྡོམ་ནོད་འོས་འབྱུང་བརྟེན། དྲང་སྲོང་ཕོ་རྒྱུད་བཀའ་ཡི་རྒྱུད་ལ་འཆད། བུད་མེད་མཁན་སློབ་དང་ཡང་ཅིག ཡུལ་དུས་ན་སོ་རིགས་ལྡན་ཅིག དྲང་སྲོང་ཁྲིམས་ལྡན་མང་བསག་དགོས། དྲང་སྲོང་དེ་རྣམས་ཞལ་སྔ་རུ། བདེར་གཤེགས་རྟེན་གསུམ་དྲུང་དུ་ལན་བདུན་ཕོག དེ་ལ་བཟང་ཟས་མཚན་བཏགས་ཏེ། དེ་ལ་དྲང་སྲོང་མོ་རྣམས་མཁན་སློབ་ཞུ། དང་པོ་བཟང་ཟ་ཡུམ་ལས་འདུལ་བ་འབྱུང་བས། ཁོ་མ་ནེའུ་ཆུང་གནས་མཆོག་བཞིན། དྲང་སྲོང་མོ་རྒྱུད་སྤེལ་བར་བྱོས། རྩ་བརྒྱད་སུམ་བརྒྱ་དྲུག་བཅུའི་ཁྲིམས། གཙང་གཙུག་མ་དང་དགེ་བསྙེན་མ། བསྙེན་གནས་མ་ལ་སོགས་པ་རྣམས། སུམ་བརྒྱ་དྲུག་བཅུའི་ཁོང་ནས་བཀྲོལ། ཕྱིས་འབྱུང་དྲང་སྲོང་མ་ལ་སོགས། མཁན་སློབ་དྲང་སྲོང་མ་གཅིག་མེད་ཀ་མེད། གལ་ཏེ་དྲང་སྲོང་མ་ཞིག་མེད་འགྱུར་ན། གོང་བཞིན་མ་ནོར་གོ་ཕུབ་ཧ་ར། མཁན་སློབ་སྡོམ་ནོད་མཁས་བཙུན་འོས། ཚིག་ཤེས་ཧར་པོ་རབ་སྤོངས་ལ། མཁན་པོ་བརྒྱུད་ལྡན་ལུང་ཅན་རྒྱུད་རྨ་མེད། སློབ་དཔོན་བྱང་ཆུབ་སེམས་ལྡན་གོམས་ལ་འགྲེས། སྡོམ་ནོད་རང་ལ་ཕོག་ནས་ཕོ་ཡི་ཁྲིམས། མོ་ན་བཞིན་མ་ནོར་ལྷང་ངེ་བྱ། མཁས་གོམས་བཙུན་ལྡན་གོ་འབྱེད་ཉོབ་བེ། ཞེ་དྲུག་པའོ་ཞེས་དང་།
དེ་བཞིན་འདུལ་བ་སྤྱི་ལྟོས་འགོག་པ་ཕྱོགས་བསྡོམ་རྒྱུད་ལས། ཚུལ་ཁྲིམས་ཀྱི་རྩ་བ་མཁན་སློབ་ཡིན་པས། དེ་ཡང་བུད་མེད་ཀྱི་མཁན་སློབ་བུད་མེད་ལ་འོས། དྲང་སྲོང་མ་ངེས་འབྱུང་བློ་ལྡན་མ་ལ་བྱ། སྐྱེས་པ་བྱས་ན་བསྟན་པ་ལ་དབང་ཟོས་པས། ངེས་འབྱུང་གི་ལྟུང་བ་ཕོག་པས་ངན་སོང་དུ་ལྷུངས། དྲང་སྲོང་མའི་མཁན་སློབ་དམིགས་བསལ་བ། སྐྱེས་པ་བསྙེན་རྫོགས་མཁས་བཙུན་ལྡན་པ་བྱ། དེ་ཡང་དྲང་སྲོང་བརྒྱ་གྲལ་བཅས་པ་དང་། རྟེན་གསུམ་ཚང་བའི་འདུ་ཁང་གསུམ་མམ། ཞུ་གནང་ཐོབ་བསྲུང་བའི་ཚུལ་ཁྲིམས་བོན། དྲང་སྲོང་མ་ངེས་འབྱུང་བློ་ལྡན་མ་བྱ་ཞེས་དང་། ཡང་འདུལ་བ་སྤྱི་ལྟོས་འགོག་པ་ཕྱོགས་བསྡོམས་རྒྱུད་ལས། དེས་ན་སྟོན་པ་འདས་འོག་མུ་ཆོ་ལྡེམ་དྲུག་ལ། བཀའ་ཕོ་ལུང་ནོད་སྨིན་པ་བཞིན་དུ། ལས་ཅན་དེ་ཉིད་དྲང་སྲོང་རྒྱལ་བ་ཡིན་པས། དེ་ལ་ལུང་བླངས་པ་དྲང་སྲོང་ཕོ་མོ་གང་ཡིན་ཡང་རུང་བའོ་ཞེས་དང་། འདུལ་བ་ཀུན་འབྱུང་དབྱིངས་དག་ལས། མུ་ཆོ་ལྡེམ་དྲུག་བསྟན་འཛིན་མཆོག ཕོ་ཁྲིམས་ཉིས་བརྒྱ་ལྔ་བཅུ་སྐུ་ལ་གནས། མོ་ཁྲིམས་སུམ་བརྒྱ་དྲུག་བཅུ་ངག་ལ་བོན། གཙང་གཙུག་དགེ་བསྙེན་བསྙེན་གནས་རིག་པས་འབྱེད། གཤེན་རབ་འདས་དུས་ལུང་བསྟན་ཕོག་ཅེས་གསུངས་པས་སོ། །
བཟང་ཟ་ཡུམ་ལས་འདུལ་བ་བྱུང་རིམ་གྱི་སྐོར།
དེ་ཡང་འདུལ་བ་རྩ་རྒྱུད་བོན་བཅུད་འདི། དང་པོར་ཕྱུངས་ཁུངས་བླ་ཁུངས་ནི། མཚལ་རི་ཟུར་གསུམ་ལྷ་ཡི་མདུན་སར། ཡུམ་བཟང་ཟ་རིང་བཙུན་གྱིས་བོན་ཞེས་འདུལ་བ་ཀུན་འབྱུང་དབྱིངས་བདག་ནང་གསུངས་ཡོད་པ་དང་། དེ་བཞིན་ཕལ་ཆེན་སྡོམ་བྱེད་ཀྱི་དམ་པའི་རྒྱུད་ལས། ཀུན་འབྱུང་འདྲེན་བྱེད་འཁོར་ལོའི་ཡུམ། ས་ཏྲིག་ཨེར་སངས་ལྷ་མོའི་སྐུ། འགྲོ་བ་ཐ་དད་ཐབས་ཀྱིས་འདུལ་བའི་ཕྱིར། བཟང་ཟ་རིགས་བཙུན་སྤྲུལ་པའི་སྐུ། ལྷ་མོ་ནི་ས་ཏྲིག་ཨེར་སངས་བྱ། བཟང་བ་ནི་ཡང་དག་དོན་ལ་སྐྱོན་དགུ་བྲལ། ཟ་ནི་མི་ལུས་ཤེས་རབ་ཀུན་འབྱུང་ཡུམ། རིགས་ནི་མི་ཕྱེ་བྱེ་བྲག་གསལ། བཙུན་ནི་འཁོར་བའི་བག་ཆགས་དྲི་མ་མེད། འདུལ་བ་ཀུན་འབྱུང་དབྱིངས་དག་བོན། བོན་ནི་མ་རིག་པ་ལ་དོན་བསྟན་བོན། དཔེ་མཚོན་དོན་ལ་ཐེབས་པའི་བོན། བདེན་པ་གཉིས་དོ་མཉམ་བསྟན་པའི་བོན། ཕྲ་རགས་དགེ་སྡིག་གོ་འབྱེད། ཚད་ལ་དོན་འགྲེལ་མི་འགལ་བོན། འདུལ་བ་ནི་ཚུལ་ཁྲིམས་ཕྲ་ཞིབ་སྟོན། གོས་དྲུག་ཚུལ་འཆང་ལུས་འབྱུང་འདུལ། སྙིང་པོ་རྣམ་གསུམ་ངག་འཆལ་འདུལ། ཁྲིམས་འཆལ་དར་མདུད་ཡིད་ལོག་འདུལ། རིན་ཆེན་རྫས་ལྔས་འཁོར་བ་འདུལ། བག་ཆགས་ཕྲ་རགས་སྦྱོང་གིན་སྤོང་། ལས་ལ་རྒྱུ་འབྲས་ཐ་ར་ན་བརྩི། ཀུན་འབྱུང་བ་ནི་དགེ་དང་མི་དགེ་བ། ཕྲ་རགས་འཕེལ་རྒྱས་ཐམས་ཅད་སྟོན་པ་དང་། འདུལ་བ་མ་ཡིན་ལོགས་པའི་བོན། འདུལ་བ་ཁྲིམས་བཅས་ཡུམ་གྱིས་བཀག་ཅེས་གསུངས།
འདུལ་བའི་བརྒྱུད་རིམ་མ་ཡུམ་བཟང་ཟ་རིགས་བཙུན་ལས་མར་མཆེད་ཚུལ།
དེ་ཡང་འདུལ་བ་ཡོངས་རྫོགས་རྣམ་དག་སྡོམ་བྱེད་ཀྱི་རྒྱུད་ལས། ཡུམ་ཆེན་བཟང་ཟ་རིགས་བཙུན་ནི། བྱང་ཕྱོགས་གླིང་རྣམས་པདྨ་དག བདེ་བ་ཆེན་པོ་སྟོང་ཉིད་ངང་། མི་དམིགས་བོན་སྐུ་གཡོ་མེད་པས། ལོངས་སྤྱོད་རྫོགས་སྐུ་ས་ཏྲིག་ཡུམ། བོན་ཉིད་དབྱིངས་ལས་སྤྲུལ་པའི་སྐུ། མཐའ་ཡས་སེམས་ཅན་ཐམས་ཅད་ལ། ཐུགས་རྗེས་རབ་དགོངས་འདུལ་བ་བོན། ཡུམ་ཆེན་བཟང་ཟ་རིགས་བཙུན་ལ། ཕྱག་འཚལ་དང་བས་སྐྱབས་སུ་མཆི། ཡུམ་གྱི་བཀའ་གསལ་ལུང་ནོད་ནས། སྲས་མཆོག་འཆི་མེད་གཙུག་ཕུད་ཀྱིས། ཡུམ་གྱི་མེ་ངག་དམ་པའི་དོན། རྣམ་པར་དག་བྱེད་འདུལ་བར་འཛིན། འཆི་མེད་གཙུག་ཕུད་འགྲོ་ལ་དགོངས། སྤངས་པ་བདུན་བོར་རབ་ཏུ་བྱུང་། ཤེས་རབ་ཁྱིམ་སྤང་རབ་ཏུ་བྱུང་། ཞེས་དང་། འདུལ་བ་ཀུན་འབྱུང་དབྱིངས་དག་ལས། ཕྱག་འཚལ་བ་ནི་སྔོན་ཀུན་ཏུ་བཟང་པོས་རང་བཞིན་དབྱིངས་སུ་བསྩལ། ཀུན་སྣང་ཁྱབ་པས་བོན་སྐུ་ལ་བསྩལ། ཡེ་ཤེས་གཙུག་ཕུད་ལ་སོགས་པས། གཙུག་ཕུད་དགུ་རིམ་པར་བཙལ། ད་ལྟ་ཡུམ་བཟང་ཟ་ལ་སྲས་བཙལ་ལོ་ཞེས་དང་། ཡང་བསྟན་པའི་མངའ་བདག་འཆི་མེད་ལ། ཡིད་ཀྱི་ཁྱེའུ་བཞི་དང་དྲང་སྲོང་རྒྱལ་བས་གསན་ཞེས་གསལ། དྲང་སྲོང་རྒྱལ་བས་བདག་ཅག་གི་སྟོན་པ་གཤེན་རབ་མི་བོ་ལ་དྲང་སྲོང་གི་སྡོམ་ཁྲིམས་འབོག་སྟེ་ཁྲི་གཙུག་རྒྱལ་བ་ཞེས་མཚན་གསོལ་གནང་མཛད་པ་སོགས་མོད་དྲི་མེད་གཟི་བརྗིད་དང་གཟེར་མིག་ནང་གསལ་ཡོད་པས་དེ་དག་ལ་རོབ་རྩིས་ཀྱི་ཚུལ་དུ་གཞིགས་ན་འདུལ་བའི་བརྒྱུད་རིམ་གྱི་ཕྲེང་རྒྱུད་དེ་ཇི་ལྟར་མཆེད་ཡོད་པ་དེ་རྟོགས་ཐུབ་བོ། །
དོགས་པ་སྔོན་དུ་བསུས་ནས་དགག་སྒྲུབ་ཀྱི་ལས་ལ་འཇུག་པ།
རིགས་པ་སྨྲ་བ་འགའ་ཞིག་གིས་གཞན་ལ་སོ་ཐར་གྱི་སྡོམ་པ་གནང་བ་དེ་ལ། རང་ཉིད་ལ་འདུལ་སྡོམ་ཡོད་དགོས་མིན་དང་བཟང་ཟ་རིགས་བཙུན་ནི་མོ་རྒྱུད་སྔགས་འཆང་བ་ཞིག་ཡིན་པ་སོགས་ཀྱིས་དོགས་བརྗོད་ཀྱི་མདའ་མོ་འཕང་མི་སྲིད་པ་མེད་པས། དེ་ལ་ལན་གྱི་ཕུབ་མ་འདི་ལྟར་འདེགས་པར་སྤྲོ། འདུལ་བ་ཀུན་འབྱུང་དབྱིངས་དག་རྒྱུད་ལས། སྲས་རྒྱུད་དྲང་སྲོང་ཐེག་པའི་བོན། འདུལ་བ་ཀུན་འབྱུང་དབྱིངས་དག་རྒྱུད། མ་ཡེངས་ལུས་ངག་དཔོན་གསས་རང་། འདུལ་བ་བཟང་ཟ་ཡུམ་གྱི་ངག བོན་སེམས་སྦྱོར་བྱེད་མན་ངག་ཁྲིམས། རྟོག་པ་རང་དཀའ་སངས་རྒྱས་བོན། གོས་དྲུག་རྫས་ལྔ་གཤེན་ལྷ་ཡབ། འགྲོ་བའི་དུས་ཕྱུངས་གཤེན་རབ་གནང་ཞེས་པས། རྒྱལ་ཡུམ་བཟང་ཟས་སྲས་འཆི་མེད་གཙུག་ཕུད་ལ་ནང་གི་ཁྲིམས་དང་། གཤེན་ལྷ་ཡབ་ཀྱིས་ཕྱི་ཡི་ཚུལ་གནང་བར་བསྟན་པ་དག་གིས་ཀྱང་ཤེས་ནུས་པ་དང་།
གཞན་ཡང་ཁྲོ་བོ་རྒྱུད་དྲུག་གི་ནང་ཚན་འགུ་ཡ་སྲོག་འཛིན་ལས། འདུལ་སྡོམ་འདུས་པའི་ཡོན་ཏན་ནི། ཐེག་ཆེན་སྤྱི་ཡི་དམ་ཚིག་གི། མི་འདའ་གནང་བར་འགྱུར་པ་ན། འོག་མ་དགེ་བསྙེན་དྲང་སྲོང་གི། བསྲུང་བའི་སྡོམ་པ་མ་ལུས་ཀུན། ཆེད་དུ་བསྲུང་བར་མེད་འགྱུར་ཡང་། ཞར་གྱིས་ཐམས་ཅད་ཐུབ་པས་ན། དགེ་བསྙེན་པ་དང་དྲང་སྲོང་པ་འདུས་པའི་གཤེན་རབ་ཆེན་པོ་ཡིན་ཞེས་ལུང་ཚིག་དེ་དག་གིས་ཚུལ་ཁྲིམས་ཀྱི་བྱ་བ་ཡོངས་སུ་རྫོགས་པར་ལྡན་པའི་སྔགས་ཀྱི་རྣལ་འབྱོར་པས། དམ་ཚིག་ས་མ་ཡ་འབུམ་སྡེ་མིག་འབྲས་བཞིན་དུ་བསྲུང་བས། འདུལ་སྡོམ་ལ་སོགས་ཆེད་དུ་གཉེར་ནས་བསྲུང་བ་མེད་ཀྱང་།རང་བཞིན་གྱི་ཡོན་ཏན་རྫོགས་པར་བསྟན་པ་དང་། དེ་དག་གི་རྒྱུད་ལ་འདུལ་སྡོམ་མེད་ཀྱང་གནང་བ་ལ་འགལ་བ་ནི་མེད་པ་ཉིད་དུ་སེམས་སོ། །རྣམ་དག་འདུལ་བའི་རྣམ་བཤད་ནོར་བུའི་ཕྲེང་བ་ལས། མདོར་ན་སངས་རྒྱས་ཐམས་ཅད་རང་འབྱུང་གི་བསྙེན་པར་རྫོགས་པ་ཡིན་རུང་། ཐ་སྙད་གདུལ་བྱའི་སྣང་ངོར་རང་ལས་ཐོབ་པ་དང་། གཞན་ལས་ཐོབ་པ་གཉིས་ཡོད་པར་གསུང་པ་ནི། སངས་རྒྱས་ཀྱི་ཐབས་མ་འགག་པ་སྣ་ཚོགས་ཤིག་མཛད་པ་ཞིག་ཡིན་ཏེ། ལུང་ལས། བོན་རྣམས་ནི་བློ་དང་འཚམས་པར་གསུང་པ་ཡིན་ཅེས་གསུངས།
རྒྱལ་རིགས་ཀྱི་གཤེན་པོ་མི་ལུས་བསམ་ལེགས་དང་། གཤེན་རབ་ཐུགས་ཀྱི་གཉེར་དཔོན་བླ་ཆེན་དྲན་པ་ནམ་མཁའ་ལ་སོགས་སྐྱེས་ཆེན་དམ་པ་རྣམས་ཀྱིས་སོ་ཐར་གྱི་སྡོམ་པ་གཞན་ལ་མི་གནང་བ་འདི། རང་ཉིད་ཀྱིས་གནང་མི་ཆོག་པས་ཡིན་ནམ། ཡང་ན་རྒྱུ་མཚན་གཞན་ཞིག་ཡོད་པས་སོ་ཞེ་ན། འདི་ལ་ཁོ་མོས་གཞུང་གི་སྤྱི་འགྲོས་ལ་དཔྱད་དེ་རང་ཉིད་ཀྱི་གནས་བབས་དང་འཚམས་པའི་གསུང་ལན་ཞིག་འབུལ་བར་སྤྲོ་བ་ནི་འདི་ལྟ་སྟེ། དང་པོ་ནི་ཚུལ་ཁྲིམས་ཀྱི་བྱ་བ་ཡོངས་སུ་རྫོགས་ཟིན་པ་དང་། ཉེས་བྱས་ཕྲ་མོ་ཙམ་ཡང་ཟད་ཟིན་པའི་དོན་གཉིས་ཕུལ་ཕྱིན་གྱི་སངས་རྒྱས་ཡིན་པར་བརྟེན། གནང་མི་ཆོག་པ་མ་ཡིན་ལ་ལྟུང་བ་དང་སྦོམ་པོ་ཉེས་བྱས་ཀྱི་ཚོགས་གང་ཡང་འབྱུང་མི་སྲིད་པ་ནི། དངོས་སྟོབས་རིག་པའི་ལམ་ནས་འདའ་མི་སྲིད་པ་ཉག་གཅིག་གོ །
གཉིས་པ་ནི་སྤྱིར་རྩོད་ལྡན་སྙིགས་མ་ལྔ་ཕུང་གི་དུས་ཡིན་པ་དང་གཅིག་ཡང་སྒོས་བསྟན་པ་ལ་དམའ་འབེབ་དང་། འདུལ་འཛིན་པ་ལ་ཡ་ཁ་ལྡང་བའི་དུས་ཡིན་པ་དང་གཉིས། ལྟ་སྤྱོད་གདེངས་དང་མི་ལྡན་པའི་ཕྱི་རབས་ཀྱི་གདུལ་བྱ་རྣམས་སྐྱ་མིན་བཙུན་མིན་གྱི་འཆལ་སྤྱོད་འབའ་ཞིག་ཏུ་འགྲོ་བའི་མ་འོངས་མངོན་གཟིགས་ཀྱི་ཚུལ་དུ་མ་གནང་བ་ཞིག་ཡིན་པར་སྨོས་མ་དགོས་པ་དང་། བཟང་ཟས་སྲས་འཆི་མེད་ལ་གནང་བ་ནི་བསྟན་པའི་སྣོད་དུ་རུང་བ་དང་། སངས་རྒྱས་ཐམས་ཅད་རང་འབྱུང་གི་བསྙེན་རྫོགས་ཡིན་པའི་རྟགས་སོ། །
གཡུང་དྲུང་བོན་གྱི་ལུགས་སུ་དྲང་སྲོང་མ་དང་གཙང་གཙུག་མའི་སྡོམ་པ་ཐོག་མར་བཞེས་མཁན་གྱི་བཙུན་མའི་སྐོར།
བོན་ལུགས་སུ་བདག་ཅག་གི་སྟོན་པ་ཞལ་བཞུགས་པའི་སྐུ་དུས་སུ་ >གཉིས་པ་མོ་གྲལ་གཡོན་ལ་བཏགས་ཏེ། དེ་ཡང་དང་པོ་རྒྱལ་བའི་སྲས་མོ་གཤེན་ཟ་ནེའུ་ཆེན་ལ། དག་པའི་དཀའ་ཐུབ་ཡིན་པས་ཚུལ་ཁྲིམས་དོན་གསལ་ཞེས་བྱ་བར་བཏགས་སོ། དེ་ནས་ཁབ་ཀྱི་དཔལ་འབར་བྲམ་ཟེའི་བུ་མོ་ལ་བྱམས་པ་ཚུལ་ལྡན་ཞེས་བྱ་བར་བཏགས་སོ། ཧོས་ཟ་རྒྱལ་མེད་མ་ལ་ཁྲི་བཙུན་ཚུལ་མཛེས་ཞེས་བྱ་བར་བཏགས། གཤེན་ཟ་ནེའུ་ཆུང་ལ་ཁྲི་མ་ལམ་གསལ་ཞེས་བྱ་བར་བཏགས་སོ། ཀླུ་ཟ་འོད་ལྡན་ལ་ཡིད་བཞིན་ཚུལ་མཛེས་ཞེས་བྱ་བར་བཏགས་སོ། རྨང་རིགས་ཀྱི་བུ་མོ་ལ་དྲི་མེད་ལས་གསལ་ཞེས་བྱ་བར་བཏགས་སོ། རྗེའུ་རིགས་ཀྱི་བུ་མོ་ལ་ཚུལ་ལྡན་འབྱོར་མ་ཞེས་བྱ་བར་བཏགས་སོ། ཤག་རིགས་ཀྱི་བུ་མོ་ལ་བྱམས་པ་དོན་ལྡན་ངང་རིང་ཞེས་བྱ་བར་བཏགས་སོ། རྒྱལ་རིགས་ཀྱི་བུ་མོ་ལ་བྱམས་པ་དོན་ལྡན་ཞེས་བྱ་བར་བཏགས་སོ། འོད་ལྡན་ཉི་མ་ལ་བྱམས་ལྡན་ཉི་མ་ཞེས་བྱ་བར་བཏགས་སོ། པད་མ་གཟི་མཛེས་ལ་དྲི་མེད་ཚུལ་མཛེས་ཞེས་བྱ་བར་བཏགས་སོ། །དབང་འབར་ལེགས་སྒྲོན་ལ་ཡེ་ཤེས་དོན་གསལ་ཞེས་བྱ་བར་བཏགས་སོ། དེ་བཞིན་དུ་ཁབ་ཀྱི་དཔལ་འབར་བརྒྱ་དང་དྲུག་བཅུ་རབ་ཏུ་བྱུང་ནས་དག་པ་དྲང་སྲོང་གི་ཚུལ་ལ་གནས་སོ། །
གཞན་ཡང་བདུད་མོ་འདོད་པའི་འགྱུར་མ་དྲུག་རབ་ཏུ་བྱུང་། སྦྱིན་པ་དགེ་ལྡན་མ་དང་ཚུལ་ཁྲིམས་ངང་ལྡན་མ། བཟོད་ཐོབ་ཚུལ་ཁྲིམས་མ་དང་བརྩོན་འགྲུས་ལན་གསལ་མ་དང་བསམ་གཏན་ཚུལ་འབྱོར་མ་དང་ཤེས་རབ་དགེ་ལྡན་མ་དྲུག་གོ། སྲིན་མོ་ཁྲག་འཐུང་སྙིང་རིང་མ་རབ་ཏུ་བྱུང་བ་ལ་ཀུན་དགའ་ཚུལ་མཛེས་ཞེས་བྱ་བར་བཏགས་སོ། མུ་སྟེགས་ཀྱི་བུ་མོ་བ་ལ་མཛོ་ཏི་མ་རབ་ཏུ་བྱུང་ནས། བྱ་མ་ཁྲི་གསལ་ཞེས་བྱ་བར་བཏགས་སོ། བཙུན་མ་དཔོ་བཟའ་ཐང་མོ་ལ་ཁྲི་མ་ཚུལ་ལྡན་མ་བྱ་བར་བཏགས་སོ། བཙུན་མ་རྐོང་བཟའ་ཁྲི་ལྕམ་འོད་མ་ཚུལ་མཛེས་མ་བྱ་བར་བཏགས་སོ། རྐོང་ཟ་འཕྲུལ་མོ་ལ་གཡུང་དྲུང་དགེ་ལྡན་མ་བྱ་བར་བཏགས་སོ། དེ་ལྟར་མོ་གྲལ་གཡོན་ནས་ཀུན་ལ་ཚུལ་མིང་དུ་བཏགས་ནས། ཁྲིམས་དབོག་པར་མཛད་དོ། །
དེ་བཞིན་དུས་ཕྱིས་གཡུང་དྲུང་བོན་གྱི་བཙུན་མ་བྱང་ཆུབ་འགྱུར་མེད་མ། སྨྲ་བ་དོན་ལྡན་མ། འོ་ཡུག་གི་བཙུན་མ་དར་སྒྲོན། རྗེ་བཙུན་ཚུལ་ཁྲིམས་དོན་གསལ། ཚུལ་ཁྲིམས་མཚོ་མོ། རྗེ་བཙུན་སྨོན་ལམ་སྒྲོལ་མ། དྲང་སྲོང་མ་སེམས་ཉིད་གསལ་ལ་སོགས་བྱུང་ཡོད་པའི་ལོ་རྒྱུས་ཐོར་བུ་འགའ་སྐྱེས་ཆེན་དམ་པ་རྣམས་ཀྱི་རྣམ་ཐར་ཁྲོད་མཇལ་རྒྱུ་ཡོད། ཁྱུང་སྤྲུལ་རིན་པོ་ཆེས་ཁུ་ནུ་རུ་བཙུན་མ་དོན་རྟོགས་བཟང་མོ་ལ་དྲང་སྲོང་མའི་སྡོམ་པ་གནང་ནས་ལོ་མང་པོའི་རྗེས་སུ་གྱ་བོང་དགེ་བཤེས་རིག་འཛིན་བསྟན་པས་རང་གི་ཞབས་ཕྱི་ཞིག་གི་ལག་ཏུ་དྲང་སྲོང་མའི་སྡོམ་པ་གནང་བ་ལ་འགག་བྲིས་ཞིག་ཕུལ་ཏེ། ལན་ཅི་ནས་ཀྱང་ཡོད་པ་ཞུས་པ་ལ། རིན་པོ་ཆེས་སྣང་འཇོག་དེ་ཙམ་མ་མཛད། ཕྱིས་སུ་སློབ་མ་རྣམ་པས་དགག་ལན་ཅིག་ངེས་པར་དུ་བྲིས་དགོས་འདུག་གསུང་པ་ལ་བརྟེན་ནས་རྒན་དམ་པ་དཔལ་ཚུལ་གྱིས་མུ་སྟེགས་པའི་ཀླད་པ་འཇོམས་བྱེད་དགག་ལན་ལུང་རིགས་ཐོག་མདའ་བཅས་པ་ཞིག་སྤེལ་འདུག་ཀྱང་། དུས་འགྱུར་རིམ་འགྲོས་ནང་རྩ་བརླག་ཏུ་ཕྱིན་ནས་ད་ལྟ་མཇལ་སྐལ་དུ་མ་འགྱུར།
ཕྱི་ལོ་༢༠༠༨ལོར་ཞྭ་དཀར་བསྟན་པའི་གཙུག་རྒྱན་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་དང་། གསང་གསུམ་བོན་གྱི་མཛོད་འཛིན་དཔལ་གཤེན་བསྟན་སྨན་རིའི་ཡོངས་འཛིན་༧སྐྱབས་རྗེ་ཡོངས་འཛིན་སྨྲ་བའི་དབང་པོ་བསྟན་འཛིན་རྣམ་དག་རིན་པོ་ཆེ་རྣམ་པ་གཉིས་ཀྱིས་གཡུང་དྲུང་བོན་གྱི་གདན་ས་ཆེན་མོ་༧དཔལ་ལྡན་ཁྲི་བརྟན་ནོར་བུ་རྩེར་དྲང་སྲོང་མའི་སྡོམ་ཁྲིམས་བསྩལ་བ་དེ་ཡང་རྒྱལ་བའི་བཀའ་ནང་གསལ་བའི་ལུང་ཚིག་དག་གི་རྒྱབ་གཉེར་ཁོ་ནའི་གཟི་བརྗིད་ལ་བརྟེན་ནས་གནང་བ་ཞིག་ཡིན་པ་ནི་སྨོས་མ་དགོས་སོ། །
བཙུན་མ་ལ་ཚུལ་མིང་གི་ཐོག་ནས་འབོད་ཚུལ།
སྤྱིར་བཏང་བཙུན་མ་ལ་འདུལ་ཁྲིམས་གཞིར་བཟུང་གིས་གོ་རིམ་གྱི་ཚུལ་དུ་མཚན་བརྗོད་པ་ནི། སྤྱི་ཚོགས་ནང་དེ་ཙམ་ཁྱབ་བདལ་དུ་ཕྱིན་མེད་པ་ནི། འདུལ་གཞུང་ནང་གསལ་ཡོད་པའི་ཚུལ་མིང་གི་གོ་རིམས་མ་རྟོགས་པ་དང་། སྤྱིར་འདུལ་བ་མི་སྐྱ་ཕོ་མོ་ལ་བཤད་མི་ཆོག་པའི་རྐྱེན་གྱིས་ཡིན་པར་སེམས། དེ་མིན་དེ་མུར་ཀུན་གྱི་ངག་རྒྱུན་དུ་ཆེས་གོམས་འདྲིས་སུ་མཆིས་པའི་ཐ་སྙད་ནི། ཨ་ནེ། ཨ་ནི། ཇོ་མོ། ཆོས་ལགས་ཞེས་འབོད་ཚུལ་ཅི་རིགས་སུ་སྣང་། དེང་གི་ཆར་སྤྱི་ཚོགས་ནང་བཙུན་མ་ལ་ཡོངས་གྲགས་སུ་ཨ་ནི་ཞེས་པའི་འབོད་སྲོལ་དར་ཁྱབ་ཆེས་ཤོས་ཡིན་པ་ནི་ཀུན་གྱི་མཁྱེན་གསལ་ལྟར་རེད། བཙུན་པ་ལ་ཡང་གྲྭ་པ་དང་སྐུ་གཞོགས་ལ་སོགས་ཀྱི་ཐ་སྙད་ལས་འདུལ་ཁྲིམས་གཞིར་བཟུང་གིས་འབོད་པ་དཀོན་ཡང་། འདུལ་གཞུང་ལ་མཁྱེན་རྟོགས་མཆིས་པའི་མཁྱེན་ལྡན་རྣམས་ཀྱིས་དེ་བཞིན་འབོད་པར་སྣང་།
དང་ཐོག་གཡུང་དྲུང་བོན་གྱི་འདུལ་གཞུང་ཁག་ནང་བཙུན་མ་ལ་འདུལ་ཁྲིམས་གཞིར་བཟུང་གིས་འབོད་ཚུལ་ཇི་ལྟར་ཡོད་ཅེ་ན། དེ་ཡང་འདུལ་བ་རྒྱུད་དྲུག་ནང་། བསླབ་པ་རྒན་རིམ་ལ་སྐྱེ་དང་རྗེ་དོང་བ། དྲང་སྲུང་མའམ་རབ་བྱུང་བར་འབོད། འཁོར་བའི་མིང་དང་རུས་སྤང་འབོད། འདུལ་བའི་བརྒྱུད་རིམ་ཇི་ལྟར་བྱུང་བའི་ཁུངས་ཀྱི་ལུང་ཚན་ལས། བསླབ་པ་རྒན་རིམ་ལ་ཨ་ཡང་འབོད། གཞོན་པ་ཐམས་ཅད་ལ་དྲང་སྲོང་མ་ཏི་དང་དགེ་བཙུན་པད་མོར་བརྗོད་ལ་འབོད། ཁྱིམ་པའི་མིང་རུས་འབོད་པ་སྤོང་བར་བྱ། མཁན་སློབ་ཀྱིས་བཏགས་པ་ནས་འབོད། ཅེས་གསལ་ཡོད་ཀྱང་། སྐྱེ་དང་རྗེ་དོང་བ། ཨ་ཡང་དང་དྲང་སྲོང་མ་ཏི་དང་དགེ་བཙུན་པད་མོ་སོགས་ཀྱི་མཚན་བརྗོད་དགོས་ཚུལ་ནི། འདུལ་བ་རྒྱུད་དྲུག་གི་གཞུང་ཁོ་ན་ནང་གསལ་བ་ལས། གཞན་བོན་གྱི་འདུལ་གཞུང་ཁག་ནང་དེ་ལྟར་ཡོད་པ་མ་མཇལ། བོན་གྱི་འདུལ་གཞུང་ནང་འཁོར་སྡེ་བཞི་ཡ་བརྒྱད་ཡོད་དེ། དེ་ཡང་སྡེ་བཞི་ནི། བསྙེན་གནས་མ་དང་དགེ་བསྙེན་མ་ཟུང་ནི་རྟེན་ཁྱིམ་པ་ལ་བརྟེན་པའི་སྡེ་པ་དང་། གཙང་གཙུག་མ་དང་དྲང་སྲོང་མ་ནི་རབ་བྱུང་ལ་བརྟེན་པའི་སྡེ་པ་ཡིན། འདུལ་ཁྲིམས་༣༦༠ གཉེར་བའི་བཙུན་མ་ལ་དྲང་སྲོང་མ་དང་། ཉེར་ལྔ་མཆིས་པའི་བཙུན་མ་ལ་གཙང་གཙུག་མ་ཞེས་འབོད། དྲང་སྲོང་གི་ཕོ་ཁྲིམས་༢༥༠འཛིན་པའི་བཙུན་མ་ལ་བར་སློབ་མ་ཞེས་པའང་ཡོད་པའི་ཁུངས་ནི། ཐེག་ཆེན་ལྷ་ཡི་མེ་ལོང་དང་། རྗེའི་འདུལ་འགྲེལ་ནང་གསལ། ཆོས་པའི་འདུལ་གཞུང་ནང་དགེ་བསྙེན་མ་དང་རབ་བྱུང་མ་དང་དགེ་ཚུལ་མ་དང་དགེ་སློབ་མ་དང་ཚངས་སྤྱོད་ཉེར་གནས་དང་དགེ་སློང་མ་བཅས་པའི་བཙུན་མ་ལ་ཚུལ་ཁྲིམས་ཀྱི་གོ་གནས་རིམ་པར་ཡོད་པ་དང་། དེ་དག་གི་ཁྲིམས་ཀྱང་གོ་གནས་གཞིར་བཟུང་གིས་མང་ཉུང་གི་ཁྱད་པར་ཡོད། ཆོས་ཀྱི་ལུགས་སུ་འདུལ་ཁྲིམས་༣༦༤ཡི་བདག་ཉིད་ཅན་ལ་དགེ་སློང་མ་ཞེས་འབོད།
སྤྱིར་བཙུན་མ་ནི་ཁ་ན་མ་མཐོ་བའི་ལས་ལ་འཛེམས་པ་དང་འཛེམས་པར་བྱེད་པོ་དང་བྱང་ཆུབ་སེམས་དཔའ་རབ་ཏུ་བྱུང་བ་ནི་བརྟུལ་བཞུགས་ལ་ངེས་པར་གནས་པའི་ཕྱིར་གཞན་དག་ལ་ཚིག་བཙུན་པར་ཡིན་པའི་ཕྱིར་བཙུན་པའམ་བཙུན་མ་ཞེས་འདུལ་ཁྲིམས་ཀྱི་བདག་གཉེར་ཅན་ལ་གཙོ་ཆེར་གོ་ཡང་བློ་རིག་རྣོ་ཞིང་རྣམ་འབྱེད་ཀྱི་ཤེས་རབ་ཡངས་པ་ལ་ཡང་མཁས་བཙུན་ཞེས་འཇུག་པ་དཔེར་ན་ཕྱྭ་ཀེང་རྩེ་ལེན་མེད་དང་མགོན་བཙུན་ཕྱྭ་ཡི་རིགས་སོགས་ལ་ཡང་འཇུག་པ་ལྟ་བུའོ། གཞན་ཡང་བསྲུང་ཁྲིམས་ཙ་ལག་དང་བཅས་པ་ཚུལ་བཞིན་དུ་བསྲུང་བའི་སྔགས་ཀྱི་རྣལ་འབྱོར་པ་ལའང་བཙུན་པ་ཞེས་པའི་ཐ་སྙད་བྱ་རུང་སྟེ། དཔེར་ན་ཏ་པི་ཧྲི་ཙས་སྣང་བཞེར་ལོད་པོ་ལ་ལུང་བསྟན་གནང་བའི་ཚིག་གི་འབྲུ་མ་ལས་གསལ་བ་ལྟར་ན། མཁས་པར་བློ་སྦྱང་བཙུན་པར་ཁྲིམས་བསྲུང་། མཚན་ཉིད་ཐམས་ཅད་ཀྱི་རྣམ་གྲངས་ནི་མཁྱེན། གདམས་ངག་ཐམས་ཅད་ཐུགས་སུ་ཆུད། རྒྱལ་པོས་བླ་ཡི་མཆོད་གནས་སུ་བཏེགས་ཞེས་གསུངས་པ་ལ་གཞིགས་ན་རྟོགས་པར་ནུས་སོ། །
སྤྱིར་རབ་བྱུང་ནི་ཁྱིམ་ནས་ཁྱིམ་མེད་པར་རབ་ཏུ་བྱུང་བ་སྟེ་དགེ་ཚུལ་སློང་གི་སྡོམ་པ་བླངས་པའི་གྲྭ་པ་དང་བཙུན་མ་ལ་འཇུག་ཀྱང་། མེ་མོ་ཡོས་ལོ་དང་། ལོ་རྒན་དྲུག་ཅུ་སྐོར་ཅིག་གི་མིང་ལའང་འཇུག་སྲོལ་ཡོད། རབ་བྱུང་ཞེས་པའི་ཐ་སྙད་ཀྱི་འབྲི་སྟངས་ཐད་ལ། རབ་འབྱུང་དང་། རབ་དབྱུང་དང་། རབ་ཕྱུང་དང་རབ་བྱུང་སོགས་ཅི་རིགས་མཆིས། བཙུན་མ་ལ་སྤྱི་ཚོགས་ཁྲོད་དར་ཁྱབ་ཆེ་བའི་ཐ་སྙད་ནི། ཇོ་མོ། ཨ་ནེ། ཨ་ནི། ཆོས་ལགས་ལ་སོགས་ཀྱི་འབོད་སྟངས་མི་འདྲ་བའི་ཁག་ལས། དང་ཐོག་ཇོ་མོ་ཞེས་པའི་ཐ་སྙད་འཇུག་ཚུལ་བཙུན་མ་གཅིག་པུ་ལ་མ་ཡིན་པར། རྒྱལ་པོའི་ཆུང་མ་ལ་བཙུན་མོ་དང་། སྔགས་ལུགས་ཀྱི་བླ་སྤྲུལ་གྱིས་བསྟེན་པའི་བདག་མོ། རྗེ་རིགས་ཀྱི་བུད་མེད་ལ་རྗེ་རིགས་མ་སོགས་ལའང་འཇུག་སྲོལ་ཡོད། དེ་ཙམ་མ་ཡིན་པར་ས་མིང་དང་རི་སོགས་ལ་ཡང་འཇུག་སྟེ། ས་མིང་ལ་འཇུག་པ་ནི་བོད་རང་སྐྱོང་ལྗོངས་ཀྱི་ཉིང་ཁྲི་རྫོང་ཁོངས་ཉང་ཆུའི་ལྷོ་འགྲམ་དུ་ཡོད། རི་སོགས་ལ་འཇུག་པ་ནི། ཇོ་མོ་གླང་མ་རི། ཇོ་མོ་ལྷ་རི་དང་། སྔོ་སྨན་གྱི་རིགས་ལ་འཇུག་པ། ཇོ་མོ་གློ་ལྡུམ་དང་། གདན་ས་ལ་འཇུག་པ། ཇོ་མོ་ནང་ཞེས་པའི་ཇོ་ནང་གི་གདན་ས་གཞིས་རྩེའི་ཁུལ་གྱི་ལྷ་རྩེ་རྫོངས་ཁོངས་སུ་ཡོད། བཙུན་མ་ལ་ཨ་ནེ་དང་ཨ་ནི་ཞེས་པའི་བྲིས་སྲོལ་མི་འདྲ་བ་གཉིས་སུ་སྣང་། སྤྱིར་བཙུན་མ་དང་གཞོན་ནུ་མ་ཆུང་ཆུང་ལ་ནི་གུ་ཞེས་འབོད་སྲོལ་ལྟར་ན། ཨ་ནི་ཞེས་བྲིས་པར་དེ་འཐད་པར་སེམས། ཆོས་པའི་བཙུན་མ་ལ་ཆོས་ལགས་ཞེས་པའི་འབོད་སྲོལ་ལས་བོན་ལུགས་སུ་དེ་ལྟར་མི་སྣང་ངོ་། །
མཐའ་དོན་དུ་དྲང་སྲོང་མའི་སྡོམ་པ་གནང་ཆོག་གི་རྣམ་བཤད་ཉུང་བསྡུས་ཤིག་རྒྱལ་བའི་བཀའ་འདུལ་བ་རྒྱུད་དྲུག་ལ་སོགས་ལ་གཞིར་བཅོལ་ནས་བྲིས་པའི་དཀར་པོ་དགེ་འབྲས་ཅི་མཆིས་ཀྱང་ཁམས་གསུམ་སེམས་ཅན་ལ་བསྔོ་སྨོན་དང་། ནོར་འཁྲུལ་དང་འགའ་འཛོལ་གྱི་རིགས་ཤིག་མཆིས་ཚེ་གཤེན་གྱི་འདུལ་འཛིན་པ་རྣམས་ཀྱིས་ནོར་འཁྲུལ་ལ་ཡོ་བསྲང་དང་དགོངས་འཆར་ལྷུག་པོར་ཡོང་བའི་བཅོས་མིན་སེམས་ནས་རེ་སྨོན་ཞུ།


text:
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག་བཤད་རྒྱུ་མི་འདུག ཡིན་ནའང་། དེ་རིང་ངས་རང་གི་སྐད་འཕྲིན་གྱི་སྟེང་ལ། རྗེ་ཙོང་ཁ་པའི་མཛད་ཐང་ལས་ཟུར་ཁོལ་ཞིག་བཀོད་ཡོད། དེའི་ཐོག་ནས་རང་གི་ཉམས་མྱོང་ལས་འཕྲོས་ཏེ་ཐང་ག་ཇི་ལྟར་བལྟ་དགོས་པའི་སྐོར་ནས་སྐད་ཆ་འགའ་བཤད་བསམ། དེ་ལ་གཤམ་དུ་ངས་དོན་ཚན་གསུམ་གྱི་སྒོ་ནས་བཤད་པར་བྱ་སྟེ། གཅིག ཐང་གའི་ནང་དོན་ལ་བརྟག་པ། གཉིས། ཐང་གའི་རི་མོ་པ་དང་འབྲི་ལུགས་གང་ལ་གཏོགས་ཚུལ། གསུམ། སྦྱིན་བདག་སུ་ཡིན་པ་དང་དེའི་ལོ་རྒྱུས་ཀྱི་རྒྱབ་ལྗོངས་ལ་བརྟག་པ་བཅས་སོ།།
དང་པོ། ཐང་གའི་ནང་དོན་ལ་བརྟག་པ།
དེ་རིང་འདིར་བཤད་འདོད་པའི་ཐང་ག་ནི་རྗེ་ཙོང་ཁ་པའི་མཛད་ཐང་ལས། སྐུ་འཁྲུངས་པའི་སྐབས་ཀྱི་མཛད་པ་ཟེར་བ་དེ་ཡིན། དེའི་ཕྱིར། ངས་ཐང་གའི་ཁ་བྱང་ལ། “ཡབ་ད་ར་ཁ་ཆེ་ཀླུ་འབུམ་དགེ་དང་། ཡུམ་ཤིང་མོ་བཟའ་ཨ་ཆོས་གཉིས་ལ་སྲས་བློ་བཟང་གྲགས་པ་འཁྲུངས་པའི་མཛད་རིས།” ཞེས་བྲིས་པ་ཡིན། དོན་དུ་ཐང་ག་དེ་ནི་རྗེའི་མཛད་ཐང་ལས་ནང་ཚན་ཞིག་ཡིན་པ་སྔོན་དུ་གསལ་བཤད་བྱས་ཟིན་པ་ལྟར་ཡིན།
སྤྱིར་བཏང་ཡིན་ན། ཐང་གའི་རི་མོ་དང་བོད་ཀྱི་ཆོས་ལུགས་དང་། ལོ་རྒྱུས་སོགས་ལ་རྨང་གཞིའི་ཤེས་བྱ་ཧ་ཅང་ཞན་ཚེ། རི་མོ་འདི་འདྲ་ཞིག་མིག་ལམ་དུ་ཐོག་མར་སྣང་སྐབས་ནང་དོན་ཅི་ཞིག་ཡིན་པ་དང་མཚོན་དོན་ག་རེ་ཡིན་ཚུལ་སོགས་ཅུང་ཤེས་དཀའ་བ་ཞིག་རེད། ལྷག་པར་དུ་ཐང་ག་འདི་ཡབ་ད་ར་ཁ་ཆེ་ཀླུ་འབུམ་དགེ་དང་། ཡུམ་ཤིང་མོ་བཟའ་ཨ་ཆོས་གཉིས་ལ་སྲས་བློ་བཟང་གྲགས་པ་འཁྲུངས་པའི་མཛད་རིས་ཡིན་ཚུལ་ཤེས་རྒྱུ་དེ་བས་ཀྱང་དཀའ་འོ།། དེ་ཅི་ཡིན་ཞེ་ན། དཔེ་རིས་འདི་དང་མཚུངས་པའི་ཐང་གའི་རི་མོ་ནི་གཞན་དུའང་མང་པོ་ཡོད་པས་སོ།།
ད་ར་ཁ་ཆེ་བྱ་བ་ནི་སོག་སྐད་དེ། བོད་སྐད་དུ་ཁྲི་དཔོན་ཞེས་པའི་ཐོབ་མིང་ཡིན་སྐད། ཡབ་ཀླུ་འབུམ་དགེའི་ཡབ་མེས་ཀྱི་རིང་ལ་ཡོན་རྒྱལ་རབས་ཀྱིས་གནང་བའི་འཇའ་ས་ཡིན་པར་བཤད། རྗེ་ཙོང་ཁ་པའི་རུས་ནི་མི་ཉག་ཡིན་པར་བཤད་དེ། བཤད་རྒྱུན་དུ། མི་ཉག་སྒར་བ་ནི་སྐུ་འབུམ་གྱི་བདག་པོ་ཡིན་ཟེར་སྲོལ་འདུག ཁྲི་ཆེན་བློ་གྲོས་རྒྱ་མཚོ་ཡང་རྗེ་ཙོང་ཁ་པའི་འཁྲུངས་གནས་མི་ཉག་ཡུལ་དུ་འཁྲུངས་ཞེས་བཤད། «འཇམ་དབྱངས་བཞད་པའི་རྣམ་ཐར་བཙན་པོ་མ»རུ། “ཙོང་ཁ་ཞེས་གྲགས་པ་རྗེ་རིན་པོ་ཆེ་སྐུ་བལྟམས་པའི་སའི་ཆ་མི་ཉག་གི་ཡུལ་ཏུ།” ཞེས་བཤད་པ་སོགས་ལ་བརྟགས་ན་རུས་མི་ཉག་ཡིན་ཟེར་བ་ལ་རྒྱུ་མཚན་ཆེན་པོ་འདུག་སྙམ། ཙོང་ཁའི་མི་ཉག་ཅེས་པ་ནི་རུས་རྒྱ་ཆེ་བ་ཞིག་རེད། སྔོན་ནས་ད་ལྟའི་བར་ཙོང་ཁའི་ཡུལ་དུ་མི་ཉག་ཅེས་པའི་གྲོང་ཚོ་མང་པོ་ཡོད། གྲོང་ཚོ་དེ་དག་ལ་མི་ཉག་བྱ་བ་ནི་ཡུལ་དེར་གནས་པའི་མི་རྣམས་ཀྱི་རིགས་རུས་ནི་མི་ཉག་ཡིན་པའི་ཆ་ནས་ཐོགས་པ་ཞིག་རེད། འདི་གའི་མི་ཉག་དང་མི་ཉག་རྒྱལ་རྒོད་ཀྱི་མི་ཉག་གཉིས་གཅིག་ཏུ་བརྩི་བར་མི་བྱ།
སྐུ་འབུམ་དགོན་པའི་གསེར་སྡོང་ཡོད་ས་དེའི་ཤུལ་ནི་སྔོན་རྗེ་ཙོང་ཁ་པ་འཁྲུངས་པའི་གཞིས་ཀ་རེད། དེང་སང་གི་སྐད་ཆ་ལྟར་བཤད་ན། རྗེ་རིན་པོ་ཆེའི་ཡབ་མེས་ཀྱི་གཞིས་ཀ་རེད། སྤྱི་ལོ1357་ལོར་ཁོང་དེར་འཁྲུངས་པ་རེད། རྗེ་རིན་པོ་ཆེའི་ཁྱིམ་རྒྱུད་ནི་ཁྲི་དཔོན་གྱི་གོ་ས་ཡོད་པའི་ཁྱིམ་རྒྱུད་ཆེན་པོ་ཡིན་པས། ཡུལ་དེར་ཕེབས་པའི་བླ་ཆེན་ཀརྨ་རོལ་པའི་རྡོ་རྗེ་དང་། ཆོས་རྗེ་དོན་གྲུབ་རིན་ཆེན་སོགས་ལའང་ཐད་ཀར་འབྲེལ་བ་ཡོད་པའི་རྒྱུ་མཚན་ཡང་དེ་རེད།
ཐང་ག་འདི་གོང་མ་ཆན་ལུང་གི་མཆོད་ཁང་ཕུན་སུམ་ཚོགས་པའི་ཁང་བརྩེགས་བྱ་བ་དེའི་བར་ཐོག་ན་ཡོད་འདུག ཐང་གའི་ངོས་སུ་བསྡོམས་པས་མི་སྣ་བཞི་ཡོད་པ་དང་། ཡབ་ད་ར་ཁ་ཆེ་ཀླུ་འབུམ་དགེ་ནི་ཡོངས་གྲགས་ཀྱི་ཨ་མདོའི་རྒད་པོ་ཚོས་གྱོན་པའི་ཟ་འོག་གི་ལཱ་ཞིག་མནབས་ཡོད་པ་དང་། རྒྱ་ར་ཅུང་ཟད་ཡོད་པ། ཤ་མདངས་དཀར་ཞིང་ལག་གཉིས་བུ་ཀུན་དགའ་སྙིང་པོའམ་བློ་བཟང་གྲགས་པ་ཚུར་པང་དུ་ལེན་གྲབས་ཀྱི་ངང་བཞུགས་ཡོད། མ་ཡུམ་ཤིང་མོ་བཟའ་ཨ་ཆོས་ཀྱིས་རང་གི་པང་ན་བུ་བློ་བཟང་གྲགས་པ་སྐྱོར་བཞིན་ཡབ་ད་ར་ཁ་ཆེ་ཀླུ་འབུམ་དགེར་ལྟ་ཞོར་བཞུགས་ཡོད་དེ། གདོང་གི་རྣམ་འགྱུར་ལ་བལྟས་ན་བུ་བློ་བཟང་གྲགས་པ་འཁྲུངས་པས་སེམས་ལ་སྤྲོ་བ་འབུམ་གྱིས་མྱོས་ཡོད་པ་ཤེས་ཐུབ། ཡབ་ཡུམ་སྲས་གསུམ་པོ་ཁྲི་གདན་ནམ་མལ་ཁྲིའི་སྟེང་ལ་བཞུགས་ཡོད་ཅིང་། ཁ་གདན་གྱི་སྟེང་ལ་འབོལ་གདན་དང་། དེའི་ཐོག་ལ་ད་དུང་ཁ་གང་མ་རེ་ཡོད་པ་དེ་ནི་ཁྱིམ་རྒྱུད་ཆེན་པོ་ཡིན་པའི་མཚོན་རྟགས་རེད། གཞན་ཁང་པའི་སྦུག་ནས་མཆོད་ཁང་ཡོད་པ་དང་། ཀུན་དགའ་ར་བའི་སྟེང་ལ་སྟོན་སྐུ་ཞིག་དང་སྒྲོལ་ལྗང་སོགས་བཞུགས་ཡོད་པའི་གཤམ་ན་མཆོད་པ་བཤམས་ཡོད། ཁྱིམ་གྱི་གཡས་གཡོན་ན་སྒྲོ་བ་དང་། སྒྱེ་ཆེན་པོ་སོགས་ཡོད་པ་དེ་ནི་སྟོབས་འབྱོར་མངའ་ཐང་མཚོན་པ་རེད། མལ་ཁྲིའི་ཟུར་ན་མན་ཇི་རྒྱལ་རབས་ཀྱི་དམག་དཔོན་ཡིན་ནམ་སྙམ་པ་ཞིག་ལངས་ཡོད་པ་དེས་ཡབ་ད་ར་ཁ་ཆེ་ཀླུ་འབུམ་དགེ་ནི་དཔོན་གནས་མཐོ་བའི་མི་སྣ་ཞིག་ཡིན་པ་མཚོན་པ་རེད།
ཡབ་ད་ར་ཁ་ཆེ་ཀླུ་འབུམ་དགེ་ནི་ཡོན་རྒྱལ་རབས་ཀྱི་གོ་ས་ཐོབ་པའི་མི་རྒྱུད་ཅིག་ཡིན་པས། དེས་ན་ཅི་ཞིག་ལ་མན་ཇི་རྒྱལ་རབས་ཀྱི་མི་སྣའི་རྣམ་པ་ཞིག་བྲིས་པ་རེད་ཅེ་ན། དེ་ལ་རྒྱུ་མཚན་གཉིས་ཡོད་པར་འདོད་དེ། གཅིག་ནི་ཐང་ག་འདི་འབྲི་སའི་གནས་ནི་མན་ཇི་གོང་མའི་ཕོ་བྲང་ནང་ཡིན་ཕྱིར། ཕོ་བྲང་ནང་དུ་ཡོན་རྒྱལ་རབས་དང་ཏཱ་མིང་རྒྱལ་རབས་ཀྱི་དཔོན་ལུགས་ཀྱི་རྣམ་པ་བྲི་མི་སྲིད་ལ། དེ་ནི་མན་ཇི་རྒྱལ་རབས་ལ་མཚོན་ན་འཛེམ་བྱ་ཞིག་ཡིན། གཉིས་ནི་མན་ཇིའི་དཔོན་གནས་ཀྱི་རྣམ་པ་ལྟར་བྲིས་པ་ནི་སྦྱིན་བདག་གོང་མ་ཆན་ལུང་གིས་རྟེན་འབྲེལ་བརྟག་པ་དང་། སྐབས་དེའི་ཆབ་སྲིད་དང་ཕྱིས་ཀྱི་ལོ་རྒྱུས་བཅས་ལའང་དམིགས་པ་ཞིག་རེད་བསམ།
གཉིས། ལྷ་རིས་པ་དང་འབྲི་ལུགས་སྐོར།
མན་ཇི་གོང་མའི་ཕོ་བྲང་ནང་གི་ལྷ་རིས་པ་མང་ཤོས་ནི་བོད་དང་སོག་པོའི་མི་རེད། དེ་ནི་གཙོ་བོ་བོད་ཀྱི་བླ་ཆེན་དང་སོག་པོའི་བླ་ཆེན་ཚོ་ལ་འབྲེལ་བ་ཡོད་འདུག གོང་མ་ཆན་ལུང་གི་སྐབས་སུ་བོད་སོག་གི་བླ་ཆེན་སྐད་གྲགས་ཆེ་ཤོས་མང་པོ་ཞིག་པེ་ཅིང་ལ་ཕེབས་མྱོང་བ་རེད། རྒྱུན་བཞུགས་གནང་མཁན་ཡང་མང་པོ་ཡོད་པ་རེད། དཔེར་ན་ལྕང་སྐྱ་རོལ་པའི་རྡོ་རྗེ་དང་། ཧལ་ཧ་རྗེ་བཙུན་དམ་པ་ལྟ་བུའོ།།
གོང་མའི་ཡིག་ཚགས་ལས་གསལ་བ་ཡིན་ན། ཕུན་སུམ་ཚོགས་པའི་ཁང་བརྩེགས་ནང་གི་རྟེན་གསུམ་བཞེངས་མཁན་གྱི་ལྷ་བཟོའི་མཚན་ལ་ཏཱ་བླ་མ་གྲགས་པ་རྡོ་རྗེ་དང་། ངག་དབང་རྒྱ་མཚོ་གཉིས་ཡིན་པར་བཤད། ཁོ་གཉིས་ལས་ཀྱང་ཏཱ་བླ་མ་གྲགས་པ་རྡོ་རྗེ་ནི་དབུ་ཆེན་གྱི་འགན་འཁྲི་ཡོད་པ་ཞིག་ཡིན་འདུག ཏཱ་བླ་མ་གྲགས་པ་རྡོ་རྗེ་ནི་བོད་པ་ཡིན་པ་དང་། ངག་དབང་རྒྱ་མཚོ་ནི་སོག་པོ་ཡིན་ཟེར་བ་ལས། ཕ་ཡུལ་དང་འཁྲུངས་འདས་ཀྱི་ལོ་ཚིགས་སོགས་མི་གསལ།
སྐུ་རྟེན་བཞུགས་སའི་ལྷ་ཁང་ལ་རྒྱ་སྐད་དུ་梵华楼་ཞེས་འབོད་ཀིན་འདུག དེ་ནི་གོང་མ་ཆན་ལུང་གིས་1772___1776་ལོར་བཞེངས་སྐྲུན་བྱས་ནས་གྲུབ་པ་ཞིག་རེད། མན་ཇིའི་སྐབས་སུ། ལྷ་ཁང་འདིའི་མིང་ལ་ཕུན་སུམ་ཚོགས་པའི་ཁང་བརྩེགས་妙吉祥大宝楼་ཟེར། རིམ་པ་དྲུག་པའི་六品佛楼ལྷ་ཁང་ཡིན། ལྷ་ཁང་འདི་ནང་དུ་རྒྱུད་སྡེ་བཞིའི་ལྷ་ཚོགས་མང་པོ་ཞིག་བྲིས་བཞེངས་བྱས་པའི་གྲས་སུ་རྗེ་ཙོང་ཁ་པའི་ཐང་གའང་ཡོད། ཡོངས་གྲགས་སུ། རྗེ་ཙོང་ཁ་པའི་ཐང་ག་བྲིས་བཞེངས་བགྱི་ན་དེ་ཁུངས་གཏུགས་ས་ནི་རྗེའི་དངོས་སློབ་མཁས་གྲུབ་རྗེས་མཛད་པའི་«རྣམ་ཐར་དད་པའི་འཇུག་ངོགས»་དང་། ཆོས་སྒོ་བ་འཇམ་དབྱངས་ཁ་ཆེས་མཛད་པའི་«ཙོང་ཁ་བརྒྱད་ཅུ»་གཉིས་ཤུགས་ཆེ། ཕྱིས་སུ་ཀུན་མཁྱེན་འཇམ་དབྱངས་བཞད་པའི་«རྗེ་བཙུན་ཙོང་ཁ་པ་ཆེན་པོའི་རྣམ་ཐར་རས་བྲིས་ཀྱི་ཚུལ་བརྒྱ་ང་གསུམ་པ་ཙིནྟ་མ་ཎིའི་ཕྲེང་བ»་ཞེས་པ་དེའི་ལུགས་ཀྱང་རྒྱ་ཆེར་དར་བར་མངོན། འདིར་བྲིས་པ་ནི་དེ་གསུམ་ག་ལས་ཁྱད་ཆོས་དང་གནད་བསྡུས་བླངས་ཏེ་བྲིས་པ་ཞིག་ཡིན་ནམ་སྙམ་པ་ལས་ཞིབ་ཏུ་མ་ངེས། ཡིག་ཚང་གི་གསལ་བཤད་ལྟར་ན། ཧ་ལམ་གྱན་ཐང་གི་ཚུལ་དུ་བཞེངས་ཡོད་པ་དང་། བསྡོམས་པས་གྱན་ཐང་གསུམ་ཡོད་པར་བཤད་དོ།།
རི་མོ་འདིའི་འབྲི་ལུགས་ནི། སྤྱིའི་ཆ་ནས་སྨན་གསར་ལུགས་རེད། བྱེ་བྲག་པེ་ཅིང་གི་སྨན་གསར་ལུགས་རེད།
ཅི་ཞིག་ལ་པེ་ཅིང་གི་སྨན་གསར་ལུགས་ཟེར་དོན་ཅི་ཞེ་ན། དེ་ལ་སྤྱིར་སྨན་གསར་ལུགས་ནི་པཎ་ཆེན་བློ་བཟང་ཆོས་རྒྱན(1570___1662)གྱི་དངོས་སློབ་སྤྲུལ་སྐུ་ཆོས་དབྱིངས་རྒྱ་མཚོ་ནས་བྱུང་བ་རེད། དེང་སང་རྒྱལ་སྤྱིའི་སྟེང་ཡིན་ན། སྨན་གསར་ལུགས་ལ་བྱེ་བྲག་གི་བྲིས་རྒྱུན་དྲུག་འདྲ་ཞིག་བྱུང་ཡོད་པར་བཤད། ང་ཡང་དེར་འཐད་པ་ཡིན། བྲིས་རྒྱུན་དྲུག་པོ་དེ་གང་རེད་ཅེ་ན། གཙང་བྲིས། དབུས་བྲིས། ཁམས་བྲིས། ཨམ་བྲིས། པེ་བྲིས། སོག་བྲིས་བཅས་སོ།།
འདི་ལྟར་བཀར་དོན་ནི་ནང་གསེས་ཀྱི་ཁྱད་ཆོས་ཐོག་ནས་བཤད་པ་རེད། དཔེར་ན། དཀའ་ཆེན་བློ་བཟང་ཕུན་ཚོགས་ལགས་དང་དགེ་རྒན་བསྟན་པ་རབ་བརྟན་གཉིས་ཀྱིས་བྲིས་པའི་སྨན་གསར་ལུགས་ལ་སོ་སོ་ནས་གཙང་བྲིས་དང་དབུས་བྲིས་ཀྱི་ཁྱད་ཆོས་ཅུང་མི་འདྲ་བ་ཡོད་པ་རྐྱེན་གྱིས་སྤྱི་ཚོགས་ཐོག་དཀའ་ཆེན་བློ་བཟང་ཕུན་ཚོགས་དང་དེའི་རྒྱུན་འཛིན་པ་རྣམས་ཀྱིས་བྲིས་པ་ལ་གཙང་བྲིས་དང་། དགེ་རྒན་བསྟན་པ་རབ་བརྟན་དང་དེའི་རྒྱུན་འཛིན་པ་རྣམས་ཀྱིས་བྲིས་པར་དབུས་བྲིས་ཞེས་པ་ལྟ་བུ་རེད། དེ་བཞིན་དུ་ཁམས་བྲིས་ཞེས་པའང་ཁམས་ཀྱི་ལྷ་བཟོ་ཆོས་བཀྲ་ཤིས་དང་། དེའུ་དམར་དགེ་བཤེས། གྲུ་པ་ཕུར་བུ་ཚེ་རིང་། འཛིང་ལྷ་འཇམ་དབྱངས་བཅས་ཀྱི་བྲིས་རྒྱུན་ནི་སྨན་གསར་ལུགས་ཡིན་པ་ལས་ཀརྨ་སྒར་བྲིས་མ་རེད། དེ་ནི་གཙང་དང་དབུས་ཀྱི་བྲིས་རྒྱུན་དང་བསྡུར་ན་ཀརྨ་སྒར་བྲིས་ཀྱི་ཤུགས་རྐྱེན་ཅུང་ཟད་ཐེབས་ཡོད་པས་ཁམས་བྲིས་ཟེར། དེ་བཞིན་དུ་ཡང་རེབ་གོང་གི་བྲིས་རྒྱུན་འདི་ཡང་སྨན་གསར་ལུགས་ཡིན་ཡང་། དེའི་སྟེང་ལ་རྒྱ་བྲིས་ཀྱི་ཤུགས་རྐྱེན་ཅུང་ཐེབས་ཡོད་པས་ཨམ་བྲིས་དང་རེབ་གོང་གི་བྲིས་རྒྱུན་ཟེར།
པེ་བྲིས་བྱ་བ་ནི་པེ་ཅིང་གི་བྲིས་རྒྱུན་ལ་ཟེར། པེ་ཅིང་གི་བོད་བརྒྱུད་ནང་བསྟན་དགོན་པ་སྟེ་ཤར་གྱི་ལྷ་ཁང་སེར་པོ་དང་། ནུབ་ཀྱི་ལྷ་ཁང་སེར་པོ། དགའ་ལྡན་བྱིན་ཆགས་གླིང་། གོང་མའི་མཆོད་ཁང་སོགས་ཀྱི་རྟེན་གསུམ་བཞེངས་དུས་དབུས་གཙང་ནས་སྨན་གསར་ལྷ་རིས་པ་གདན་དྲངས་ནས་བྲིས་བཞེངས་མཛད་པ་དང་། སྐབས་དེར་སྦྱིན་བདག་གི་དགའ་ཁ་འཁྱེར་སོ་ནི་བོད་ཀྱི་སྨན་གསར་འབྲི་ལུགས་ཁོ་ན་མ་ཡིན་པར་དེའི་ཐོག་ལ་པེ་ཅིང་གི་གཉུག་མའི་རི་མོ་རྒྱ་བྲིས་དང་། ནུབ་ཀྱི་སྣུམ་ཚོན་རི་མོ་པའི་འབྲི་ལུགས་ལའང་མོས་པ་ཆེན་པོ་ཡོད་པས། དེ་དག་གི་ཁྱད་ཆོས་ཟུང་འབྲེལ་བྱས་ཏེ་བྲིས་པ་ནི་པེ་ཅིང་གི་སྦྱིན་བདག་ཚོའི་སེམས་ཁམས་དང་བསྟུན་པ་ཞིག་རེད། དེ་ནས་དེ་ལྟར་བྲིས་འོངས་རྗེས་རིམ་གྱིས་བོད་ཀྱི་སྨན་གསར་ལུགས་དེ་ལ་འགྱུར་ལྡོག་བྱུང་སྟེ་ད་ལྟ་མཐོང་རྒྱུ་ཡོད་པའི་པེ་ཅིང་གི་ཐང་གའི་བྲིས་རྒྱུན་འདི་ཆགས་པ་རེད། དེ་ལ་ཕྱིས་ཀྱི་མིས་པེ་ཅིང་གི་བྲིས་རྒྱུན་ཞེས་འབོད་ཅིང་། ཚིག་བསྡུས་པས་པེ་བྲིས་ཞེས་པ་རེད།
སོག་བྲིས་ཀྱང་དོན་དུ་པེ་བྲིས་གཞིར་བཞག་ནས་དེའི་སྟེང་ལ་ཨམ་བྲིས་དང་དབུས་གཙང་གི་ཁྱད་ཆོས་བསྣན་པས་རང་ཤུགས་ནས་གང་དང་ཡང་མི་འདྲ་བ་ཞིག་རང་བཞིན་གྱིས་ཆགས་པ་དེ་ལ་སོག་བྲིས་ཟེར་བ་རེད།
འོ་དེ་རེད། གོང་དུ་ངས་མན་ཇི་གོང་མའི་ཕོ་བྲང་ནང་གི་རྗེ་ཙོང་ཁ་པའི་རི་མོའི་འབྲི་ལུགས་ནི་པེ་ཅིང་གི་བྲིས་རྒྱུན་ནམ་པེ་བྲིས་ཟེར་དོན་དེ་ཡིན། འདི་ལྟར་བཤད་ན་ཧ་ལམ་ཚང་མས་གོ་སྲིད་སྙམ་མོ།།
ངས་ཤེས་པ་ཡིན་ན། གོང་མའི་ཕོ་བྲང་གི་མཆོད་ཁང་སྟེ་ཕུན་སུམ་ཚོགས་པའི་ཁང་བརྩེགས་ནང་གི་སྐུ་རྟེན་རྣམས་ཧ་ལམ་ལོ་དྲུག་བདུན་ཞིག་ལ་བྲིས་བཞེངས་བྱས་པ་རེད། རྗེ་ཙོང་ཁ་པའི་གྱན་ཐང་འདི་རྣམས་ནི་ཧ་ལམ་སྤྱི་ལོ་1786་ལོ་ཡས་མས་ཤིག་ལ་བོད་ཀྱི་ཏཱ་བླ་མ་གྲགས་པ་རྡོ་རྗེ་དང་སོག་པོའི་གྲྭ་བ་ངག་དབང་རྒྱ་མཚོ་གཉིས་ཀྱིས་འགན་ཁུར་ནས་བྲིས་བཞེངས་བྱས་ནས་གྲུབ་པ་ཞིག་ཡིན་འདུག ལོ་དེར་ལྕང་སྐྱ་རོལ་པའི་རྡོ་རྗེ་ཡང་སྐུ་གཤེགས་པས། དེའི་རྗེས་སུ་གོང་མའི་ཕོ་བྲང་དུ་རྟེན་གསུམ་བཞེངས་པའི་ལས་གཞི་དེ་མཇུག་རྫོགས་པ་ཡིན་ནམ་སྙམ་མོ།།
གསུམ། སྦྱིན་བདག་དང་འབྲེལ་བའི་ལོ་རྒྱུས་ཀྱི་རྒྱབ་ལྗོངས་སྐོར།
ཐང་ག་འདི་བཞེངས་སུ་བཅུག་པའི་སྦྱིན་བདག་ནི་གོང་དུ་བཤད་པ་ལྟར་གོང་མ་ཆན་ལུང་རེད། གོང་མ་ཆན་ལུང(1711___1799)གི་ལོ་རྒྱུས་ནི་མང་ཤོས་ཀྱིས་ཤེས་སྲིད་པས་འདིར་རྒྱས་བཤད་ཀྱི་ངོ་སྤྲོད་གང་ཡང་བྱ་རྩིས་མེད།
གོང་མ་ཆན་ལུང་ནི་ཀྲུང་གོའི་ལོ་རྒྱུས་ཐོག་དམིགས་བསལ་གྱི་རྒྱལ་པོ་ཞིག་རེད། ཀྲུང་གོའི་ལོ་རྒྱུས་ཐོག་གནའ་ནས་ད་ལྟའི་བར་སྲིད་འཛིན་གྱི་ཁྲི་ལོ་ཆེས་རིང་བར་བཞུགས་པའི་རྒྱལ་པོ་ནི་གོང་མ་ཆན་ལུང་རེད། ལོ་དྲུག་ཅུ་རེ་གསུམ་ལྷག་ལ་སྲིད་བསྐྱངས་པ་དང་། དགུང་ལོ་89་བཞུགས། གོང་མ་ཆན་ལུང་ལ་བོད་མིང་ཡོད་ཀྱང་། རྒྱུན་སྤྱོད་ཀྱི་ཐ་སྙད་མིན་པས་མང་ཤོས་ཀྱི་རྟོགས་དཀའ་བས་ངས་འདིར་གོང་མ་ཆན་ལུང་ཞེས་སྒྲ་ཐད་བསྒྱུར་བྱས་པ་ཡིན།
གོང་མ་ཆན་ལུང་གི་ཡབ་ཀྱི་མཚན་ལ་ཡུང་ཀྲིན་རྒྱལ་པོ་བྱ་བ་དེ་རེད། ཁོའི་བློན་ཆེན་ནི་ཉན་གུང་ཡོ་ཟེར་ཞིང་年羹尧(1679—1726)དེས་བྱང་གི་དགོན་ཆེན་བཞི་པོ་མེར་བསྲེགས་ནས་བླ་ཆེན་བརྒྱད་ཅུ་ལྷག་གི་དབུ་བཅད་དེ་ཁྲག་གི་འཁོར་ལོས་བསྐོར་བའི་ལོ་རྒྱུས་ཡོད་པ་དེ་རེད། དེའི་ཕྱིར། ལོ་རྒྱུས་ཞིབ་འཇུག་པ་དང་ཆབ་སྲིད་པ་ཚོས་མན་ཇིའི་རྒྱལ་པོ་ཁང་ཞིས་དང་། ཡུང་ཀྲིན། ཆན་ལུང་སོགས་ཀྱིས་བོད་བརྒྱུད་ནང་བསྟན་ལ་དངོས་སུ་དད་མོས་ཡོད་མེད་ཐོག་ནས་དོགས་པ་ཟ་གིན་ཡོད་པའི་རྒྱུ་མཚན་གཅིག་ནི་དེ་རེད།
ལྕང་སྐྱ་ངག་དབང་བློ་བཟང་ཆོས་ལྡན་(1642___1714)ནི་གོང་མ་ཁང་ཞིས་ཀྱིས་སོག་པོའི་མངའ་ཐང་རྒྱ་བསྐྱེད་ལ་ཐད་ཀར་དབང་བསྒྱུར་ཚོད་འཛིན་བྱེད་པའི་ལས་གཞིའི་གཙོ་སྐྱོང་ལས་འཛིན་གྱི་མི་སྣ་གྲགས་ཅན་ཁག་ལས་གཅིག་ཡིན་པ་དང་། གོང་མ་ཡུང་ཀྲིན་གོང་མའི་རྒྱལ་སྲིད་ལ་བསྐོས་ཐུབ་པ་བྱུང་བའི་གནད་འགག་གཅིག་ཀྱང་ལྕང་སྐྱ་ངག་དབང་བློ་བཟང་ཆོས་ལྡན་གྱི་རྒྱབ་སྐྱོར་ལ་ཐུག་པ་རེད། ལྕང་སྐྱ་ངག་དབང་བློ་བཟང་ཆོས་ལྡན་དང་གོང་མ་ཁང་ཞིས་གཉིས་བར་གྱི་འབྲེལ་བ་ནི་ནང་འདྲིས་ཆེ་ཞིང་མཛའ་བཤེས་ཟབ་པ་ཞིག་རེད། ལྕང་སྐྱ་ངག་དབང་བློ་བཟང་ཆོས་ལྡན་ནི་གོང་མ་ཡུང་ཀྲིན་གྱི་བླ་མ་ཡིན་ལ། ཁང་ཞིས་དང་ཡུང་ཀྲིན་གཉིས་བར་གྱི་གསེར་ཟམ་ལྟ་བུའང་ཡིན་པས་མཐར་ཡུང་ཀྲིན་རྒྱལ་སྲིད་ལ་བཞུགས་ཐུབ་པ་དེ་ལྕང་སྐྱ་ངག་དབང་བློ་བཟང་ཆོས་ལྡན་གྱི་རྒྱབ་སྐྱོར་དང་ཁ་འབྲལ་ཐབས་མེད་པ་ཞིག་རེད། ལྕང་སྐྱ་རོལ་པའི་རྡོ་རྗེ་དགུང་ལོ་དྲུག་ཙམ་ནས་པེ་ཅིང་དུ་ཁྲིད་འོངས་པའི་རྒྱུ་མཚན་ཡང་དེར་ཐུག་པ་ཡིན་འདུག།
གོང་མ་ཡུང་ཀྲིན་གྱིས་རང་གི་སྲས་ཆན་ལུང་དང་ལྕང་སྐྱ་རོལ་པའི་རྡོ་རྗེ་གཉིས་མཉམ་དུ་བཞག་སྟེ་དམིགས་བསལ་གྱིས་གསོ་སྐྱོང་མཛད་པ་དང་། ཕྱིས་སུ་ལྕང་སྐྱ་རོལ་པའི་རྡོ་རྗེ་(1717___1786)ནར་སོན་རྗེས་གོང་མ་ཆན་ལུང་གིས་ཡབ་མེས་ཀྱི་གཞིས་ཀ་ཁོང་ལ་དགོན་གཞིས་སུ་ཕུལ། དེང་སང་དགའ་ལྡན་བྱིན་ཆགས་གླིང་ཟེར་བ་དེ་རེད། དེ་ནས་ལྕང་སྐྱ་རོལ་པའི་རྡོ་རྗེ་ནི་གོང་མ་ཆན་ལུང་གི་གྲོགས་པོ་ཡིན་ལ་བླ་མའང་ཡིན་པས། ཕྱིས་སུ་མན་ཇིའི་སྲིད་གཞུང་གི་ཆོས་ལུགས་ཀྱི་ལས་སྒོ་གང་དང་གང་ཡིན་ཡང་ལྕང་སྐྱ་རོལ་པའི་རྡོ་རྗེས་ཐད་ཀར་བཀོད་འདོམས་ཀྱི་མི་སྣ་གཙོ་བོར་ཆགས་པ་རེད།
ངས་ཤེས་པ་ཡིན་ན། གོང་མ་ཆན་ལུང་ནི་བོད་བརྒྱུད་ནང་བསྟན་ལ་ལུས་ངག་ཡིད་གསུམ་གྱིས་དད་མོས་དངོས་སུ་བྱེད་མཁན་ཞིག་དང་། ཕྱི་མའི་སྐྱབས་ཡུལ་མཐར་ཐུག་ཀྱང་བོད་བརྒྱུད་ནང་བསྟན་ལ་བཅོལ་བ་ཞིག་ཡིན་ཚུལ་ནི་ཆན་ལུང་ཁོ་རང་གི་བང་སོ་ལ་གཟིགས་དང་ཡོད་ཚད་ཁུངས་སྐྱེལ་ཐུབ་པས། འདིར་ངས་དེའི་སྐོར་ནས་མང་པོ་བཤད་རྩིས་མེད། གལ་ཏེ་ཆན་ལུང་གིས་བོད་བརྒྱུད་ནང་བསྟན་ལ་དད་པ་མེད་ན་རང་གི་བང་སོ་དང་བཞུགས་སའི་ཕོ་བྲང་ནང་ལོགས་ན་བོད་བརྒྱུད་ནང་བསྟན་གྱི་མཆོད་ཁང་དང་ལྷ་ཁང་དེ་འདྲ་མང་པོ་ཞིག་བཞེངས་དགོས་དོན་གང་ཡང་མི་འདུག་སྙམ།།
མདོར་ན། གོང་མ་ཆན་ལུང་གིས་རང་གི་བཞུགས་སའི་ཕོ་བྲང་གི་ནང་ན། བོད་བརྒྱུད་ནང་བསྟན་གྱི་ལྷ་ཁང་དང་སྐུ་རྟེན་དེ་འདྲ་མང་པོ་ཞིག་བཞེངས་དོན་ནི་གཅིག་ན་རྒྱལ་ཁམས་བདེ་ཞིང་འབངས་རྣམས་སྐྱིད་པའི་ཕྱིར་དང་། གཉིས་ནི་རང་ཉིད་བསོད་ནམས་བསོགས་པ་དང་ཆོས་དེར་དངོས་སུ་ཞུགས་ནས་སྒྲུབ་པ་ཉམས་ལེན་བྱེད་པའི་ཆེད་དུ་ཡིན་པ་སྐུ་རྟེན་འདི་དག་གི་སྤུས་ཀ་དང་གོ་རིམ་སོགས་ལ་བལྟས་ན་ཤེས་ཐུབ་པ་དང། གསུམ་ནི་ལྕང་སྐྱ་རོལ་པའི་རྡོ་རྗེའི་ཤུགས་རྐྱེན་གྱིས་ཡིན་པས་སོ།།
དེ་ཡང་གོང་འཁོད་ཀྱི་དེ་དག་ནི་ཐང་ག་ཇི་ལྟར་བལྟ་དགོས་པའི་སྐོར་ནས་འཕྲོས་ཏེ་སྐད་ཆ་འགའ་བཤད་པ་ཡིན་ལ། འདི་ནི་ཐང་གའི་རྨང་གཞི་མེད་པའི་མི་དག་ལ་དམིགས་ནས་སྟབས་བདེའི་སྒོ་ནས་བཤད་པ་ཡིན་ཕྱིར། ཞིབ་པར་བཤད་ན་ཉོག་འགྲོ་བར་འཇིགས་ནས་འདི་ཙམ་གྱིས་ཆོག་པར་ཞུ། གཞན་དག་ལ་རིགས་བསྒྲེའི་སྒོ་ནས་འདི་ལྟར་བལྟ་ཆོག་གི་རེད་འདོད་དོ།།
2018/1/14/ཚངས་དབང་གིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/25828.html